নেচনেল মিচন্ ফৰ্ চাসটেইনেব’ল্ এগ্ৰিকালচা্ৰ (NMSA) — Vikaspedia\nঅভিযানৰ উদ্দেশ্যে সমূহঃ-\nঅভিযানৰ কাৰ্য্য পৰিকল্পনাঃ-\nৰেইনফেড এৰিয়া ডেভেলপমেন্ট\nঅন্ ফাৰ্ম ৱাটাৰ মেনেজমেণ্টঃ-\nচইল হেলথ্ মেনেজমেণ্ট (এচ এইচ এম) ৰ ভূমি স্বাস্থ্য পৰিচালনা\nজলবায়ু পৰিৱৰ্তন আৰু গ্ৰহণীয় কৃষিঃ মনিটৰিং, মডেলিং আৰু নেটৱৰ্কিং\nখৰচৰ নিয়মাৱলী আৰু সহায়ৰ ধৰণ সম্পৰ্কে\nনেশ্যনেল মিচন্ ফৰ্ চাসটেইনেব’ল্ এগ্ৰিকালচাৰ (NMSA) গঠন কৰা হৈছিল বিশেষকৈ অধিক বৰ্ষাপাত হোৱা অঞ্চল সমূহত সমন্বিত কৃষিপাম, জল ব্যৱহাৰৰ কাৰ্যকাৰিতা, ভূমি স্বাস্থ্য পৰিচালনা আৰু সম্পদ সংৰক্ষণৰ জৰিয়তে কৃষি উৎপাদন বৃদ্ধি কৰা|\n১/ নিৰ্দ্দিষ্ট স্থানভিত্তিক একত্ৰিত/সমন্বিত পাম পদ্ধতিৰ দ্বাৰা কৃষিক অধিক উৎপাদনক্ষম, গ্ৰহণীয়, লাভজনক আৰু জলবায়ুৰ সৈতে খাপ খোৱাকৈ আগবঢ়াই নিয়া;\n২/ সঠিক ভূমি আৰু জলীয় বাষ্প সংৰক্ষণ ব্যৱস্থাৰ দ্বাৰা প্ৰাকৃতিক সম্পদ সংৰক্ষণ কৰা;\n৩/ ভূমি উৰ্বৰতা মানচিত্ৰ, মেক্ৰ’ আৰু মাইক্ৰ’ নিউট্ৰিয়েন’চ, নায্যভাৱে সাৰৰ ব্যৱহাৰৰ ওপৰত ভিত্তি কৰি ভূমি পৰীক্ষাৰ দ্বাৰা বোধগম্য ভূমি স্বাস্থ্য পৰিচালনাৰ ব্যৱস্থা গ্ৰহণ কৰা;\n৪/ “More crop per drop” অৰ্থাৎ প্ৰতিটোপাল পানীত অধিক শস্য উৎপাদনৰ লক্ষ্যৰে কাৰ্য্যকৰী জল পৰিচালনা পদ্ধতিৰ জৰিয়তে জল সম্পদৰ ব্যৱহাৰ নিয়ন্ত্ৰণ কৰা;\n৫/ চলি থকা আন অভিযান সমূহ, যেনে National Mission on Agriculture Extension & Technology, National Food Security Mission, National Initative on Climate Resilient Agriculture () ইত্যাদিৰ সৈতে খেতিয়ক আৰু অংশীদাৰ সকলক যুক্ত কৰি তেওঁলোকৰ সামৰ্থ বৰ্দ্ধন কৰা;\n৬/ বৰষুণৰ পানীৰ ওপৰত ভিত্তি কৰি চলোৱা কৃষি পামৰ উৎপাদন ক্ষমতা বৃদ্ধি কৰিবলৈ NICRA ৰ জৰিয়তে মুখ্য ধাৰাৰ বৰষুণৰ পানী আহৰণৰ প্ৰযুক্তিৰ উন্নতি ঘটাই নিৰ্দ্দিষ্ট ব্ল’ক (উন্নয়নখণ্ড)ত একোটিকৈ ম’ডেল স্থাপন কৰি উৎপাদন বৃদ্ধি কৰা| ইয়াৰ বাবে চলি থকা অন্যান্য আঁচনি যেনে- Mahatma Gandhi National Rural Employment Guarantee Scheme (MGNREGS) Integrated Watershed Management Programme (IWMP), RKVY ইত্যাদিৰ পৰা সম্পদ আহৰণ কৰা| আৰু\n৭) National Action Plan on Climate Change (NAPCC) ৰ অধীনত National Mission for Sustainable Agriculture ৰ সুবিধা সমূহ প্ৰদান কৰিবলৈ বিভিন্ন বিভাগ/ মন্ত্ৰণালয়ৰ লগত সমন্বয় ৰক্ষা কৰি এক কাৰ্য্যকৰী Inter & Intra Departmental/ Ministerial Co-ordination গঠন কৰা|\n. জীৱিকাৰ সযোগ বৃদ্ধিৰ বাবে একত্ৰিত পাম পদ্ধতিৰ জৰিয়তে শস্য, পশুধন আৰু মৎস, বৃক্ষৰোপন আৰু ঘাঁহৰ ওপৰত ভিত্তি কৰি গঠিত সমন্বিত কৃষি পদ্ধতিক আগবঢ়াই নিয়া এনে কৃষি পদ্ধতিৰ দ্বাৰা খাদ্য লাভ কৰাটো সুনিশ্চিত কৰা আৰু ওপৰঞ্চি/ অৱশিষ্ট উৎপাদন পদ্ধতিৰ জৰিয়তে শস্য ব্যৰ্থ (ক্ৰপ ফেইল)ৰ আশংকা লাঘৱ কৰা|\n. সম্পদ সংৰক্ষণ প্ৰযুক্তিৰ জনপ্ৰিয়কৰণ (পামৰ ভিতৰত আৰু পামৰ বাহিৰত) আৰু এনে ব্যৱস্থাৰ সূচনা কৰা যিয়ে জলবায়ুৰ ভয়ংকৰ পৰিঘটনা অথবা সুদীৰ্ঘ খৰাং বতৰ, বান আদি প্ৰাকৃতিক আপদৰ মোকাবলা কৰাত সহায়ক হয়|\n. উপলব্ধ জলসম্পদৰ কাৰ্য্যকৰী পৰিচালনা ব্যৱস্থাক উন্নত কৰা আৰু চাহিদা আৰু যোগান পৰিচালনা সমিধান যুক্ত প্ৰযুক্তিৰ ব্যৱহাৰৰ জৰিয়তে জল ব্যৱহাৰৰ বিচক্ষণতা বৃদ্ধি কৰা|\n. উচ্চতৰ পাম উৎপাদন, উন্নত ভূমি ব্যৱহাৰ, বৰ্দ্ধিত জনসাধাৰণ ক্ষমতা, ৰাসায়নিক দ্ৰব্য/ শক্তিৰ নায্য ব্যৱহাৰ আৰু Soil Carbon Storage ৰ কাৰণে ভূমি বিজ্ঞানৰ উন্নত প্ৰয়োগক প্ৰেৰণা দিয়া|\n.Gis Plateform ত land use survey, soil profile study আৰু soil Analysisৰ জৰিয়তে ভূমি সম্পদৰ ওপৰত এক Database সৃষ্টি কৰা| ইয়াৰ জৰিয়তে নিৰ্দ্দিষ্ট স্থান আৰু ভূমিভিত্তিক শস্য পৰিচালনাৰ ব্যৱস্থা আৰু মধ্যমীয়া সাৰ ব্যৱহাৰৰ সুবিধা প্ৰদান কৰা|\n. ভূমি স্বাস্থ্যৰ উন্নীতকৰণ, শস্য উৎপাদন বৰ্দ্ধিতকৰণ আৰু ভুমি আৰু জলসম্পদৰ মানদণ্ড বজাই ৰাখিবৰ বাবে স্থানভিত্তিক আৰু শস্যভিত্তিক, একত্ৰিত পৰিপুষ্টি পৰিচালনা ব্যৱস্থাক আগবঢ়াই নিয়া|\n. জ্ঞান প্ৰতিষ্ঠান প্ৰফেচ’নলচ্‌ক জড়িতকৰণৰ দ্বাৰা জলবায়ু পৰিৱৰ্তনৰ সৈতে খাপ খোৱা আৰু নিৰ্দ্দিষ্ট এগ্ৰ’ক্লাইমেৰ্চিক (কৃষি জলবায়ু সম্পৰ্কিত) পৰিস্থিতিৰ সৈতে মোকাবিলা কৰাৰ কৌশল নিৰ্ণয় আৰু সঠিক পাম পদ্ধতিৰ জৰিয়তে এইবোৰক আগবঢ়াই নিয়া|\n. বৰষুণৰ পানী ব্যৱহাৰৰ প্ৰযুক্তিৰ ব্যাপ্ততা আৰু গ্ৰহণীয়তাৰ জৰিয়তে ভূমি সক্ষমতাৰ ভিত্তিত আৰু জলবায়ুৰ লগত খাপ-খোৱাকৈ নিৰ্বাচিত ব্লক কিছুমানত একত্ৰিত উন্নয়ন সুনিশ্চিত কৰিবলৈ সেই সমূহক এক পাইলট হিচাবে লৈ কাম কৰা| যাৰ জৰিয়তে অসুবিধাজনক অঞ্চল সমূহলৈ যাব পাৰি আৰু স্থানভিত্তিক পৰিকল্পনাৰ জৰিয়তে আন আঁচনি সমূহৰ সৈতে\nসমন্বয়, একমুখীকৰণ আৰু বিনিয়োগ গ্ৰহণ কৰা| এনে আঁচনি সমূহ হ’ল- MGNREGS, IWMP, RKVY, National Food Security Mission, Mission for Integrated Development of Horticulture (MIDH), National Mission for Agricultural Extension & Technology (NMAERT) etc.\nNMSA এ নিম্ন উল্লেখিত চাৰিটা মুখ্য বিষয়ৰ ওপৰত কাম কৰে-\nRAD এ পাম পদ্ধতিৰে সৈতে প্ৰাকৃতিক সম্পদৰ উন্নয়ন আৰু সংৰক্ষণৰ কাৰণে এক অকল ভিত্তিক কাৰ্য্যব্যৱস্থা গ্ৰহণ কৰে| এই অংশ সমূহৰ বিধিব্যৱস্থা “ৱাটাৰশ্বেদ প্লাছ ফ্ৰেমৱৰ্ক” ৰ ভিতৰত সন্নিবিষ্ট কৰা হৈছে| ইয়াৰ উদ্দেশ্য হ’ল ৱাটাৰশ্বেদ উন্নয়নৰ জৰিয়তে প্ৰাকৃতিক সম্পদৰ ওপৰত ভিত্তি কৰি উপলব্ধ/ সৃষ্টি কৰা সম্পদৰ সম্ভাব্য ব্যৱহাৰৰ সন্ধান কৰা| MGNREGS, IWMP, RKVY, NWDPRA, RVP & FPR ৰ অধীনত কৰা ৱাটাৰশ্বেদ উন্নয়নৰ লগতে ভূমি সংৰক্ষণ ক্ৰিয়াকৰ্ম/ হস্তক্ষেপ কৰা | RAD এ কৃষিক্ষেত্ৰৰ ভিন্ ভিন্ বিষয় যেনে- শস্য, উদ্যান শস্য, পশুধন, মৎস, বনানিকৰণৰ সৈতে কৃষি ভিত্তিক আয়জনক কামকাজ আৰু মুখ্য সংযোজনৰ দ্বাৰা সঠিক পাম পদ্ধতিৰ সূচনা কৰা| এই কাৰ্য্যসূচীৰ অংশ হিচাপে ভূমি পৰীক্ষা/ ভূমি স্বাস্থ্য কাৰ্ডভিত্তিক Nutrient Management Practices ৰ বাহিৰেও স্থানীয় এগ্ৰ’ ক্লাইম্ৰেটিক পৰিস্থিতিৰ লগত খাপ খোৱাকৈ পামভূমি উন্নয়ন, সম্পদ সংৰক্ষণ আৰু শস্য নিৰ্বাচনৰ দৰে কাৰ্য্যসমুহো আগবঢ়াই নিয়া হয়| একমুখীকৰণৰ দৰ্শনীয় প্ৰভাৱ লাভ কৰিবলৈ আৰু স্থানীয় অংশগ্ৰহণক উৎসাহ যোগাবলৈ তথা এই মডেলটো ভবিষ্যত বৃহৎ অঞ্চলজুৰি পুনৰাৱৰ্তন কৰিবলৈ ১০০ হেক্টৰ বা ততোধিক ভূমিত এক ক্লাষ্টাৰ বেছদ্ প্ৰচেষ্টা লোৱা হ’ব পাৰে| এই ক্লাষ্টাৰ বিলাক লগালগিকৈ থকা অঞ্চল অথবা গাঁৱৰ ওচৰত থকা দূৰ্গম পাহাৰীয়া ঠাই/ ওচৰা-ওচৰিকৈ থকা গাঁও কিছুমানলৈ গঠিত হ’ব পাৰে| একমুখীকৰণ কাৰ্য্যসূচীৰ জৰিয়তে সম্পদ সংৰক্ষণ কাৰ্য্য অভাৱ পূৰণ কৰিবলৈ ইয়াৰ যোগেৰে অতিৰিক্ত সহযোগিতা কৰিবলৈ প্ৰদান অনুমতি প্ৰদান কৰা হ’ব, প্ৰস্তাৱিত আৰ এ ডি ক্লাষ্টাৰ এটা ন্যায় সংগত বুলি প্ৰমাণ কৰিবলৈ কিছুমান নিৰ্দ্দিষ্ট গুণাগুণ যেনে- চইল এনালাইছিচ/ চইল হেলথ্ কাৰ্ড/ চইল চাৰ্ভে মেপ আদি থাকিব লাগিব আৰু অন্তত: ২৫% পাম পদ্ধতি অঞ্চল (Farming System Area) On Farm water Management ৰ ভিতৰত অন্তৰ্ভুক্ত হ’ব লাগিব| ICAR Contigency Plan আৰু NICRA Project ৰ সফল আৱিষ্কাৰৰ দ্বাৰা অনুমোদিত পাম ব্যৱস্থাপনা (Farming System) একত্ৰিত প্ৰকল্প পৰিকল্পনা (Integrated Project Plan) ৰ উন্নয়নত গ্ৰহণ কৰা হ’ব পাৰে| ইয়াৰ দ্বাৰা Common Property Resource/ assets/ utilities যেনে- শস্য গুটি ভাণ্ডাৰ, খাদ্য ভাণ্ডাৰ, গ্ৰুপ মাৰ্কেটিং আদিৰ সৃষ্টি আৰু উন্নয়নত উদঙনি যোগোৱা হ’ব|\nঅ'’এফ ডব্লিউ এমৰ প্ৰাথমিক লক্ষ্য হ’ল অন্ ফাৰ্ম ৱাটাৰ মেনেজমেণ্ট প্ৰযুক্তি আৰু আহিলাৰ কাৰ্য্যদক্ষতা বৃদ্ধি কৰি জল ব্যৱহাৰৰ কাৰ্য্যদক্ষতা বৃদ্ধি কৰা| ই কেৱল প্ৰায়গিক কাৰ্যদক্ষতাৰ ওপৰতেই গুৰুত্ব নিদিয়ে, আৰ এ ডি কম্প’নেণ্ট ৰ লগত যুক্ত হৈ বৰষুণৰ পানীৰ পৰিচালনা আৰু আহৰণতো গুৰুত্ব দিব|\nজল সংৰক্ষণ প্ৰযুক্তি, কাৰ্য্যদক্ষ বিলোৱা আৰু বিতৰণ ব্যৱস্থা (Delivery & Distribution System) ইত্যাদি গ্ৰহণৰ বাবে সহায় আগবঢ়োৱা হ’ব| Water Users Associationক জড়িতকৰণৰ দ্বাৰা ৰাজহুৱা সম্পদৰ সু-পৰিচালনা আৰু সম বিতৰণৰ ওপৰতো যোৰ দিয়া হ’ব| পামৰ ভিতৰতে জল সংৰক্ষণৰ ব্যৱস্থা কৰিবলৈ এম জি এনৰেগাৰ ধনেৰে আৰু মাটি কঢ়িওৱা মেচিনেৰে পামৰ পুখুৰী খন্দা হ’ব পাৰে| এমজিএনৰেগা ৰ অধীনত হাতেৰে খন্দা শেষ/সম্ভৱ নহ’লেহে মেচিন ব্যৱহাৰ কৰা হব|\nএচ এইচ এম ৰ লক্ষ্য হ’ল স্থান আৰু শস্যভিত্তিক গ্ৰহণীয় বা স্থায়ী ভূমি স্বাস্থ্য পৰিচালনা যিয়ে সাঙুৰি ল’ব অৱশিষ্ট পৰিচালনা আৰু জৈৱ পাম ব্যৱস্থাপনা| ভূমি উৰ্বৰতা মেপৰ সৃষ্টি আৰু সংযোগৰ দ্বাৰা মেক্ৰ’ আৰু মাইক্ৰ’ নিউট্ৰিয়েণ্ট মেনেজমেণ্ট সঠিক ভূমি ব্যৱহাৰ| ইয়াৰ বাবে ভিত্তি হিচাপে লোৱা হৈছে ভূমিৰ সক্ষমতা, সাৰৰ নায্য প্ৰয়োগ আৰু ভূমি স্খলন/ ক্ষয় হ্ৰাস আদি বিষয় সমুহ|\nবিশদ ক্ষেত্ৰ পৰ্যায়ৰ বিজ্ঞানভিত্তিক জৰীপৰ জৰিয়তে মাটি আৰু ভূমিৰ চাৰিত্ৰিক গুণাগুনৰ ওপৰত ভিত্তি কৰি জি আই এচৰ Thematic Map ৰ দ্বাৰা যুগুতোৱা ডাটাবেছ (তথ্য ভাণ্ডাৰ) আৰু ভূমিৰ ব্যৱহাৰ আৰু ভূমিৰ চাৰিত্ৰিক গুণাগুণৰ ওপৰত ভিত্তি কৰি চলি থকা Improved package সমূহক সহায়তা প্ৰদান কৰা| ইয়াৰ উপৰি এচ এইচ এম এ সমস্যাযুক্ত মাটি (যেনে এচিড/ এলকালাইন/চেলাইন) ৰ গুনাগুণ পুনৰুদ্বাৰ কৰাৰ বাবে সহযোগ আগবঢ়ায়| এই আঁচনিখন ৰাজ্য চৰকাৰ, নেচ’নেল চেণ্টাৰ অব্ অৰ্গানিক ফাৰ্মিং, চেণ্ট্ৰেল ফাৰ্টিলাইজাৰ কোৱালিটী কণ্ট্ৰোল এণ্ড ট্ৰেইনিং ইনষ্টিটিউট আৰু চয়েল এণ্ড লেণ্ড ইউজ চাৰ্ভে অব্ ইণ্ডিয়া ৰ দ্বাৰা ৰুপায়ন কৰা হ’ব|\nক্লাইমেট স্মাৰ্ট চাছটেইনেব’ল মেনেজমেণ্ট প্ৰেক্টিচ আৰু স্থানীয় এগ্ৰ’ক্লাইমেটিক্ পৰিস্থিতিৰ লগত খাপ-খোৱাকৈ গ্ৰহণ কৰা একত্ৰিত পাম পদ্ধতিৰ জৰিয়তে|\nক্লাইমেট চেঞ্জ এডাপটেচ্‌ন মিটিগেচ্‌ন ৰিচাৰ্জ মোডেল প্ৰজেক্ট ৰ পাইলট (Pilot) প্ৰকল্পৰ দ্বাৰা জলবায়ুৰ পৰিৱৰ্তন সম্পৰ্কীয় তথ্য আৰু জ্ঞানৰ সৃষ্টি আৰু দ্বি-নিৰ্দেশযুক্ত (ভূমি/কৃষকৰ পৰা গৱেষণা/বিজ্ঞান কেন্দ্ৰ আৰু গৱেষণা/ বিজ্ঞান কেন্দ্ৰৰ পৰা ভূমি/ কৃষকলৈ) বিস্তাৰ| Rainfed Technology (বৰষুণ আহৰণৰ প্ৰযুক্তি) ৰ বিস্তাৰ, পৰিকল্পনা আৰু ফ্লেগশ্বিপ আঁচনি যেনে- MGNEREGS, AIBP, RKVY, NFSM, NHM, NMAET, IWMP ৰ সৈতে সমন্বয় স্থাপনৰ বাবে কাৰ্য্যকৰী কাৰ্য্যব্যৱস্থা ল’বলৈ কম্প্ৰিহেনছিভ পাইলত ব্লক সমুহক সহযোগ কৰা হ’ব| কৃষি, পশুধন আৰু আন উৎপাদন পদ্ধতিত প্ৰৱেশ ঘটা আৰু নিৰ্গমণ হোৱা প্ৰৱাহৰ এনে একত্ৰিত কাৰ্য্যব্যৱস্থাই জলবায়ু পৰিৱৰ্তনৰ শংকাৰ সৈতে মোকাবিলা কৰিবলৈ স্থানীয় উৎপাদন পদ্ধতিৰ স্থায়িত্ব প্ৰদানৰ জৰিয়তে ৰেইনফেড প্ৰডাকচ্‌ন চিষ্টেমৰ বৃদ্ধি সম্ভাৱনীয়তাক গ্ৰহণ কৰিব|\nখৰচৰ নিয়মাৱলী আৰু সহায়ৰ ধৰণ সম্পৰ্কে জানিবলৈ ইয়াত ক্লিক কৰক|\nউৎস:-নেচনেল মিচন ফ্‌ৰ চাচ্‌টেইনেবল এগ্ৰিকালচাৰ\nঅপাৰেচ্‌নেল গাইড্‌লাইনচ্ অফ্ নেচনেল মিচ্‌ন ফ্‌ৰ চাচ্‌টেইনেবল এগ্ৰিকালচাৰ


নাৰীবাদ Archives - মুক্ত চিন্তা\nমেঘালয়ৰ মাতৃপ্ৰধান সমাজ : বোধ আৰু বিচাৰ-(বিপাশা বৰা)\nআমি বিশ্বৰ এখন বৃহৎ গণতান্ত্ৰিক ৰাষ্ট্ৰৰ বাসিন্দা। যিখন ৰাষ্ট্ৰত প্ৰতি ১০-১৫ মিনিটৰ মূৰে মূৰে ধৰ্ষণৰ বাতৰি পোৱা যায়, যিখন দেশত পদে পদে নাৰী লাঞ্ছিত-বঞ্চিত...অধিক\n20/07/2017 ‘মুক্ত চিন্তা’ৰ কৰ্মদল 517\t0\nসাধাৰণীকৰণৰ দোষে চুব বুলি জানিও এষাৰ কথা নকৈ নোৱাৰি যে অসমৰ বৌদ্ধিক, চিন্তক আৰু সৃষ্টিশীল মহলত “পৰম সত্য”, “চূড়ান্ত বিচাৰ”, “সাৰ্বজনীন” – এনেধৰণৰ ধাৰণা কিছুমানৰ...অধিক\n20/07/2017 ‘মুক্ত চিন্তা’ৰ কৰ্মদল 487\t0\nনাৰীবাদেই মোৰ বিয়াখন ৰক্ষা কৰি আহিছে-(মূল : ক্রিষ্টি চার্চ, অনুবাদ : ময়ূৰ চেতিয়া)\nনাৰীবাদৰ বিৰুদ্ধে বহুতৰে অভিযোগৰ সীমা-সংখ্যা নাই। বিবাহ বিচ্ছেদৰপৰা আৰম্ভ কৰি ক্রমহ্রাসমান জন্ম হাৰলৈকে, নিচাসক্তিৰপৰা গোপন সমকামী ‘অভিসাৰ’লৈকে - অসংখ্য গুৰুতৰ ‘অভিযোগ’ত অভিযুক্ত এই বদনামী দর্শন।...অধিক\n20/07/2017 ‘মুক্ত চিন্তা’ৰ কৰ্মদল 734\t1\nমহিলা শ্ৰমিক,পুঁজিবাদ,নাৰীবাদ ইত্যাদি-(পূজা নিৰালা)\nশিল্প বিপ্লৱে মহিলাসকলক শ্ৰমিকৰ চাহিদা পূৰণ কৰাৰ স্বাৰ্থত পাকঘৰৰ চাৰি বেৰৰ মাজৰপৰা উৎপাদন ব্যৱস্থাৰ মাজলৈ উলিয়াই আনে ,যদিও আনফালে ,শ্ৰমিক হিচাপে নিয়োজিত এইসকল মহিলাক পৰ্যাপ্ত...অধিক\n20/07/2017 ‘মুক্ত চিন্তা’ৰ কৰ্মদল 379\t0\nপিতৃতান্ত্ৰিক ইছলামিক সমাজত মুছলমান মহিলাৰ অধিকাৰ আৰু সমতাৰ বাবে যি বৌদ্ধিক, সামাজিক আৰু ৰাজনৈতিক সংগ্ৰাম চলিছে সেয়াই হৈছে ইছলামিক নাৰীবাদ। বৰ্তমান বিশ্বত ইছলামিক নাৰীবাদ হৈছে...অধিক\n20/07/2017 ‘মুক্ত চিন্তা’ৰ কৰ্মদল 457\t0\nনাৰী কি? নাৰীৰ সমাৰ্থক হিচাপে স্ত্ৰী, ৰমণী, মহিলা, অংগনা, নিতম্বিনী, সুন্দৰী, কামিনী ইত্যাদি প্ৰতিশব্দবোৰ ব্যৱহাৰ কৰা হয় । নাৰী মানেই কাৰোবাৰ মাতৃ, নাৰী মানেই...অধিক\n20/07/2017 ‘মুক্ত চিন্তা’ৰ কৰ্মদল 4423\t0\nনাৰীবাদ, পুঁজিবাদ আৰু সমাজবাদ : থূলমূলকৈ দুষাৰমান - (জিতেন বেজবৰুৱা)\nসাম্প্ৰতিক নব্য উদাৰতাবাদী প্ৰেক্ষাপটত নাৰীবাদৰ সৈতে পুঁজিবাদৰ সম্পৰ্ক কেনেকুৱা? সামাজিক মুক্তিৰ দৰ্শন হিচাপে নাৰীবাদৰ সাম্প্ৰতিক সম্ভাৱনাবিলাক কেনেধৰণৰ? আনহাতে, নাৰীবাদকে ধৰি সামাজিক আন্দোলনসমূহৰ প্ৰতি বৰ্তমান...অধিক\n20/07/2017 ‘মুক্ত চিন্তা’ৰ কৰ্মদল 394\t0\nনাৰীবাদী দৃষ্টিৰে পৃথিবীখন - ( মূল : নিবেদিতা মেনন, অনুবাদ : ময়ূৰ চেতিয়া)\n(যোৱা সংখ্যাৰ পাছৰপৰা) (ৰাজহুৱা) নাগৰিকত্ব আৰু (ব্যক্তিগত) পৰিয়াল জেণ্ডাৰিঙৰ প্রক্রিয়াটোৱে নাগৰিকত্বৰ দৰে ৰাজহুৱা ধাৰণাবোৰকো প্রভাৱিত কৰে। কেনেদৰে প্রাইভেট অ-সমকামী পিতৃতান্ত্রিক পৰিয়ালৰ ধাৰণাটোৰ জৰিয়তে ৰাজহুৱা নাগৰিকত্বৰ...অধিক\n09/01/2017 ‘মুক্ত চিন্তা’ৰ কৰ্মদল 814\t0


কিছুমান কথা : ৰস ৰচনা\nমাই ডিয়েৰ জ্যোতিপ্ৰছাদ ,\nনমস্কাৰ দেই ! ভালে আছেনে ? বহুদিন আপোনাৰ একো আপডেট পোৱা নাই । ফেচবুকত সোমোৱা নাই নেকি আপুনি । কিযে আউটডেটেদ মানুহ নহয় আপুনি , ফেচবুক একাউণ্ট নাই , মোবাইলত হোৱাট্ছআপ নাই । এনেকৈ মানুহ থাকে নেকি ? কেনেকৈযে জীয়াই আছে আপুনিহে জানে দেই । ইমান আউট্ডেটেদ হৈ থাকিলে আপোনাক মানুহে দেখোন পাহৰিয়েই যাব ।\nআজিকালি আৰু আগৰদিন নাই নহয় । মোৰে ভাৰতৰে চিৰ সুন্দৰ সংস্কৃতি গানটো গাই আপুনি যদি ফেচবুক লাইভ এটা নিদিয়ে , কোনেনো ক'ব সেইয়া চিৰ সুন্দৰ সংস্কৃতি বুলি । ফেচবুক লাইভত যদি আপোনাৰ মিনিমাম এশটা লাইক , পঞ্চাছটামান লভ আৰু দহটামান শ্বেয়াৰ নাথাকে , এইটো গীত কেনেকৈ বাৰু সংস্কৃতিৰ পাৰ্ট হ'ব পাৰে । আপুনি যে আগতে কৈছিল লুইতৰ পানী যাবি অ' বৈ , এনেকৈ কেনেকৈ বৈ যাব । বাৰু বৈ গ'লেই যেনিবা , ইনস্তাগ্ৰামত পানী বৈ যোৱা ফটো এখন নিদিলে , মানুহে কেনেকৈ গম পাব । আৰু মানুহে যদি ফটো নেদেখে , লাইক নকৰে, শ্বেয়াৰ নকৰে , লুইতৰ পানী বৈ যোৱা কি , নমামী ব্ৰহ্মপুত্ৰ গালেও লাভ নাই ।\nকিছুমান কথা আপুনি ভুলকৈ গাই থৈ গ'ল যেন লাগিছে , ড'ণ্ট মাইণ্ড দেই । মোৰে জীৱনৰে সখা কৃষ্ণ ! এতিয়া মানুহৰ সখা কৃষ্ণ হ'ব পাৰে নেকি ? এতিয়াৰ সখা কৃষ্ণ হৈছে স্মাৰ্টফোন আৰু 4জি নেটৱৰ্ক । আপুনিনো কি বুজিব , আপুনিযে আউটডেটেড মানুহ । আজিকালি কৃষ্ণ তৃষ্ণ সখি নেকি , মোবাইল আৰু ইণ্টাৰনেটতোহে নিজৰ পৰিয়ালৰ মানুহৰ নিচিনা । বাকী কোনেও নুখুৱাই , মোবাইলেহে খুৱাব । আপুনিযে একো নাজানেদেই ।\nআৰু অপোনাৰ জুনিয়ৰযে , ৰাভা , তেওঁ আৰু এখোপ চৰা। তেওঁ বোলে বাৰাণসীগৈ তাণ্ডৱ নৃত্য নাচি সকলোকে অবাক কৰি দিছিল । পিছে লাভ নাই । কেনেকুৱা মানুহ চাওঁকচোন , ইমান দূৰ যোৱা মানুহ এজনে অন্তত প্ৰত্যেকটো স্টপেজতে এটাকৈ আপডেট নিদিলেও , তাণ্ডৱ নৃত্যটো লাইভ দিব লাগিছিল । কম ছে কম চেল্ফী এটাটো দিব লাগিছিল । কিযে হ'ব । আপোনালোকে আছামখন আউটডেটেদ কৰি দিলে দেই ।\nএটা কথা কওঁকচোন , "তই কৰিব লাগিব অগ্নিস্নান , সাজু সাজু হ নৱজোৱান " বুলি গান গালেই নৱজোৱান সাজু হ'ব নেকি ? কিযে এক্সপেক্ট কৰে নহয় আপুনি । এটা হোৱাট্ছআপ গ্ৰুপত মেছেজ ফৰৱাৰ্ড কৰা নাই , এটাও পোষ্ট কৰা নাই , এটাও ইভেণ্ট ক্ৰিয়েট কৰা নাই , নৱজোৱান ক'ৰ পৰা সাজু হ'ব বাৰু । আপুনি ইমান গান ৰচিলে, সুৰ দিলে , আগৰ দিনত বুলি চলি গ'ল আৰু । অপোনাৰ লাক ভাল আছিল । এতিয়াৰ দিনত "অ আমাৰ গাওঁ" অবুলি চিঞঁৰি চিঞঁৰি গালেও লাভ নাই । আপুনি যদি গানটো গাই টিভিৰ প্ৰাইমটাইমত বিতৰ্কৰ সৃষ্টি কৰিব নোৱাৰে, তেন্তে আপুনি পাছ পৰি থাকিব । বিতৰ্কৰ নিচিনা এটা আৰ্ট নজনাকৈ আপুনিযে কেনেকৈ চলি আছে ক'ব নোৱাৰে দেই ।\nএতিয়াও বাৰু বৰ দেৰি হোৱা নাই মাই ডিয়েৰ জ্যোতিপ্ৰছাদ , সোনকালে এটা স্মাৰ্টফোন লওঁক , ৰাভাকো এটা কিনি ল'বলৈ কওঁক । ফ্ৰী 4জি ছিম এখন লৈ আৰম্ভ কৰক আকৌ বিপ্লৱ , তেতিয়াহে যদি কিবা আলপ উন্নতি কৰিব পাৰে আমাৰ আছামৰ ।\nবাৰু আজিলৈ আহো, হোৱাট্ছআপত পিঙ কৰিব বুলি আশা থাকিল ।\nবাই বাই ।\nPosted by Hiranya at 8:39 AM


শৈশৱ-কৈশোৰ: এতিয়া-তেতিয়া - ৰুণিমা বৰা - সাহিত্য ডট অৰ্গ\nমাজতে মোবাইল ফোনটো বেয়া হৈছিল, মই ঠিক কৰিলো যে ফোন নথকা পুৰ্বৰ দিনবোৰলৈ ঘূৰি যাম, মানে কেইদিনমান ফোনবিহীন আগৰ দিনবোৰৰ দৰে কটাম৷ দুদিন পাছতে কিশোৰ পুত্ৰৰ কটাক্ষ, “কিমান যে ব’ৰিং আছিল তোমালোকৰ দিনবোৰ!” গা বেজবেজাই গ’ল! ‘ব’ৰিং’? ওঁহো, হ’বই নোৱাৰে, অকৃত্ৰিম আনন্দ, নিষ্কলুষ মন আৰু নিৰ্ভেজাল হেঁপাহেৰে ভৰা আমাৰ কৈশোৰৰ সেই দিনবিলাক কোনোপধ্যেই আমনিদায়ক নাছিল!\nহয়, মোবাইল ফোনৰ সদম্ভ দপদপনি তেতিয়া নাছিল, কিন্তু নিৰ্ভেজাল স্নেহ আৰু অপাৰ মমতাৰ নিকপকপীয়া বান্ধোন এটাৰ মাজত এনেদৰে সোমাই আছিলো যে ‘বৰিং’ শব্দটো আমাৰ সেই জীৱনবোৰত সোমোৱাৰ কোনো সুৰুঙাই নাছিল৷ মোবাইল নেটৱৰ্ক সেই সময়ত অকল্পনীয় কিবা এটা আছিল, কিন্তু পৰম আত্মীয়তাৰে ভৰা মৰম-ভালপোৱাৰ নেটৱৰ্কটো আমাৰ মাজত খুবেই সক্ৰিয় হৈ আছিল!\nৰেডিঅ’ৰ একচ্ছত্ৰী আধিপত্যক প্ৰত্যাহবান জনাবলৈ তেতিয়া দূৰদৰ্শনৰ অভিজাত আগমন ঘটিছিলহে মাত্ৰ! আজিকালিৰ দৰে চ’ৰাঘৰৰ বিছনাত শুই বহি ৰিম’ট কণ্ট্ৰ’লেৰে শ শ চেনেল চোৱাৰ সুবিধা নাছিল৷ এটাই চেনেল৷ কিন্তু গিজ্গিজাই থকা ৰুমভৰ্তি এমখা মানুহেৰে মিলিজুলি টি ভি চোৱাৰ আমেজেই সুকীয়া আছিল!\nপৃথিৱীখন তেতিয়া গ্ল’বেল ভিলেজ (Global village) হোৱাৰ আখৰা আৰম্ভ হৈছিলহে মাত্ৰ, সেয়ে হ’বলা নিজৰ গাঁওখনৰ প্ৰতিটো চুবুৰিৰ, প্ৰায় প্ৰতিখন ঘৰৰ খবৰ সকলোৰে নখদৰ্পণত আছিল, প্ৰায় সকলোৰে মাজত আত্মীয়তাও আছিল, সকলোৰে সুখ-দুখবিলাক সমানে ভগাই লোৱাৰ প্ৰৱণতা এটাও আছিল, কষ্টবোৰ ভগাইছিল, আনন্দবোৰ বিলাইছিল!\nআজিকালিৰ ল’ৰা-ছোৱালীৰ দৰে প্ৰতিযোগিতাৰ নিগনি দৌৰত নামি পঢ়া-শুনাৰ প্ৰচণ্ড বোজাত ভাৰাক্ৰান্ত হ’বলগীয়া পৰিৱেশ এটা নাছিল বাবেই কৈশোৰৰ সময়ছোৱাক প্ৰাণভৰি উপভোগ কৰিব পাৰিছিলো যাৰ সোঁৱৰণীত মন এতিয়াও প্ৰশান্তি আৰু সুখানুভূতিৰে আচ্ছন্ন হৈ পৰে৷ পুৱা চকু মোহাৰিয়েই ছয় -সাতমান বজাতে আজিকালিৰ ল’ৰা-ছোৱালীৰ দৰে স্কুললৈ দৌৰাৰ দৰকাৰ আমাৰ নাছিল বাবেই নিয়ৰসিক্ত দূবৰিৰ দলিচাত খোজ পেলাই পুৱাৰ ৰ’দৰ দৰে উজলিবলৈ জানিছিলো, প্ৰখৰ গ্ৰীষ্মৰ ৰিব্ ৰিব্ বতাহজাকৰ দৰে সজীৱতা কঢ়িয়াবলৈ শিকিছিলো, বাৰিষাৰ বৰষুণজাকত ভিজি কেঁচা মাটিৰ গোন্ধত উন্মনা হ’বলৈ পাৰিছিলো, শৰতৰ শেৱালিৰ স্নিগ্ধ সুবাসক আপোন কৰি ল’ব জানিছিলো, হেমন্তৰ পুৱাবোৰত কুঁৱলী ঠেলি ওলোৱা বেলিৰ পোহৰত পথাৰৰ সোণগুটিবোৰৰ সৈতে হালিজালি নাচিব পাৰিছিলো৷ শীতৰ সেমেকা পুৱাবোৰত এৰীয়া কাপোৰখনৰে মেৰিয়াই নিজক উমাল কৰি জুহালত বহি গা সেকাৰ আমেজেই সুকীয়া আছিল! লঠঙা ফাগুনত শিমলু, মদাৰৰ জুই চাই বসন্তৰ এজাৰ, সোণাৰুৰ হাঁহিত চকু জুৰ পেলাই প্ৰকৃতিৰ বুকুৰ মাজলৈ যাবলৈ শিকিছিলো! গে’ম পাৰ্লাৰ, মোবাইল গে’মৰ সলনি কিতাপৰ পাতত জীৱনৰ মৌকোঁহ বিচাৰিছিলো! টেডি বিয়েৰ, মিকি মাউচেৰে আমাৰ সেই দিনবোৰ সমৃদ্ধ নাছিল, অথচ পূৰ্ণতাৰ পৰিতৃপ্তিৰে আমাৰ জীৱন ভৰি আছিল! বেব্লেডেৰে খেলাৰ সৌভাগ্য আমাৰ হোৱা নাছিল, লিচুগুটিৰ মাজত বাঢ়নীকাঠী ভৰাই তাঘূৰ-ঘূৰাই ঘূৰোৱাৰ মজাতেই অনাবিল আনন্দ পাইছিলো!\nআমাৰ কৈশোৰত ফাষ্টফুডৰ দোকানবোৰ এতিয়াৰ দৰে উভৈনদী নাছিল; চিপ্চ, কেডবেৰিজৰ ‘জমানা’ও নাছিল, তিনি আলিৰ দোকানৰ আইনাৰ বৈয়ামৰ টেঙা মৰ্টন, ডালবুট, বন বগৰী, সব মিছলেই লোভ লগাইছিল৷ পিজ্জা, বাৰ্গাৰৰ নাম-গোন্ধই নাছিল, অথচ সাপ্তাহিক বজাৰৰপৰা অনা নকুলদানা আৰু পকৰি কেইটাৰ সোৱাদ আজিও দেখোন জিভাৰ আগত লাগি আছে! ৰাতিপুৱা মুখখন ধুই লৈ ধনেশ্বৰ কাইৰ দোকানলৈ দৌৰিছিলো, কেতিয়াবা আগফালৰ জাপ খোলাই নাছিল, ঘৰৰ পিছদুৱাৰেদি বৌয়ে দিয়া কুকিজ আৰু ‘বন’ৰ সোৱাদ আজিও পাহৰা নাই৷ চিকেন বিৰিয়ানী, ফ্ৰাইড্ ৰাইচ তেতিয়া দেখাই নাছিলো, অভিজাত কাৰোবাৰ বিয়াতহে পোলাও খাইছিলো, কিন্তু খৰিৰ চৌকাৰ দগমগীয়া জুইত কেৰাহীত ৰন্ধা মাৰ হাতৰ জৰজৰীয়া ভাত কেইটাৰ সোৱাদ মনত পৰিলে আজিও দুচকু সেমেকি উঠে৷\nতাহানিৰ বিয়াবোৰত নতুনকৈ চূণ-তেল দি চিকুণ কৰা ঘৰবোৰত আত্মীয়-স্বজন, গাঁৱৰ ৰাইজ সকলো বিয়া বুলি উবুৰি খাই পৰে৷ থপ্থপীয়া বুটৰ দাইল, লাব্ৰা এখন, সৰিয়হেৰে জলকীয়াৰ চাটনি এখন, ৰসগোল্লা এটাৰ লগত ভূজিয়া -বুন্দিয়া এমুঠিৰে সেমেকি যোৱা ডাঠ লুচি কেইখনকো আতিথ্যৰ উষ্ণতাই ইমান সুস্বাদু আৰু লোভনীয় কৰি তুলিছিল যে সেই সোৱাদ সোঁৱৰণীত সদা সজীৱ হৈ ৰৈ গ’ল! আজিকালিৰ বিয়াত লাখটকীয়া পেণ্ডেল, জাকজমকীয়া আলোকসজ্জা, অন্তহীন আইটেমেৰে ভৰা বুফেৰ মেনুৰ ভৰত অতিথিৰ আদৰ-আপ্যায়ন ক’ৰবাতে তল পৰি যায়!\nকৈশোৰৰ সেই সোণসেৰীয়া দিনবোৰত ঘৰৰ অনুশাসনৰ মাজতো আবেলিবোৰত পথৰুৱা গো-বাটত অনাই অনাই-বনাই ঘূৰিছিলো, দুপৰীয়া বাৰীৰ বগৰী, জলফাই, আম আদি বতৰৰ ফলৰ জুতি লৈছিলো, আবেলি স্কুলৰ ফিল্ডত খেলা -ধূলাৰ মাজত নিজক হেৰুৱাইছিলো৷ গো -ধূলি উৰুৱাই অহা গধূলিবোৰত ভাগৰ লাগি সন্ধ্যা পঢ়াৰ টেবুলত বহি টোপনিয়াই গালি শুনাৰ কাহিনীবোৰে আজি মনলৈ হাঁহি কঢ়িয়ায়৷ ল’ৰালিত পথাৰৰ নৰানিত বহি দাৱনীৰ সৈতে কেতিয়াবা ৰবাব টেঙা, কেতিয়াবা লাল চাহ, কেটলি পিঠাৰ জুতি লোৱাৰ সোঁৱৰণীবোৰো আঘোণৰ মায়াসনা কুঁৱলীৰ দৰেই আজিও মনোৰম! কৈশোৰতে মুনি-চুনি বেলিৰ পোহৰত আকাশৰ বুকুৰ বৰ্ণিল ৰং চাই আপোনপাহৰা হৈছিলো, আকাশৰ বুকুৰ নীলাভ শূন্যতাত কপাহৰ দৰে শুভ্ৰ অলস মেঘবোৰ ভাহি ফুৰা দেখি শিহৰিত হৈছিলো! শাৰদী পূৰ্ণিমাৰ জোনাক দেখি ৰোমাঞ্চিত হৈছিলো; নদী, পাহাৰ, ভৈয়াম, সাগৰৰ সৌন্দৰ্যত অভিভূত হ’বলৈ কৈশোৰেই শিকাইছিল! জীৱনমুখী হোৱাৰ পাঠ কৈশোৰেই আমাক পঢ়াইছিল৷\nসকলোৰে শৈশৱ, কৈশোৰবোৰ সাধাৰণতে সোণোৱালী আৰু মধুময় হয়; তেতিয়াও, এতিয়াও! আমি একো নাই পোৱা বুলি ভবা আজিৰ প্ৰজন্ময়ো সময়ত সিহঁতৰ ভাললগাবোৰ ইয়াৰ মাজৰ পৰাই বুটলি ল’ব৷\nকৈশোৰৰ সোণসেৰীয়া স্মৃতিবোৰ সকলোৰে হিয়াৰ মাজত, বুকুৰ কোণত নিজৰি নিজৰি প্ৰবাহিত হৈ থাকক — জীৱনৰ সঞ্জীৱনী সুধা হৈ!\n‘ব’ৰিং’ নহয়৷ বৰং বৰ বৰ্ণিল আছিল — ৰামধেনুৰ সাতোৰঙেৰে! নে আপুনি বা কি কয়?\n← এই সংখ্যাৰ আঁৰত….\nবৰপেটাৰ বিখ্যাত ‘জ্বাল’ – কমলা দাস →\nঅনুভৱঃ মণিকৰ্ণিকা — পাৰ্থ প্ৰতীম চৌধুৰী


Repaglinide - ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Repaglinide in Assamese\nRepaglinide ৰ লাভ আৰু ব্যৱহাৰসমূহ- Repaglinide Benefits & Uses in Assamese- Repaglinide ar laabh aaru byavaharsamuh\nRepaglinide ৰ পালি আৰু সেয়া কেনেদৰে ল'ব- Repaglinide Dosage & How to Take in Assamese - Repaglinide ar paali aaru xeya kenedore lobo\nRepaglinide ৰ পাৰ্শ্চক্ৰিয়াসমূহ- Repaglinide Side Effects in Assamese- Repaglinide ar parshwakriyasamuh\nRepaglinide সংক্ৰান্ত সতৰ্কতাবাণীসমূহ- Repaglinide Related Warnings in Assamese- Repaglinide xonkranta xatarkatabanisamuh\nঅইন দৰৱৰ সৈতে Repaglinideৰ গুৰুতৰ ক্ৰিয়া-প্ৰতিক্ৰিয়া- Severe Interaction of Repaglinide with Other Drugs in Assamese- Oinor xoite Repaglinide ar gurutor kriya-pratikriya\nRepaglinide মতভেদসমূহ- Repaglinide Contraindications in Assamese- Repaglinide nishedhsamuh\nRepaglinide ৰ বিষয়ে সততে সোধা প্ৰশ্নসমূহ- Frequently asked Questions about Repaglinide in Assamese- Repaglinide ar bikhoye satate xodha prashnasamuh\nখাদ্য আৰু মদৰ সৈতে Repaglinide ক্ৰিয়া-প্ৰতিক্ৰিয়া- Repaglinide Interactions with Food and Alcohol in Assamese- khadya aaru modor xoite Repaglinide kriya-pratikriya\nRepaglinide ৰ লাভ আৰু ব্যৱহাৰসমূহ - Repaglinide Benefits & Uses in Assamese - Repaglinide ar laabh aaru byavaharsamuh\nRepaglinide তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nRepaglinide ৰ পালি আৰু সেয়া কেনেদৰে ল'ব - Repaglinide Dosage & How to Take in Assamese - Repaglinide ar paali aaru xeya kenedore lobo\nRepaglinide-ৰ উপাদানসমূহ - Repaglinide Active Ingredients in Assamese - Repaglinide-ar upadaansamuh\nRepaglinide ৰ পাৰ্শ্চক্ৰিয়াসমূহ - Repaglinide Side Effects in Assamese - Repaglinide ar parshwakriyasamuh\nগৱেষণাৰ ভিত্তিত, Repaglinide ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nRepaglinide সংক্ৰান্ত সতৰ্কতাবাণীসমূহ - Repaglinide Related Warnings in Assamese - Repaglinide xonkranta xatarkatabanisamuh\nRepaglinide-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nযিবোৰ গৰ্ভৱতী মহিলাই চিকিতসকৰ পৰা কেনেকে ব্যৱহাৰ কৰিব লাগে তাৰ পৰামৰ্শ লোৱাৰ পূৰ্বেই Repaglinide লব বিচাৰে। আপুনিও যদি সেয়া নকৰে তেন্তে আপোনাৰ স্বাস্থ্যত ক্ষতিকাৰক প্ৰভাৱ পেলাব।\nRepaglinide-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nস্তন্যপায়ী মহিলাৰ ক্ষেত্ৰত Repaglinide এ গম্ভীৰ পাৰ্শ্ব-প্ৰতিক্ৰিয়া কৰিব পাৰে, গতিকে এই ঔষধটো চিকিতসকৰ পৰামৰ্শ নোহোৱাকৈ ব্যৱহাৰ নকৰিব।\nবৃক্কত Repaglinide কি প্ৰভাৱ দেখা গৈছে?\nবৃক্ক can be affected by Repaglinideৰ দ্বাৰা [Organ] প্ৰভাবিত হব পাৰে। আপুনি যদি এইবিধ ঔষধৰ ক্ষতিকৰ প্ৰভাৱ অনুভৱ কৰে, তেন্তে এই ঔষধটো গ্ৰহণ কৰা বন্ধ কৰক। চিকিতসকৰ পৰামৰ্শৰ পিছতহে আপুনি ইয়াক পুনৰাই গ্ৰহণ কৰা উচিত।\nযকৃতত Repaglinide কি প্ৰভাৱ দেখা গৈছে?\nRepaglinideএ কলিজাত ক্ষতিকাৰক প্ৰভাৱ পেলাব পাৰে। আপুনি যদি তেনেকুৱা প্ৰভাৱ অনুভৱ কৰে তেন্তে এই ঔষধটো গ্ৰহণ কৰা বন্ধ কৰক আৰু চিকিতসকৰ পৰামৰ্শৰ পিছতহে পুনৰ আৰম্ভ কৰক।\nহৃদযন্ত্ৰৰ ক্ষেত্ৰত Repaglinide ৰ কি প্ৰভাৱ দেখা গৈছে?\nRepaglinideৰ হৃদয়ত মৃদু পাৰ্শ্ব-প্ৰতিক্ৰিয়া থাকিব পাৰে। বেছিভাগ মানুহেই [হৃদয় ত কেতিয়াও একো প্ৰভাৱ পৰা নেদেখিব।\nঅইন দৰৱৰ সৈতে Repaglinideৰ গুৰুতৰ ক্ৰিয়া-প্ৰতিক্ৰিয়া - Severe Interaction of Repaglinide with Other Drugs in Assamese - Oinor xoite Repaglinide ar gurutor kriya-pratikriya\nRepaglinide তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nRepaglinide মতভেদসমূহ - Repaglinide Contraindications in Assamese - Repaglinide nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Repaglinide লোৱা অনুচিত যাতে -\nRepaglinide ৰ বিষয়ে সততে সোধা প্ৰশ্নসমূহ - Frequently asked Questions about Repaglinide in Assamese - Repaglinide ar bikhoye satate xodha prashnasamuh\nএই Repaglinide-এ অভ্য়াস বা নিচাৰ সৃষ্টি কৰে নেকি?\nনহয়, Repaglinide লোৱাটোৱে কোনো আসক্তিৰ সৃষ্টি নকৰে।\nRepaglinide য়ে তন্দ্ৰাভাৱ বা টোপনিৰ উন্মেষ নঘটায়, সেয়ে আপনি বাহন চলাব পাৰে বা মেচিন আদি অপৰেট কৰিব পাৰে।\nহয়, কিন্তু ডাক্তৰৰ পৰামৰ্শ মতেহে Repaglinide লওক।\nনহয়, মানসিক ৰোগৰ চিকিত্সাৰ ক্ষেত্ৰত Repaglinide ব্যৱহৃত নহয়।\nখাদ্য আৰু মদৰ সৈতে Repaglinide ক্ৰিয়া-প্ৰতিক্ৰিয়া - Repaglinide Interactions with Food and Alcohol in Assamese - khadya aaru modor xoite Repaglinide kriya-pratikriya\nখাদ্য আৰু Repaglinideৰ ক্ৰিয়া-প্ৰতিক্ৰিয়া\nRepaglinideৰ সৈতে খাদ্য খোৱাৰ বিষয়ে কোনো গৱেষণা উপলব্ধ নহয়।\nমদ আৰু Repaglinideৰ মাজৰ প্ৰতিক্ৰিয়া\nRepaglinide লোৱাৰ সময়ত মদ্যাপন কৰাৰ আগতে আপোনাৰ ডাক্তৰৰ সৈতে পৰামৰ্শ কৰি লওক যিহেতু ইয়ে পাৰ্শ্চক্ৰিয়াৰ সৃষ্টি কৰিব পাৰে।\nUS Food and Drug Administration (FDA) [Internet]. Maryland. USA; Package leaflet information for the user; Prandin® (repaglinide)\nKD Tripathi. [link]. Seventh Edition. New Delhi, India: Jaypee Brothers Medical Publishers; 2013: Page No 273


জুবিন গাৰ্গৰ প্ৰতিবাদ: প্ৰতি সর্বাদা | নীলা চৰাই: অনলাইন অসমীয়া সাহিত্য, কবিতা, গল্প, প্ৰবন্ধ\nJanuary 8, 2019 January 8, 2019 জুবিন গাৰ্গ0Comments জুবিন গাৰ্গ, নাগৰিকত্ব সংশোধনী বিধেয়ক ২০১৬, বাংলাদেশী, বিজেপি, সৰ্বানন্দ সোণোৱাল\nবহুত কোৱা হ’ল– এবছৰ-দুবছৰমান ধৰি কৈয়েই আছে। চৰকাৰে নুবুজিলে। ধর্ম আৰু জাতিৰ মাজৰ পাৰ্থক্যটো বুজি নাপালে। বুজিও নুবুজাৰ ভাও ধৰিলে। আজি সকলোৱে ধিক্কাৰ দিছে। ময়ো ধিক্কাৰ দিছে চৰকাৰক। পৰিৱৰ্তন শব্দটো শুনিবলৈ ভাল— আচলতে কি হ’ল সেয়া সকলোৱে দেখিছে।\nএই বিধেয়কখন আমি নামানো। কোনো চৰ্ততেই নামানো। মোৰ পঞ্চলিছ বছৰ বয়স হ’ল এতিয়া। জন্মৰ পৰা বাংলাদেশী বাংলাদেশীয়েই শুনি আহিছোঁ। এতিয়া আমনি লাগিছে। ভাগৰো লাগিছে। তাতকৈয়ো বেছি লাজ লাগিছে— যিবোৰ মানুহে বাংলাদেশী নালাগে বুলি আন্দোলন কৰিছিল, সেইবোৰেই মন্ত্রী-বিধায়ক হৈ থাকিবৰ কাৰণে অসমখন শেষ কৰি দিব খোজা দেখি।\nসর্বাদা নিজেই আছুত আছিল। তেওঁ যদি এনেকুৱা কৰে, তাৰ পাছত আমি কাক বিশ্বাস কৰিম?\nনেতা নাথাকিলে বিপ্লৱ ভয়ংকৰ হয়। কোনেও নিয়ন্ত্রণ কৰিব নোৱাৰে। সেইটো হ’লে অসমক শেষ কৰাৰ দায়িত্ব সর্বাদাৰ নামতেই পৰিব। দুখ লাগে— সর্বাদাক জাতীয় নায়ক বুলি কয়, এতিয়া মূৰ্দাবাদ ধ্বনি দিয়ে— সেইবোৰ দেখিলে বেয়া লাগে। মোদীৰ কাষত বহি হাত চাপৰি মাৰি থকাতকৈ বহুত ডাঙৰ কাম আছে দেশত।\nতেওঁ নিজে লাজ নাপালেও আমি কিন্তু লাজ পাওঁ।\nজেপিচি আকৌ আহিম বুলি কৈছিল, নাহিল। আমাক ঠগিলে। আমাক মোদীয়ে ঠগিলে, সর্বদাই ঠগিলে, বিজেপিয়ে ঠগিলে।\nআছুৱে অসম বন্ধ দিছে। বন্ধ মই বেয়া পাওঁ। কিন্তু অঁকৰাৰ অভিনয় কৰি থাকিলে আৰু কি ৰাস্তা আছে?\nসংসদত বিলখন উত্থাপন হ’লেও সর্বদাই না কৈ দিব পাৰে। কৈ চাওকচোন— যি হয় দেখা যাব। মই এতিয়াও শান্ত হৈ আছোঁ। এসপ্তাহমান অসমত নাথাকিম। ঘূৰি অহাৰ আগলৈকে সর্বদাই কিবা এটা কৰিলে ভাল। নহ’লে এইবাৰ মই অকলে আন্দোলন কৰিম। কি কৰিম নাজানো!\nনাগৰিকত্ব (সংশোধনী) বিধেয়ক ২০১৬-ৰ বিৰুদ্ধে অসমীয়া যুৱকৰ নগ্ন প্ৰতিবাদ। নতুন দিল্লী, ৭ জানুৱাৰী ২০১৯\nআছুৱে প্রতিবাদ কৰিছে, (ডঃ হীৰেন) গোহাঁই ছাৰে লিখি আছে, কৃষক মুক্তিয়ে দিল্লীত গৈ ধর্ণা দিছে। সকলোৱে না বুলি কৈছে যেতিয়া আৰু এবাৰ বিবেচনা কৰি চাওক।\n| আৰু পঢ়ক: নাগৰিকত্ব সংশোধনী বিধেয়ক সম্পৰ্কত জুবিন গাৰ্গৰ আহ্বান\nচৰকাৰ-ৰাজনীতি মই বুজি নাপাওঁ। কিন্তু অসমীয়া জাতিটো কেনেকুৱা সেইটো ভালকৈয়ে বুজি পাওঁ। আমাক অসমীয়া কৰি ৰাখিবলৈ কোনো ধৰ্মৰ দৰকাৰ নাই। আকৌ এবাৰ ভাবি চাওক— সাতদিনৰ পাছত ভদ্রতা শিকাই লাভ নহ’ব নহ’লে!\nবিজেপিয়ে হিন্দু ধর্মৰ ক্ষতি কৰি আছে...\n← ঘৃণ্য ৰাজনীতি বনাম দায়িত্বশীল নাগৰিক


কেম’থেৰাপিৰ প্ৰতিক্ৰিয়া — Vikaspedia\nবিশ্বৰ সবাতোকৈ ভয়াৱহ আৰু মাৰাত্মক ৰোগৰুপে চিহ্নিত হৈছে কেন্সাৰ।সময়মতে এই ৰোগৰ চিকিৎসা কৰিলে ইয়াৰ পৰা পৰিত্ৰাণ পোৱা যায়।এই মাৰাত্মক ৰোগবিধ নিৰাময়ৰ বাবে বহুলভাৱে ব্যৱহৃত চিকিৎসা পদ্ধতি হ’ল কেম’থেৰাপি ।কিন্তু শেহতীয়াকৈ এই কেম’থেৰাপিক লৈ চিকিৎসা বিজ্ঞানৰ জগতখনত কিছু সন্দেহৰ ভাব জাগিছে।কেন্সাৰ নিৰাময়ৰ ক্ষেত্ৰত কেম’থেৰাপিক নিৰ্ভৰযোগ্য চিকিৎসা হিচাপে মানি লোৱা হৈছিল যদিও শেহতীয়াকৈ হোৱা এক বিশ্লেষণত কিছু ভয়াৱহ তথ্য পোহৰলৈ আহিছে।গৱেষণাৰ তথ্যত এই কথা দাবী কৰা হৈছে যে কেন্সাৰৰ কাৰক টিউমাৰ নাইকিয়া বা ধ্বংস কৰিবলৈ যদি কেম’থেৰাপি ব্যৱহাৰ কৰা হয়,তেন্তে কেন্সাৰৰ কোষ শৰীৰৰ অন্য অংশলৈ বিয়পি পৰাৰ সম্ভাৱনা বৃদ্ধি পায়।নিউয়ৰ্কস্থিত ‘এলবাৰ্ট’আইনষ্টাইন কলেজ অব মেডিচিন’ত হোৱা গৱেষণাত এই কথা জানিব পৰা গৈছে যে কেম’থেৰাপি কৰ্কট ৰোগৰ সৰু টিউমাৰ আৰু আৰম্ভণিতে ব্যৱহাৰ কৰাটো উত্তম।কিন্তু ৰোগ পুৰণি হোৱাৰ পিছত কেম’থেৰাপিৰ ব্যৱহাৰে বিৰুপ প্ৰতিক্ৰিয়াৰ সৃষ্টি কৰিব পাৰে।\nকেম’থেৰাপিৰ প্ৰথম বিকল্প\nগৱেষণাৰ প্ৰতিবেদনত প্ৰকাশ পোৱা তথ্য অনুসৰি কেম’থেৰাপিৰ ব্যৱহাৰে কেন্সাৰ কোষক পুনৰ শৰীৰৰ অন্য অংশত আক্ৰমণ কৰাৰ ক্ষেত্ৰত সহায় কৰে।এনে কেন্সাৰ ৰোগীৰ চিকিৎসাৰ বাবে কেম’থেৰাপি প্ৰথমটো বিকল্প হিচাপে ব্যৱহাৰ কৰিব পাৰি।ই ৰোগৰ কোষৰ ওপৰত ক্ৰিয়া কৰি ৰোগবিধ নিৰ্মুল কৰাত এই পদ্ধতিয়ে সহায় কৰে।কিন্তু বিশেষজ্ঞৰ মতে কেম’থেৰাপিয়ে দীৰ্ঘকালীন চিকিৎসাৰ ক্ষেত্ৰত বিশেষ সহায় কৰিব নোৱাৰে।\nনতুন টিউমাৰ সৃষ্টি হোৱাত সহায় কৰে\nগৱেষকসকলে কয় যে কেম’থেৰাপিয়ে কেন্সাৰ টিউমাৰ ধ্বংস কৰাৰ চেষ্টা চলোৱাৰ লগতে নতুন টিউমাৰ সৃষ্টি হোৱাতো সহায় কৰে।ফলত ৰোগীজনক ৰোগবিধে গভীৰভাৱে আক্ৰমণ কৰিব পাৰে আৰু ইয়াৰ চিকিৎসা কৰাটো পুৰ্বতকৈ কথিন হৈ পৰে।মুখ্য গৱেষক চিকিৎসক জৰ্জ কাৰাগি এনিছে কয় যে অস্ত্ৰোপচাৰৰ পুৰ্বে প্ৰদান কৰা কেম’থেৰাপিৰ পিছত টিউমাৰৰ উৎস ভালদৰে পৰীক্ষা-নিৰীক্ষা কৰিব লাগে।যদি টিউমাৰৰ আকাৰ বৃদ্ধি হৈ থাকে,তেন্তে ৰোগীজনক কেম’থেৰাপি বন্ধ কৰি অস্ত্ৰোপচাৰ কৰিব লাগে।\nতেজ চলাচলৰ সৈতে সমগ্ৰ শৰীৰত বিয়পি পৰাৰ আশংকা\nটেবলেট অথবা চেলাইনৰ মাধ্যমেৰে প্ৰদান কৰা কেম’থেৰাপিৰ ঔষধ তেজ চলাচলৰ সৈতে সমগ্ৰ শৰীৰত বিয়পি পৰে।যাৰ ফলত ঔষধ টিউমাৰৰ পৰা বাহিৰ হৈ শৰীৰৰ আন আন অংগলৈ কেন্সাৰ কোষ লৈ যোৱাৰ সম্ভাৱনা বৃদ্ধি হয়।স্তনৰ কেন্সাৰৰ অধিকাংশ ঘটনাত এনেধৰণৰ সমস্যা দেখা পোৱা যায়।\nকেম’থেৰাপিৰ ফলত চুলি সৰা-ওজন কম হোৱাৰ সমস্যা নহয়\nসচৰাচৰ কেন্সাৰ ৰোগত আক্ৰান্ত ৰোগীসকলক কেম’থেৰাপি প্ৰদান কৰাৰ পিছত চুলি সৰা আৰু ওজন হ্ৰাস হোৱাৰ সমস্যাৰ সন্মুখীন হোৱা দেখা যায়।কিন্তু এতিয়াৰে পৰা কেম’থেৰাপি ব্যৱহাৰ কৰা ৰোগীৰ এই দুয়োবিধ সমস্যা সৃষ্টি নহয়।জৱহাৰলাল নেহৰু বিশ্ববিদ্যালয় চমুকৈ জে. এন. ইউ.ৰ বিজ্ঞানীয়ে এই দাবী কৰিছে।\nৰোগীৰ মাজত আশাৰ সঞ্চাৰ\nএই নতুন গৱেষণাৰ পিছত কৰ্কট ৰোগৰ চিকিৎসাৰ সময়ত হোৱা ভয়ানক বিষ দুৰ কৰিবলৈ ঔষধ আৱিষ্কাৰ কৰি ৰোগীসকললৈ আশাৰ বতৰা কঢ়িয়াই আনিছে।দেশৰ এখন প্ৰতিষ্ঠিত কাকতত প্ৰকাশ পোৱা বাতৰি অনুসৰি বিজ্ঞানী চিকিৎসক আৰ.পি.সিঙে এই দাবী কৰিছে যে এই ঔষধ কিছুমান উদ্ভিদৰ পৰা প্ৰস্তুত কৰা হৈছে।এইবিধ ঔষধে ৰেডিঅ’থেৰাপি অথবা কেম’থেৰাপিৰ কু-প্ৰতিক্ৰিয়াৰ পৰা ৰোগীক ৰক্ষা কৰিব।ইয়াক কেন্সাৰ ৰোগৰ চিকিৎসাত ব্যৱহাৰ হোৱা কেম’থেৰাপিৰ সময়ত ৰোগীসকলৰ তেজ কম হৈ যোৱা,চুলি সৰা আৰু ওজন কম হোৱা সমস্যা আদি নাইকিয়া কৰিব বুলি দাবী কৰিছে চিকিৎসক বিজ্ঞানীজনে।চিকিৎসক আৰ. পি. সিঙে দাবী কৰা অনুসৰি এন্দুৰ আৰু কম সংখ্যক মানুহৰ ওপৰত এই ঔষধ প্ৰয়োগ কৰি পাৰ্শ্বক্ৰিয়া নিৰীক্ষণ কৰা হৈছিল।এই গৱেষণা সম্পুৰ্ণৰুপে সফল হৈছে।দিল্লীৰ কেবাখনো দাঙৰ চিকিৎসালয়ত এই ঔষধৰ পৰীক্ষা চলোৱা হৈছে।পৰীক্ষাৰ সফলতাৰ পিছতে এই ঔষধ বজাৰত মুকলি কৰি দিয়া হ’ব বুলি জনাইছে বিজ্ঞানীজনে।এইবিধ ঔষধৰ সফলতা প্ৰমাণ হোৱাৰ লগে লগে চিকিৎসা বিজ্ঞান জগতলৈ ভাৰতৰ এক বৃহৎ অৱদানৰুপে স্বীকৃত হ’ব।\nকেম’থেৰাপিয়ে আমাৰ সুস্থ আৰু সক্ৰিয় কোষবোৰ বিনষ্ট কৰাৰ সম্ভাৱনা থাকে।কেম’থেৰাপিয়ে শৰীৰৰ সুস্থ কোষবোৰ ক্ৰমাৎ দুৰ্বল কৰি আনে আৰু তাৰ ফলত আমাৰ শৰীৰৰ ওজন দিনে দিনে কমি যায়।তদুপৰি তেজ বমি হোৱা আৰু খাদ্য খোৱাত অসুবিধা পোৱা আদি সমস্যাবোৰ সৃষ্টি হয়।কেম’থেৰাপি ব্যৱহাৰ কৰাৰ সময়ত ৰোগীজনে প্ৰচণ্ড বিষত ভুগি থাকিবলগীয়া হয়।\nউদ্ভিদৰ পৰা প্ৰস্তুত হৈছে ঔষধ\nএই ঔষধ ‘মল্কি মিলছ ‘বা ‘আৰতি চ’ক’নামৰ উদ্ভিদত পোৱা ‘চেলিবিনিন’নামৰ যৌগিক পদাৰ্থৰ দ্বাৰা প্ৰস্তুত কৰা হৈছে চিকিৎসক আৰ. পি. সিঙে জনোৱা অনুসৰি কেম’থেৰাপিৰ সময়ত ‘চেলিবিনিন’ৰ প্ৰয়োগে কেৱল কেন্সাৰৰ কোষবোৰহে ধ্বংস কৰে।শৰীৰত আন কোনো ধৰণৰ ক্ষতি নকৰে এই ঔষধবিধে।


বজৰংগী ভাইজান : ‘জয় বজৰংগ বলী, তোড় দে দুশ্মন কি নলী’ ... - মুক্ত চিন্তা\nবজৰংগী ভাইজান : ‘জয় বজৰংগ বলী, তোড় দে দুশ্মন কি নলী’ ...\nসুউচ্চ দেৱালস্বৰূপ বৰফাবৃত এটি ঢকঢকীয়া বগা পৰ্বত আৰু ঠিক তাৰ পাছৰ দৃশ্যত ৰৌদ্ৰোজ্জ্বল প্ৰভাতী সূৰ্য। 'বজৰংগী ভাইজান'ৰ এয়াই আৰম্ভণি দৃশ্য। পৰ্বতৰ ওপৰেৰে কেমেৰা আগ বাঢ়ি যায়। বৰফৰৰ চাদৰেৰে আবৃত চাৰিওফালৰ সুউচ্চ পৰ্বতমালা, ৰৌদ্ৰস্নাতা প্ৰকৃতিৰ বিহংগম চলন্ত দৃশ্য আৰু বেকগ্ৰাউণ্ডৰ সংগীতে দেহ-মন শিহৰিত কৰি তোলে। কিছু পাছতেই দৰ্শকে অৱতৰণ কৰে পাকিস্তানৰ এখন অপূৰ্ব সুন্দৰ গাঁৱত! নাম - ছুলতানপুৰ। চিনেমাৰ স্ক্ৰিনত ছুলতানপুৰ (পাকিস্তান) বুলি লিখি নিদিলে কোনেও ধৰিব নোৱাৰিব সেয়া যে ভাৰতৰ কাশ্মীৰৰ কোনোবা এখন গাঁও নহয়। আৰম্ভণিৰ দৃশ্যত আমি দেখিলোঁ যে দুই দেশৰ দুই ভূখণ্ডক একাকাৰ কৰি ৰাখিছে প্ৰকৃতিৰ অপূৰ্ব সুন্দৰ দৃশ্যই। আনহাতে, শেষৰ দৃশ্যত দেখিবলৈ পোৱা যায় যে দুই দেশৰ জনতা গোট খাই ভাঙি পেলাইছে মানুহ-নিৰ্মিত কাঁইটীয়া তাঁৰৰ বেৰা। বাস্তৱত নহ'লেও 'বলিউড'ত, বিশেষকৈ ছলমান খানৰ চিনেমাত সকলো সম্ভৱ!\nছুলতানপুৰ গাঁওখন চিনেমা হলত চাই আহি মানচিত্ৰত (গুগল আৰ্থত) বিচাৰি চালোঁ। পাকিস্তান অধিকৃত আজাদ কাশ্মীৰৰ সীমান্তৱৰ্তী ঠাই। চিনেমাত দেখাৰ দৰেই অতি সুন্দৰ। ওচৰেৰে বৈ গৈছে একা-বেঁকা ঝিলাম নৈ। ঝিলাম গৈ বাগৰিছে সিন্ধু নদীত - ঋকবেদৰ সপ্তসিন্ধুত! কেতিয়াবা ভাব হয় - মোহম্মদ আলি জিন্নাৰ দৰে ব্যক্তি এজনে পাকিস্তানৰ নাম 'সিন্ধুস্তান' (Industan) নকৰি পাকিস্তান কিয় কৰিলে? যি প্ৰাচীন ভূখণ্ড আৰু নদীৰ সৈতে হৰপ্পা-মহেঞ্জোদাৰৰ সভ্যতা জড়িত হৈ আছে সেই প্ৰাচীন ভূখণ্ডৰ হৈয়ো নিজৰ দেশৰ নাম দিলে এটা তেনেই নতুন নাম – পাকিস্তান। তাতে নামৰ আৰু কামৰ একো মিল নাই! পাকিস্তান নামটো শুনিলেই এখন তেনেই নতুন ভূখণ্ড যেন লাগে। 'ভাৰত' বা 'ইণ্ডিয়া' নামত যি এক সুপ্ৰাচীন সভ্যতাৰ এক গভীৰতা অনুভৱ কৰা যায়, পাকিস্তানৰ মানুহে সেই সুযোগ পায়ো যেন চিৰদিনৰ বাবে হেৰুৱালে! ভাবিলে আচৰিত লাগে – ১৯৪৭ চনলৈ যি নদী ভাৰতবৰ্ষৰ বুকুৰে বৈ গৈছিল, যি নদী কুলকুলকৈ এতিয়াও বৈ গৈ আছে ঋকবেদৰ পাতে পাতে, সেই সপ্তসিন্ধু ধৰ্মৰ নামত আঁতৰি গ'ল ভাৰতৰপৰা। কি বিড়ম্বনা! যি হিমালয়ৰ বুকুত চতুৰ্বেদৰ শ্লোকবোৰ নিগৰিত হৈছিল, সেই হিমালয়ৰ অংগও নাই আমাৰ সৈতে। বেদৰ উৎপত্তি সিন্ধু উপত্যকাত; গংগা, যমুনা বা ব্ৰহ্মপুত্ৰ উপত্যকাত নহয়। সেয়ে হয়তো বেদত এই নদীবোৰৰ কোনো উল্লেখ নাই।\nদেশ ভাগ ভাগ হ'লেও দুই দেশৰ জনতা যে এতিয়াও সম্প্ৰীতিৰে থাকিব বিচাৰে – সেই বাৰ্তাটোক মূল কেন্দ্ৰ কৰি নিৰ্মাণ কৰা 'ৰ্বজৰংগী ভাইজান' এখন হৃদয়-পৰশা উদ্দেশ্যধৰ্মী বোলছবি। দুইখন দেশৰ জটিল সমস্যবোৰক ইয়াত গঠনমূলকভাৱে উপস্থাপন কৰা হৈছে। হিৰো আৰু ভিলেইনৰ মাজৰ গালি-গালাজ, অবিশ্বাস, ধাৰ্মিক তাচ্ছিল্য আদি ইয়াত নাই। অমৰীশ পুৰীৰ সলনি ওম পুৰী আৰু ছানী দেৱলৰ সলনি ছলমান খান! আমাৰ হিৰোৱে এইবাৰ পাকিস্তানীক মাৰি থৈ নাহে, মাৰ খাই আহে। মাৰ খাই আহিও তেওঁ জয়ী হয়, কাৰণ তেওঁ জয় কৰি আহে পাকিস্তানী লোকৰ হৃদয়। সেয়ে পাকিস্তানী জনতাই হিৰো পৱন কুমাৰ চতুৰ্বেদী ওৰফে বজৰংগীক নাম দিলে বজৰংগী ভাইজান। 'জান' মানে হৃদয়। মুখ্যধাৰাৰ হিন্দী চিনেমাত আৰ এছ এছ, বজৰং দল আদি হিন্দুত্ববাদী সংগঠনৰ সাধাৰণ সদস্যৰ আৰু পাকিস্তানৰ মৌলবী, পুলিছ, সাংবাদিক আদিৰ মানৱীয় দিশক মূল ভেটি হিচাপে লৈ নিৰ্মাণ কৰা চিনেমা খুবেই বিৰল। ছাহৰুখ খান অভিনীত 'ৱীৰ-জাৰা' নামৰ চিনেমাখন বাদ দিলে ভাৰত-পাকিস্তান চিনেমা মানেই মৰা-মৰি, গালা-গালি আৰু আক্ৰমণ। সেইবোৰ চিনেমাই খন্তেকৰ তেজ গৰম কৰাই দৰ্শকক হয়তো আমেজ যোগাব পাৰে, কিন্তু ক্ষতি কৰে সুদূৰ-প্ৰসাৰী।\n'বজৰংগী ভাইজান'ত হিন্দু-মুছলমান দুয়ো সম্প্ৰদায়ৰ মাজত থকা কিছুমান নিগেটিভ দিশ আমোদৰ মাজেৰে গ্ৰহণযোগ্যকৈ দেখুৱাব পৰাটো চিনেমাখনৰ আটাইতকৈ উল্লেখযোগ্য দিশ। ইয়াত 'শাখা'ৰ কাৰ্যপন্থা বা আদৰ্শৰ কিছু দিশ তুলি ধৰিছে যদিও (ৰাজনৈতিক) হিন্দুত্ববাদ আৰু হিন্দু ধৰ্মক পৃথকাই ৰাখিবলৈ যত্ন কৰা হৈছে। ছলমান খান অৰ্থাৎ পৱন চতুৰ্বেদীৰ ভাবী শহুৰে ('শাখা' পৰিচালক!) পাকিস্তান আৰু পাকিস্তানীক সহ্য কৰিব নোৱাৰে। এজন ব্ৰাহ্মণ্যবাদী বিশুদ্ধ নিৰামিষভোজী। মাংসাহাৰীক ঘৃণা কৰে। চুবুৰীয়া মোহম্মদান পৰিয়ালৰ প্ৰতি তীব্ৰ ঘৃণা। খান-পান নিমিলে বাবে মুছলমানক ভাৰাঘৰ নিদিবলৈ কাঢ়া নিৰ্দেশ। আন ধৰ্মৰ প্ৰাৰ্থনা গৃহত (মছজিদত) প্ৰবেশ কৰাটো পাপ জ্ঞান কৰে। হনুমান ভক্ত পৱন চতুৰ্বেদীৰ গাতো বৰ্ণ-সচেতনতা পূৰা মাত্ৰাই বিৰাজমান। তাৰ বিপৰীতে পত্নী আৰু জীয়ৰী ৰচিকা (কৰীণা কাপুৰ) এইবোৰ কথাত শিথিল। ঘটনাক্ৰমে পাকিস্তানৰপৰা অহা ছবছৰীয়া কণমানি মুন্নীয়ে তেওঁলোকৰ এই সকলোবোৰ কথা ওলট-পালট কৰি দিয়ে। মছজিদৰ ভিতৰত মুন্নীক দেখি পৱনৰ যেতিয়া ভাবী শহুৰেকৰ কথা ভাবি থৰকাছুটি হেৰুৱায় - ৰচিকাই পৱনক ধমক দি বুজায় – ‘মই তোমাক কিয় ভাল পাওঁ তুমি জানা? কাৰণ তোমাৰ অন্তৰখন বহুত চাফা। পৰৰ ধৰ্ম, পৰৰ মানুহ এইসব বাজে কথা। এইবিলাক অদৰকাৰী কথাত সময় নষ্ট নকৰিবা, পৱন। দেউতাৰ আগত বেছিকে ক'ব নোৱাৰো, কিন্তু তোমাকতো ক'ব পাৰো মই। ব'লা মুন্নীক লৈ আনো (মছজিদৰপৰা)।”\nমুন্নীক লগত লৈ বজৰংগী পাকিস্তানত প্ৰবেশ কৰাৰ পিছত হনুমানভক্ত পৱনৰ সৰলতা, সত্যতা আৰু মানৱীয়তাৰ বাবে পাকিস্তানী জনতাই তেওঁক পদে পদে সহায় কৰা দেখুওৱা হয়। মৌলানাৰ ভাওত ওম পুৰীৰ চৰিত্ৰ মন কৰিব লগীয়া। দৃশ্য এটাত পুলিচৰপৰা বাচিবলৈ পাকিস্তানৰ মছজিদ এটাত পৱনহঁত লুকাই থাকে। পৱনক বিচাৰি অহা পাকিস্তানী পুলিচে মৌলানাক সোধে - কোনোবা অচিনাকী ব্যক্তি মছজিদত আছে নেকি? 'অশ্বথামা হত ইতি গজ'ৰ লেখীয়াকৈ মৌলানা চাহাবে হাঁহি হাঁহি কৌশলেৰে উত্তৰ দিয়ে – 'আল্লাহৰ ঘৰত কোনো অচিনাকী নাথাকে'৷ মৌলানাৰ কথা শুনি পুলিচৰ দল গুচি যায়। হিন্দী চিনেমাত সাধাৰণতে দেখুওৱাৰ দৰে পাকিস্তানী মৌলানাক ইয়াত ভাৰতবিদ্বেষী গোড়া মৌলবাদী ধাৰ্মিক হিচাপে দেখুওৱা হোৱা নাই। বৰং তেওঁ এজন অসহায় হিন্দুস্তানীক সহায়হে কৰিছে। দিল্লীৰ হজৰত নিজামুদ্দিন আউলিয়াৰ দৰগাহ আৰু পাকিস্তানৰ 'হজৰত আমিন ছাহৰ দৰগাহ'ৰ অন্তৰ্ভুক্তিয়ে চিনেমাখনত দুয়ো দেশৰ ছুফিবাদী উদাৰ ইছলামিক ধাৰাক প্ৰতিফলিত কৰিছে। দৃশ্য এটাত মছজিদৰ বাহিৰত ৰৈ থকা পৱনক ভিতৰলৈ মাতি মৌলানাই কয় – 'এয়া সবৰ বাবে খোলা, সেয়ে মছজিদত মই তলা নলগাওঁ'। বিদায়ৰ সময়তো মৌলানাই 'আল্লাহ-হাফিজ’ কোৱাৰ সলনি ‘জয় শ্ৰী ৰাম’ বুলি কৈহে বজৰংগীক বিদায় দিয়ে। 'বন্দে মাতৰম'ৰ দুটিমান আৰম্ভণি পংক্তি উচ্চাৰণ কৰিবলৈ টান পোৱা আমাৰ দেশৰ কিছুমানে 'বৰৰংগী ভাইজান'ৰ মৌলানাৰপৰা নিশ্চয় শিক্ষা ল'ব পাৰে। ধৰ্মনিৰপেক্ষতা বজাই ৰাখিবলৈ হ'লে মুছলমানৰো নিশ্চয় কিছুমান কৰ্তব্য আছে। কিছু এৰা-ধৰা হিন্দু-মুছলমান সকলোৱে কৰিব লাগিব। অৱশ্যে জোৰ-জবৰদস্তি কৰা অনুচিত। ‘জয় শ্ৰী ৰাম’, ‘জয় বজৰংগ বলী’, ‘আল্লাহু আকবৰ’ (ঈশ্বৰ মহান) - এই পংক্তিবোৰ হৈছে অতি পৱিত্ৰ ঈশ্বৰ প্ৰশংসা। কিন্তু কিছুমান কট্টৰবাদী ফেনাটিকে এই পংক্তিবোৰৰ পদে পদে অপপ্ৰয়োগ কৰে। ধ্বংসাত্মক কাৰ্যত সততে উচ্চাৰণ কৰে। সাম্প্ৰাদায়িক সংঘৰ্ষ হ'লে, নৰ হত্যাকাৰীবোৰে এইবোৰ পংক্তি ধ্বনি দি পৰিস্থিতি উত্তেজিত কৰিবলৈ চেষ্টা কৰে। বহু ক্ষেত্ৰত সফলো হয়। আইছিছে ছিৰিয়াৰ ৰাক্কা আৰু ইৰাকৰ মোছুলৰ হাজাৰ বছৰ পুৰণি সৌধবোৰ যেতিয়া কোবাই কোবাই ভাঙিছিল – 'আল্লাহু আকবৰ' ধ্বনি দিছিল। 'জয় শ্ৰী ৰাম'ৰ দৰে পৱিত্ৰ পংক্তিৰো কেতিয়াবা তেনেকুৱা ধ্বংসাত্মক কাৰ্যত অপ-প্ৰয়োগ হোৱা দেখা যায়। 'বজৰংগী ভাইজান'ত কিন্তু পৱনৰূপী ছলমান খানে 'জয় শ্ৰী ৰাম'ৰ প্ৰকৃত তাৎপৰ্য, অৰ্থাৎ সকলোৰে হৃদয়ত যে 'শ্ৰীৰাম'ৰ সত্তা বিৰাজমান, সেয়া দৰ্শকক ভাবিবলৈ বাধ্য কৰায়। (শৃগাল-কুকুৰ-গৰ্ধবৰো আত্মা ৰাম।) পাকিস্তানীসকলকো সেয়া দেখুৱাই থৈ আহে। ভাৰতীয়সকলেও সেয়ে এইবোৰ পাহৰা উচিত নহয়। বজৰংগীৰ হৃদয়ৰ পৱিত্ৰতা আৰু সৰলতাৰ বাবেই তেওঁৰ 'জয় বজৰংগ্ বলী, তোড় দে দুশ্মন কি নলী’ বুলি দিয়া ভংগিমা চাই দৰ্শকৰ মাজত হাঁহিৰ ৰোল উঠে। পৱন কুমাৰ ওৰফে বজৰংগী দেখাত 'বুৰ্বক, নালায়ক, ব্লাডী-ফুল' হ'লেও কিন্তু ছেল্ফি তোলা এজন আধুনিক ভক্ত। পুৰণিকলীয়া ভক্ত নহয়। ছেল্ফি তুলি গান গায় - ‘ছেল্ফি লে লেৰে...’। যি ধৰ্মপন্হাতে বিশ্বাসী নহওক, হৃদয়ত সহিষ্ণুতা আৰু প্ৰেম থাকিলেহে সকলোৱে আঁকোৱালি লয়, বজৰংগবলীৰ ভক্ত পৱন কুমাৰৰদ্বাৰা সেয়াই প্ৰস্ফুটিত হৈছে।\nবোৰ্খা পৰিহিত ছলমান খানৰ চৰিত্ৰটো মন কৰিব লগীয়া। অপ্ৰাসংগিক যেন লাগিলেও ইয়াৰপৰা দৰ্শকে এটা কথা সহজে অনুমান কৰিব পাৰে যে বোৰ্খা পিন্ধি মানুহে ইচ্ছা কৰিলে নিজৰ পৰিচয় সহজতে লুকুৱাব পাৰে। অপৰাধ কৰি পুলিচৰ চকুত ধুলি মাৰি অনায়সে পলাই পত্ৰং দিব পাৰে। এটিএম লুটিব পাৰে। গোপনে বোমা কঢ়িয়াব পাৰে। বোৰ্খা পিন্ধি পুৰুষ-মহিলা, হিন্দু-মুছলিম যিকোনো ব্যক্তিয়েই ভয়ংকৰ অপৰাধ কৰি পলাই সাৰিব পাৰে। কেইদিনমান পূৰ্বে অমুছলমান ব্যক্তি এজনে বোৰ্খা পিন্ধি মন্দিৰত গো-মাংস দলিয়াই ধৰা খোৱাৰ চিত্ৰ ছ’চিয়েল মিডিয়াত ভাইৰেল প্ৰচাৰ হৈছিল। একাংশ ধৰ্মান্ধ মুছলমানৰ বাদে কোনেও বোৰ্খাৰ সমৰ্থন নকৰে। এই হলৌ-মলৌ আৰবৰ পোছাকবিধে অন্য ধৰ্মৰ মানুহৰ আগত মুছলমানৰ ভাবমূৰ্তি, বিশেষকৈ মুছলমান মহিলাৰ ভাবমূৰ্তি বহু পৰিমাণে লাঘৱ কৰিছে। বোৰ্খা, হিজাব, নিকাবৰ মাজৰ পাৰ্থক্য জানি-বুজিয়ে এই কথা কোৱা হৈছে। ভাৰতীয় মুছলমানে ৰাস্তাত ওলাই আহি 'আইছিছ'ক যিমানেই ধিক্কাৰ নিদিয়ক কিয়; যদি এই 'বোৰ্খাময়' মানসিকতাৰ বিৰুদ্ধে জোৰদাৰ আৱাজ নিদিয়ে আৰু ব্যৱস্থা নলয় – ইছলামৰ গাত লগা দাগ কেতিয়াও মোচন নহয়। 'আইছিছ'ক গালি দি কোনেও সিহঁতৰ চুলি এডালো বেঁকা কৰিব নোৱাৰে; কিন্তু হাত-ভৰি-মুখ-মাথা ঢকা বোৰ্খা নামৰ বিদেশী পোছাকবিধৰ সৈতে সাঙুৰ খাই থকা ধৰ্মীয় মতান্ধতাৰ বিৰুদ্ধে মুছলমানৰ মাজত নিশ্চয় সজাগতা সৃষ্টি কৰিব পৰা যাব। মুছলমানে যদি নিজেই নিজৰ ভাবমূৰ্তি ঠিক নকৰে কোনেও কৰি দিব নোৱাৰে। 'বজৰংগী ভাইজান'ত বোৰ্খা পৰিহিত পৱন কুমাৰে সংগী চান্দ নৱাবক বিৰক্তিৰে সৈতে কয় – 'মই এইটোৰ ভিতৰত থাকিব নোৱাৰোঁ। না উশাহ ল'ব পাৰি, না খোজ কাঢ়িব পাৰি'। বোৰ্খা সমৰ্থন কৰা ভাৰতীয় পুৰুষসকলে কেইদিনমানৰ বাবে এই অন্ধকাৰ পিঞ্জৰাবিধৰ ভিতৰত নিজে সোমাই চাব লাগে। মৰুৰ দেশ আৰবত পুৰুষ-মহিলা উভয়ে বোৰ্খা নিপিন্ধে জানো!\nচিনেমাখনত আমাৰ সমাজৰ আন এটি সমস্যা দেখুওৱা হৈছে। যিটো পাকিস্তানতো আছে। চিনেমাৰ আৰম্ভণিত ছুলতানপুৰত এজুম মানুহে ভাৰত-পাকিস্তানৰ লাইভ ক্ৰিকেট খেল চাই থাকে। চিনেমাৰ মূল নায়িকা মুন্নী তেতিয়া মাকৰ গৰ্ভত। মুন্নীৰ মাকেও খেল চাই আছে। ছাহিদ আফ্ৰিদীয়ে বাউণ্ডেৰি কোবোৱাৰ লগে লগে মুন্নীয়ে মাকৰ গৰ্ভত খুন্দা এটা মাৰে। মাকৰ কাষৰ মহিলাগৰাকীয়ে জোকোৱাৰ সুৰত কয় – 'এনে লাগিছে, তোৰ ল'ৰাটো ওলাবলৈ বৰ বেতাব হৈ আছে! ... কিবা নাম ভাবিছ নেকি?’ মাকে টিভিত ছাহিদ আফ্ৰিদীলৈ চাই মূৰ দুপিয়াই কয় – 'ছাহিদ'। কন্যা সন্তানো যে গৰ্ভত থাকিব পাৰে কোনেও যেন ভবাই নাই। পিছে সেয়াই হয়। সন্তানৰ নাম 'ছাহিদ'ৰ সলনি হয় গৈ 'ছাহিদা'। এইখিনিতে চিনেমাখনৰ এক চকুত পৰা ত্ৰুটিৰ কথা উল্লেখ কৰিব পাৰি। টিভিত ক্ৰিকেট খেলখন ‘ষ্টাৰ স্প’ৰ্টছ ওৱান’ চেনেলত লাইভ চলি থকা দেখুওৱা হয়। কিন্তু যিটো সময়ৰ কথা দেখুওৱা হয় সেই সময়ত (ছয় বছৰ আগত) এই চেনেলটো নাছিলেই। তেতিয়া আছিল 'ষ্টাৰ স্প’ৰ্টছ' চেনেল। ২০১৩ চনতহে 'ষ্টাৰ স্প’ৰ্টছ'ৰ নাম সলনি হৈ ‘ষ্টাৰ স্প’ৰ্টছ ওৱান' হয়। আনহাতে, খেলখন টিভিত লাইটৰ পোহৰত অৰ্থাৎ ৰাতিৰ ভাগত খেলি থকা দেখুওৱা হয় যদিও ছুলতানপুৰৰ মানুহে দিনৰ ভাগতেই চাই থাকে খেলখন। খেলৰ ধাৰাভাষ্যকাৰীয়েও ৪৯.৩ অভাৰতে অৰ্থাৎ তিনিটা বল বাকী থাকোতেই ভাষ্য দিয়ে – ‘ঔৰ ইয়ে আখৰি বল’! চিনেমাখনত আৰু কিছু ত্ৰুটি আছে। পাকিস্তানৰ বুলি দেখুওৱা ঠাইবোৰো পাকিস্তানৰ নহয়, ভাৰততে চিত্ৰায়ণ কৰা। বিনোদনমূলক বাণিজ্যিক চিনেমা হিচাপে সেইবোৰ ধৰ্তব্য নহয় বুলি বিবেচনা কৰিব পাৰি৷\n‘বজৰংগী ভাইজান’ ৰিলিজ দিয়াৰ পূৰ্বে বজৰংগ দলৰ কিছুমান সদস্যই চিনেমাৰ নামটোক লৈ হাংগামা কৰাৰ বাতৰি ওলাইছিল। চিনেমাৰ নামত অন্তৰ্ভুক্ত 'ভাইজান' শব্দটোই হেনো বজৰংগবলীৰ অপমান কৰিছিল। পাকিস্তানৰ ফেনাটিকছ কিছুমানেও পাকিস্তানত চিনেমাখনৰ ৰিলিজৰ প্ৰতিবাদ কৰিছিল। আপত্তিবোৰ আছিল - হনুমানভক্ত এজনে মছজিদত সোমাইছে, মৌলানাই 'জয় শ্ৰী ৰাম' কৈছে, পাকিস্তানৰ ভাবমূৰ্তি নষ্ট কৰা হৈছে ইত্যাদি। কিন্তু দুয়ো দেশৰ সাধাৰণ দৰ্শক ৰাইজে চিনেমাখনক বিপুলভাৱে আঁকোৱালি ল'লে। সকলোৰে হৃদয় জয় কৰিলে। ভালেকেইবছৰ পূৰ্বে হিন্দুত্ববাদী দল-সংগঠন কিছুমানে ছলমান খানক তেওঁৰ চাৰিত্ৰিক দোষ আৰু অপৰাধৰ অভিযোগ তুলি 'ৰামায়ণ' নামৰ নিৰ্মাণ হ'ব লগীয়া চিনেমা এখনত ৰামৰ চৰিত্ৰত অভিনয় কৰিবলৈ দিয়া নাছিল। 'বজৰংগী ভাইজান'ত ছলমানে ৰামৰ প্ৰিয়তম ভক্ত হনুমানৰ পৰম ভক্ত পৱনৰ অভিনয় কৰি সকলো দাগ যেন মোচন কৰিলে! 'ফাৰ্ষ্টপোষ্ট' নামৰ ইংৰাজী নিউজ ছাইটটোৱে লিখিলে –“বজৰংগী ভাইজান' ভক্তসকললৈ ছলমান খানৰ ঈদৰ উপহাৰ"। অপৰাধৰ চেকা লগা অভিনেতাবোৰে দুখনমান 'ভাল' চিনেমাৰ জৰিয়তে এইদৰেই জনতাৰ হৃদয় জয় কৰিবলৈ সক্ষম হয়। 'মুন্না ভাই এম বি বি এছ' আৰু 'লগে ৰহো মুন্না ভাই'ৰ দৰে চিনেমাত অভিনয় কৰি সঞ্জয় দত্তয়ো নিজৰ অপৰাধী ভাবমূৰ্তি সলনি কৰিবলৈ সক্ষম হৈছিল। যি কি নহওক, আধুনিক যুগত প্ৰকৃত ধৰ্মৰ উদ্দেশ্য যে পৰধৰ্মবিদ্বেষ নহয়, প্ৰেম আৰু মানৱতাহে, কণমানি ছাহিদা ওৰফে মুন্নীয়ে 'বজৰংগী ভাইজান'ৰদ্বাৰা আমাক শিকাই থৈ গ'ল। প্ৰায় একেটা কথাকে আমাক শিকাই থৈ গৈছিল আমীৰ খান অভিনীত 'পিকে' চিনেমাখনত অন্য গ্ৰহৰ পৰা অহা 'এলিয়ান' এটাই। প্ৰেম, অহিংসা, সহনশীলতা, মানৱতাৰ বিষয়ে আমাক কণমানি শিশু বা এলিয়ান এটাই চিনেমাৰ মাধ্যমেৰে আহিহে যে বুজাব লগীয়া হয়, সেয়া কম ভাবিব লগীয়া কথানে?\nলেখক : আবিদ আজাদ\nবিষয় বজৰংগী ভাইজান মানৱীয়তা\nNo Comments : "বজৰংগী ভাইজান : ‘জয় বজৰংগ বলী, তোড় দে দুশ্মন কি নলী’ ..."


ফ্লিপকাৰ্ট অফাৰ দি আছে আইফোন 13 মিনি\nৰাজ্যবাসীক পুনৰ মাধমাৰ সোধাব চৰকাৰে ।আকৌ এখন 'টোল গেট'ত ধন দিবলৈ সাজু হওঁক । …\nভয়ংকৰ বিপদৰ দিশে আমেৰিকা, আমেৰিকা যুক্তৰাষ্ট্ৰৰ কানছাছৰ মাজেৰে টৰ্ণেডো ছিঙি যায়, ক্ষতিগ্ৰস্ত…\nদৈনন্দিন বাৰ্তা\t May 2, 2022 0\n১৫,০০০ তকৈও অধিক শক্তি অবিহনে এৰি ছেইণ্টাৰনেটত ভাইৰেল হৈ থকা ভিডিঅ'টোত আমেৰিকা যুক্তৰাষ্ট্ৰৰ কানছাছৰ ঘৰ আৰু অট্টালিকাসমূহৰ মাজেৰে এটা শক্তিশালী টৰ্ণেডো ছিঙি যোৱা দেখা গৈছে। আমেৰিকা যুক্তৰাষ্ট্ৰৰ কানছাছত এটা টৰ্ণেডো ৱে বিধ্বংসী…\nইউক্ৰেইন, ইউৰোপ প্ৰধানমন্ত্ৰী মোডীৰ বাবে দ্বিপাক্ষিক সম্পৰ্ক\nএইবছৰ প্ৰধানমন্ত্ৰীৰ এইটো প্ৰথম বিদেশ ভ্ৰমণ, আৰু ইয়াত প্ৰায় 65 ঘণ্টাত প্ৰায় দুই ডজন ব্যস্ততা অন্তৰ্ভুক্ত আছে, চৰকাৰী সূত্ৰই জনায়। তেওঁ প্ৰায় ৫০ জন বিশ্বব্যাপী ব্যৱসায়িক নেতাৰ সৈতে বাৰ্তালাপ কৰাৰ উপৰিও সাতখন দেশৰ বিশ্বনেতাসকলৰ…\nআইএএছ বিষয়াই গুটখা-দাগ যুক্ত ছবি টুইট কৰি উত্তৰ বিচাৰিছে এছ আৰ কে, অজয় দেৱগন, বিগ বিৰ পৰা\nপশ্চিম বংগৰ এজন আইএএছ বিষয়াই ধপাত জাত সামগ্ৰীৰ প্ৰচাৰৰ বাবে এছ আৰ কে, অজয় আৰু অমিতাভ বচ্চনৰ দৰে অভিনেতাৰ ওপৰত তীব্ৰ সমালোচনা কৰিছে। বলীউডৰ চুপাৰষ্টাৰ শ্বাহৰুখ খান, অজয় দেৱগন আৰু অক্ষয় কুমাৰক লৈ নতুন ধপাতৰ বিজ্ঞাপনক লৈ হোৱা বিতৰ্কৰ…\nবিহালীৰ একমাত্র উচ্চ শিক্ষা অনুষ্ঠান বিহালী মহাবিদ্যালয় প্ৰতিষ্ঠা দিৱস\nমহাবিদ্যালয়খনৰ প্ৰাক্তন ছাত্র , দল সংগঠনৰ নেতা, অধ্যাপক-অধ্যাপিকা সকলো একত্রিত হৈ উদযাপন কৰিলে ৩৩ সংখ্যক মহাবিদ্যালয়খনৰ প্ৰতিষ্ঠা দিৱসটি । …\nমূল্যবৃদ্ধিয়ে কোঙা কৰি পেলাইছে সাধাৰণ জনতাক……….\nমূল্যবৃদ্ধি এতিয়া এক ডাঙৰ চিন্তা। সাধাৰণ লোকৰ বাবে জীৱন নিৰ্বাহ কৰাতো এতিয়া ডাঙৰ সমস্যা। ব্যৱসায়ীয়ে ইচ্ছা অনুসৰি মূল্যবৃদ্ধি কৰা বুলি অভিযোগ তোলে গ্ৰাহকে। অভয়াপুৰী দৈনিক বজাৰত শাক-পাচলিৰ মূল্য শুনিলে আপুনি আচৰিত হ’ব। উপায়বিহীন…\nইলন মাস্কে গ্ৰহণ কৰিছে ‘পইজন পিল’\nশ্বেয়াৰহোল্ডাৰ অধিকাৰ পৰিকল্পনা, বা ‘পইজন পিল’ হৈছে লক্ষ্য কোম্পানীবোৰে গ্ৰহণ কৰা এক প্ৰতিৰক্ষা কৌশল য’ত লক্ষ্যৰ বিদ্যমান শ্বেয়াৰধাৰকসকলে ৰেহাই মূল্যত কোম্পানীৰ অতিৰিক্ত শ্বেয়াৰ ক্ৰয় কৰে, ইলন মাস্কৰ টুইটাৰৰ প্ৰতিকূল অধিগ্ৰহণৰ প্ৰতিৰোধ…\nবৰপেটাত চোৰৰ লক্ষ্য এনফিল্ড বুলেটলৈ\nদৈনন্দিন বাৰ্তা\t Apr 10, 2022 0\nবৰপেটাত চোৰৰ লক্ষ্য এনফিল্ড বুলেট ৷দুদিনত দুখনকৈ এনফিল্ড বুলেট চুৰি ৷অৱশেষত বৰপেটা আৰক্ষীৰ জালত পৰিল দুই মটৰ চাইকেল চোৰ৷আনহাতে চোৰদুটাৰ পৰা উদ্ধাৰ দুখনকৈ এনফিল্ড বুলেট৷বৰপেটা আৰক্ষীয়ে জনোৱামতে- ধৃত চোৰ দুটা পাটবাউসীৰ চিন্ময় কলিতা আৰু…\nকেনে অৱস্থাত আছে দেশৰ অৰ্থনীতি?\nদৈনন্দিন বাৰ্তা\t Apr 8, 2022 0\nকোভিডৰ আঘাতৰ পিছতো দেশৰ অৰ্থনীতিত কৰ সংগ্ৰহৰ জৰিয়তে অভিলেখ গঢ়িবলৈ সক্ষম হৈছে কেন্দ্ৰীয় চৰকাৰে। চলিত বৰ্ষৰ৩১ মাৰ্চলৈকে ভাৰতৰ কৰ সংগ্ৰহৰ পৰিমাণ হৈছে ২৭.০৭ লাখ কোটি টকা। অৰ্থনীতিৰ এনে বিপদাসংকুল পৰিবেশত এয়া নিঃসন্দেহে এক আশাব্যঞ্জক কথা হিচাবে…


-OPERATION FARAZI-[by-sgis] – sogoodislam\nবাংলাৰ ধূৰন্ধৰ মিছলীয়া মুফতি লুতফুৰ ফৰায়েজীয়ে কৈছেযে ৰাসুলে(সাঃ) অভ্যাগত ভাবেই ৰফউল ইয়াদায়েন বাদ দিছিল, আৰু তেওঁ(সাঃ)সাহাবিসকলক কৈছিল “তোমালোকে বনৰীয়া ঘোঁৰাৰ(headstrong horses) নেজৰ দৰে ৰফউল ইয়াদায়েন কিয় কৰিছা , সালাতত এনেধৰণৰ আৰু নকৰিবা।\n–ফাৰাযিয়ে কিন্তু ছহী-মুছলীমৰ-৮৫২ হাদিছেৰে মানুহক ৰাসুলে(সাঃ)অভ্যাগত ভাবেই ৰফউল ইয়াদায়েন বাদ দিছিল,তাক প্রতিপন্ন কৰিছে।[হাদিছটো চাওঁক-\n–এইটো দেখা/শুনাৰ পিছত সাধাৰণ মানুহটো বাদেই আমাৰ ছহী হাদিছৰ জ্ঞান নথকা দেওবন্দীৰ আলিমৰো উল্লাখিতহৈ ফাৰাযৰ শৰণাপন্ন হব।\nOPERATION:- OPERATION:- OPERATION:-\n–লুতফুৰ ফাৰাযিৰ এইটো প্রকাশ্য মিছা অপবাদ দিয়া হল ৰাসুল(সাঃ)ৰ প্রতি; কাৰণ তেওঁ(সাঃ)কেতিয়াও ৰুকুৰ সময়ত ৰফউল ইয়াদায়েনক ঘোঁৰাৰ নেজৰ দৰে উঠা-নমা কৰাৰ কথা কোৱা নাই আৰু সাহাবিসকলেও কোনোৱেই এইকথা কোৱা নাই আৰু এনে কৰাও নাছিল।\nতেনেহলে ৰাসুল(সাঃ)ৰ ওপৰত অপবাদ আৰু হাদিসকলৈ কৰা জালিয়াতিৰ বাবে লুতফুৰক কি ধূৰন্ধৰ মিছলীয়া মুফতি কোৱা নেযাবনে?\nধূৰন্ধৰটোৱে সহীহ মুসলিম (ইফাঃ)ৰ ৮৫৩,৮৫৪,৮৫৫এই হাদিসকেইটা গোপন কৰি লেকছৰ মাৰিছে।৮৫৩ নংত ৮৫২নংৰ হাদিসটোক(সালাম ফিরাতাম, হাত দিয়ে ইশারা করে বলতাম, ‘আসসালামু আলাইকুম’) স্পস্ট কৰা হৈছে। তলত মন কৰক আৰু লিংক চাওঁক।\n–“বইঃ সহীহ মুসলিম (ইফাঃ), অধ্যায়ঃ ৪/ কিতাবুস স্বলাত, হাদিস নম্বরঃ ৮৫৩\nজাবির ইবনু সামুরা (রাঃ) থেকে বর্ণিত। তিনি বলেন, আমি রাসূল সাল্লাল্লাহু আলাইহি ওয়াসাল্লাম এর সাথে সালাত (নামায/নামাজ) পড়েছি। আমরা যখন সালাম ফিরাতাম, হাত দিয়ে ইশারা করে বলতাম, ‘আসসালামু আলাইকুম’। রাসূল সাল্লাল্লাহু আলাইহি ওয়াসাল্লাম আমাদের দৃষ্টি আকর্ষন করে বললেনঃ কি ব্যাপার তোমরা হাত দিয়ে ইশারা করছ- মনে হচ্ছে যেন দুষ্ট ঘোড়ার লেজ। তোমাদের কেউ যখন সালাম করে সে যেন তার সাথের লোকের দিকে ফিরে সালাম করে এবং হাত দিয়ে ইশারা না করে”।\n–লুতফুৰ ফাৰাযিয়ে কেনেকৈ মানুহক গুমৰাহ বনাইছে নিজেই চাওঁক।।\nexamined and compiled by-sgis-\nOperation Farazi etc\nযিসকলে কয় মাযহাব মানা ফৰজ তেওঁলোকৰ ওচৰত আমাৰ প্রশ্ন? Previous\nসম্মিলিত মুনাজাত,বিদ’আত Next


Search Result of Dead Sea\nSinger K K Dies after concert in Kolkata\nThe 53-year-old singer reportedly fell down the stairs at the hotel where he was staying after the concert in Kolkata's Nazrul Mancha auditorium. Doctor at CMRI hospital said the singer was brought dead.\nজম্মু-কাশ্মীৰত উগ্ৰপন্থীৰ গুলীত এগৰাকী শিক্ষয়িত্ৰী নিহত\nগভীৰ চিন্তাৰ কাৰণ হৈ পৰিছে\nঘৰৰ ধুলিত মানুহৰ মৃত ছালৰ কোষ থাকে নেকি? বৈজ্ঞানিকে প্ৰকাশ কৰিলে সকলো কথা\nসেমেকা কৰি ৰাখে আৰু শুকাবলৈ নিদিয়ে\nমেঘালয়ৰ নৰ্থ ইষ্ট পুলিচ একাডেমিত প্ৰশিক্ষণৰত অৱস্থাত মৃত্যু এগৰাকী আৰক্ষী উপ-পৰিদৰ্শকৰ\nযোৱা বৰ্ষত অসম আৰক্ষীত উপ-পৰিদৰ্শক হিচাপে নিযুক্তি লাভ কৰিছিল মৃত মনেশ্বৰে।\nজি এম চি এইচৰ প্ৰস্ৰাৱগাৰত উদ্ধাৰ মহিলাৰ মৃতদেহ\nআগৰ স্বামীৰ সৈতে যোগাযোগ থকা বুলি সন্দেহ কৰে\nএটা সৰু মকৰা কিমান মাৰাত্মক হ'ব পাৰে? জানক এগৰাকী ভুক্তভোগীৰ পৰা\nচিকিৎসালয়ত ভৰ্তি হৈ কোনোমতে জীৱন ৰক্ষা পৰে\nপেঞ্চন পোৱাৰ লোভত মৃত ব্যক্তিক জীৱন্ত ৰূপ দিয়াৰ এক অদ্ভুত কাহিনী\nব্যক্তিজনে দুদিন পূৰ্বে মৃত্যুবৰণ কৰিছিল\nএখন ৰহস্যময় সাগৰ, য'ত বিচাৰিলেও কোনো ডুব যাব নোৱাৰে\nইচ্ছা কৰিলেও কোনেও ডুবিব নোৱাৰে\nযকৃতত সংক্ৰমণ হ'লে শৰীৰত দেখা দিয়া সংকেতবোৰ\nবিকল হোৱাৰ আশংকা অধিক\nভৰিৰ আঘাতে সূচোৱা শৰীৰৰ কিছুমান নীৰৱ ৰোগ আৰু নিৰাময়ৰ উপায়\nগুৰুতৰ ৰোগৰ ইঙ্গিত দিয়ে\nযকৃত ক্ষতিগ্ৰস্ত হোৱাৰ পূৰ্বে শৰীৰত দেখুওৱা ৫ টা বিপদজনক লক্ষণ\nৰোগীয়ে নাজানেই যে যকৃত বেয়া হৈছে\nপুনৰ বাঢ়িল যাত্ৰীবাহী বাছৰ ভাৰাঃ চিটী বাছত উঠিলেই দিব লাগিব ১০ টকা\nসকলো সামগ্ৰীৰ মূল্যবৃদ্ধিৰ সময়ত এতিয়া অধিক ভাৰ দি যাত্ৰা কৰিবলগীয়াটো সাধাৰণ মানুহৰ বাবে যথেষ্ট কষ্টকৰ হৈ পৰিছে ।\nAll Rights Reserved 2022 © The Janambhumi | Total visits : 84195771


7th Pay Commission: দীপাৱলীৰ পূৰ্বে কেন্দ্ৰীয় কৰ্মচাৰীয়ে ৩ ঠাইৰ পৰা পাব ধন !– News18 assam\nHome » photogallery » lifestyle »7th Pay Commission: দীপাৱলীৰ পূৰ্বে কেন্দ্ৰীয় কৰ্মচাৰীয়ে ৩ ঠাইৰ পৰা পাব ধন ! মোদী চৰকাৰে মুকলি কৰিব ধন...\n7th Pay Commission: দীপাৱলীৰ পূৰ্বে কেন্দ্ৰীয় কৰ্মচাৰীয়ে ৩ ঠাইৰ পৰা পাব ধন ! মোদী চৰকাৰে মুকলি কৰিব ধন...\n| October 15, 2021, 13:50 IST\nকৰ্মচাৰী ভৱিষ্যত নিধি সংস্থাৰ (EPFO) ৬কোটিৰো অধিক একাউণ্ট ধাৰকৰ বাবে ভাল খবৰ। এইবাৰ দেৱালী ধুমধামেৰে উদযাপন কৰিবলৈ পাব। সুতৰ পৰিমাণ সোনকালেই পিএফ একাউণ্ট ধাৰকসকলৰ বেংক একাউণ্টলৈ স্থানান্তৰ কৰা হ'ব।\nসুত্ৰই কৈছে যে ইপিএফঅ'য়ে শীঘ্ৰেই ২০২০-২১ বৰ্ষৰ বাবে ইয়াৰ ৬ কোটিৰো অধিক গ্ৰাহকৰ একাউণ্টলৈ সুত স্থানান্তৰ ঘোষণা কৰিব পাৰে।\nচৰকাৰে ইতিমধ্যে ২০২০-২১ বিত্তীয় বৰ্ষৰ বাবে পিএফৰ ওপৰত ৮.৫ শতাংশ সুত গ্ৰাহকৰ একাউণ্টলৈ স্থানান্তৰ কৰাৰ ইংগিত দিছে। বিশেষজ্ঞসকলে আঙুলিয়াই দিছে যে শ্ৰম মন্ত্ৰালয়েও সিদ্ধান্তটোৰ ওপৰত মোহৰ মাৰিছে।


দাপোনখনত এখন ছৱি!\nকি বা কয় তাক মান্য অসমীয়াত?\nমনত পৰিল ৰব- ‘প্ৰতিবিম্ব’;\nআকৌ ভালকৈ লিখো,\nদাপোনখনত এটা প্ৰতিবিম্বৰ সাধুটো কব খুজিছিলো।\nএটা নে দুটা ছাঁ?\nদুটাই হব পায়।\nছাঁ-পোহৰৰ খেল চলিছিল,\nৰব! নে বিম্ব প্ৰতিবিম্বৰ?\nআকৌ লাগিল নহয় খেলিমেলিখন।\nৰব! প্ৰথমতে সাধুটো কও, তাৰ পাছত ভাৱিম!\nদাপোনত প্ৰতিবিম্ব দুটা গলিছিল বৰফৰ দৰে।\nনে ভয়ত? অনিশ্চিত!\nপিছে সাধুটো তেনেই ছুটি,\nমাত্ৰ দুটা শাৰীতে শেষ!\nআৰামেৰে শুই শুই শুনিব পৰা সাধু নহয়।


সুবাস : আত্মহননৰ ডায়েৰী\n" I amastranger in this world,\nI amastranger among my people and,\nI have no friends,\nI am stranger to myself,\nMy thoughts are strangers to my body,\nI roamed the universe from end to end,\nBut couldn't findaplace to rest my head..."\nকেতিয়াবা আমি কিছুমান কথা সঁচা হ'লেও মানি ল'বলৈ টান পাওঁ । দৰাচলতে কেতিয়াবা কাৰোবাৰ প্রতি আমাৰ মনত এনে এক কংক্ৰীটৰ ধাৰনাই গঢ় লৈ উঠে যে নিজে সঁচা বুলি জনা কথাটোও আমাৰ মনটোৱে মানি ল'বলৈ টান পাওঁ । সচাঁ কথা ক'বলৈ হ'লে আমি আমাৰ জীৱনত যদিও বহুতো মানুহৰ সংগ লাভ কৰো তথাপি তেওঁলোকৰ অনুপস্থিতিয়েহে সোঁৱৰাই দিয়ে আমাৰ জীৱনত ব্যক্তিজনৰ প্রভাৱৰ প্রকৃত সংজ্ঞা ।\nসমীৰণ আৰু নাই । সি আত্মহত্যা কৰিলে ।কথাটো তাইৰ বাবে যেন এতিয়াও অবিশ্বাস্য । যিমানেই তাৰ কথা ভাবিছে সিমানেই যেন চিৎকাৰ কৰি উঠিছে তাইৰ মনটোৱে, নাই নাই অন্ততঃ সমীৰণে এইকাম কেতিয়াও কৰিব নোবাৰে । অথচ তাইৰ মানসপটত এতিয়াও ভাঁহি আছে মাত্র তিনিদিন আগতে জীবনটোক বেপৰোৱা ভাৱে উদযাপন কৰিব খোজা সমীৰণ শইকীয়াৰ নিঠৰ ভাৱে ওলমি থকা দেহটোক ৰছী কাটি নমাই অনাৰ মর্মান্তিক দৃশ্য । এতিয়াও তাইৰ টেবুলত পৰি আছে আত্মহননৰ কেইমুহূর্ত্তমানপূর্বে তাইলৈ বুলি লিখি থৈ যোবা তাৰ শেষ চিঠিখন ।চিঠিখনত থকা কথাবোৰ তাই বহুতবাৰ পঢ়িছে যাৰ বাবে চিঠিখনত থকা প্রতিটো শব্দ, প্রতিডাল দাৰি কমাই প্রায় মুখস্থ হৈ গৈছে তাইৰ, অথচ মনটোৱেহে এতিয়াও মানি ল'ব পৰা নাই সমীৰণৰ আত্মহননৰ শেষ সিদ্ধান্তক। জীৱনক এক প্রত্যাহ্বান হিচাপে লোৱা ভীষণ ট্রেজিক ল'ৰাটো ইমান ক্লান্ত হৈ নীৰৱতাক সংগী কৰি এনেদৰেই গুচি গ'ল । আচৰিত ! তথাপি এনে লাগিছে এই মূহূর্ত্ততে যেন সি তাৰ আঙুলিৰ ফাঁকত এডাল চিগাৰেট জ্বলাই অন্য এক সুকীয়া মেজাজত হোষ্টেলৰ সন্মুখলৈ আহি ফোনত তাইক ক'বহি-" ব'ল স্মিতা অলপ ফুৰি আহোঁ" । আৰু উদ্দেশ্যবিহীন ভাৱে তাৰ বাইকখনত উঠি দুয়ো ঘূৰি ফুৰিব বিশাল মহানগনগৰীখনৰ প্রতিটো অলি-গলি । প্রয়োজনতকৈ বেছি সময় কটাব সিহঁতৰ চিনাকী প্রবীন দাৰ siksha book stall আৰু তাৰ নিচেই কাষতে লাগি থকা চাহ দোকানখনত । অথবা কাষতে সি থকা boy's hostel ৰ আবেলি হোষ্টেলৰ নিয়মমাফিক আড্ডাত চিঞঁৰি চিঞঁৰি আবৃত্তি কৰা - প'ল শেনচোৱাৰ বিখ্যাত কবিতাৰ কেইটিমান শাৰী\n"অনামিকা দুৱৰাৰ সৈতে অন্তিম আলাপ... ...তোমাৰ বিয়াৰ নিমন্ত্রনী পত্ৰ পাইছো "ইত্যাদি ইত্যাদি স্মিতাই কাণ পাতি শুনি ৰৱ\nসেই ৰোমান্টিক আবেলিবোৰ আজি তেনেই উৰুঙা উৰুঙা লগা । দীঘল চুলি একোছাৰে ওখ ল'ৰাটো এজাক উত্তাল বতাহৰ দৰেই আছিল । কলেজৰ প্রায় সকলোৰে বাবে বদনামী ল'ৰাটোৰ সৈতে কেনেকৈনো স্মিতাৰ ভাল বন্ধুত্ব হৈ গৈছিল গমেই পোৱা নাছিল তাই । অনবৰতে চিগাৰেট তথা ড্রীংকছ কৰি মাতাল হৈ থকাৰ দৰে কামবোৰ যেন সমীৰণৰ বাবে তেনেই সাধাৰণ কথা । সমীৰণক ওচৰৰ পৰা জনাৰ জিজ্ঞাসাক সামৰিৱ নোৱাৰাৰ হেঁপাহতেই তাৰ সৈতে স্মিতাৰ মাজত গঢ় লৈ উঠিছিল এটি বন্ধুত্বৰ ।অবশ্যে ইয়াৰ বিপৰীতে স্মিতাই হেৰুৱাব লগীয়া হৈছিল তাইৰ অন্য বন্ধু-বান্ধবী সকলক । সেইদিনা অৱশ্যে তাক জানিবৰ ইচ্ছা নকৰা হ'লে অন্যসকলৰ দৰে সমীৰণ আজিও তাইৰ বাবে হৈ ৰ'ল হয়\n"A bloody disgusting Guy"\nস্মিতাই পোন প্রথমে বন্ধুত্বৰ প্রস্তাৱ দিয়াতো সি কোনো উত্তৰ নিদিয়াকৈয়ে সেই ঠাই এৰি গুছি গৈছিল । কিন্তু পিছদিনা সি নিজেই স্মিতাৰ ওচৰলৈ আহি তাইক কৈছিল - "মই নাজানো মা দেউতাই মোৰ দৰে ল'ৰা এটাৰ নাম কিয় সমীৰণ ৰাখিলে । সমীৰণ মানেটো বতাহ যি লাহে ধীৰে বৈ যায় আৰু সকলোকে দি যায় অনাবিল প্রশান্তিৰ সোঁত,পিছে মইটো সেই সমীৰণ নহয় মইটো ধীৰ নহয়,মই কেতিয়াও কাৰো জীৱনত বিলাই পোৱা নাই প্রশান্তিৰ ধাৰা অথচ মই যাৰেই জীৱনৰ মাজেৰে সোঁত বৈছোঁ সেই জীবনটোকো কৰি পেলাইছো ধ্বংস । পিছে তোমাৰ জানো ভয় লগা নাই এই ৰূক্ষকঠোৰ সমীৰণৰ স'তে বন্ধুত্ব গঢ়ি নিজৰ life আৰু future টো স্বইচ্ছাৰে destroy কৰিবলৈ ।\nতাৰ পিছত আৰু কোনোদিনেই কোনো কথাতেই সমীৰণক বাধা দি পোৱা নাই স্মিতাই । আত্মহত্যা কৰাৰ কেইদিনমান আগত হঠাতে পানবজাৰ বাছষ্ট'পত তাই শেষ বাৰৰ বাবে লগ পাইছিল সমীৰণক আৰু তাৰ অনুৰুধতেই সিহঁত ব্রহ্মপুত্রৰ পাৰে পাৰে কিছুদূৰ খোজ কাঢ়িছিল ।\nমৌনতাক সাৱটি থকা স্মিতাক দেখি সমীৰণে নিজেই কৈ গৈছিল-"জাননে স্মিতা সিদিনা ৰীতা চৌধুৰী বাইদেউৱে এটা ষ্টৰীত কোৱাৰ দৰে মানুহৰ জীৱনটোও এজোপা গছৰ দৰেই, গছজোপাই যিদৰে পুলি হৈ থকা অৱস্থাত ভাবে সি ডাঙৰ হ'লেই আকাশত চৰাইৰ দৰে পাখি মেলি মেলি উৰিব কিন্তু পুলিটো যিমানেই ডাঙৰ হৈ গৈ থাকে সিমানেই সোমাই গৈ থাকে তাৰ শিপা । তেতিয়াহে সি উপলব্ধি কৰে সমগ্র আকাশখনকে নিজৰ কৰি ল'ব খোজা সপোনটো কিমান অর্থহীন আছিল তাৰ বাবে । কিতাপখনত আৰু লিখা আছিল যে মানুহৰ জীৱনটোও সেই সপোন দেখা গছজোপাৰ দৰেই । নিজকে আনতকৈ ব্যতিক্রম কৰি তোলাৰ অলীক সপোন আঁকি ডাঙৰ হব আৰু এদিন পৰম্পৰাৰ মাটিত পোত খাই তাৰ শিপাবোৰ উভালিব খুজি হতাশ হ'ব । ক্রমাৎ উদ্যম হেৰুৱাই অৱশ হৈ পৰিব আৰু নিয়তিৰ ওচৰত নিজকে আত্মসমর্পন কৰিব ।"\n-"তই মোক কিবা ক'ব খুজিছিলি",মৌনতাৰ চাদৰখন যেন আতৰ কৰি স্মিতাই সমীৰণক প্রশ্ন কৰিলে ।\n-"অঃ sorry!!!! পাহৰিয়েই গৈছিলো জান'।" সমীৰণে শেঁতা হাঁহি এটাৰে ক'লে । আজি বহু দিনৰ পিছত মোৰ প্রেয়সী নীলাঞ্জনাই মোলৈ এটা মেইল পঠাইছে, তাত লিখা আছে তাইৰ হেনো বিয়া ঠিক হৈছে এজন ৰেলৱে ইঞ্জিনিয়াৰৰ লগত । মোৰ বাবেই হেনো তাইৰ life টোও থানবান হৈ গ'ল । সৰুতেই দেউতাকক হেৰুওৱা তাই আকৌ মোৰ লগত যদি বিয়া হয় তেন্তে তাইৰ মাকেও তাইক কেতিয়াও ক্ষমা নকৰিব । সেয়েহে তাই মাকৰ কথামতেই ল'ৰাজনৰ লগত বিয়া হৈ যাবলৈ ওলাইছে । আৰু আগলৈ মোক তাইৰ স'তে কোনো contact নাৰাখিবলৈ অনুৰোধ কৰিছে । তই কছোন স্মিতা মোক বাৰু দেখিলে হত্যাকাৰী যেন লাগে নেকি ????\nস্মিতাই কোনো উত্তৰ বিছাৰি নাপাই কিছুসময়ৰ বাবে মূক হৈ পৰিছিল ।\n"বুজিছ ইমানদিনে মইও নিজকে গছডালৰ দৰেই শিপা নোহোৱা বুলি ভাবি আছিলো । মইও এনেকুৱা সমাজ জীৱনৰ সপোন দেখিছিলো য'ত কোনো কাৰো বহতীয়া নহয় । কোনো সন্তানেই মোৰ দৰে জীৱনত সংগী কৰি ল'ব লগা নহ'ৱ মদ আৰু চিগাৰেটক । কোনো সন্তানৰ চকুৰ সন্মুখত নাথাকিব মাকৰ ওলমি ৰোৱা মৃতদেহ । ইত্যাদি ইত্যাদি ইত্যাদি । কিন্তু আজি চা । মোৰ শিপাই মোক খামোছ মাৰি টানি ধৰিলে । আৰু ভেঙুচালি কৰি মোক কৈ গ'ল-"এইয়া দেখিছ' মই থকালৈকে তোক মই উৰিবলৈ নিদিওঁ ।"\n-মই বুজিছো সমীৰণ,নীলাঞ্জনাৰ কথাত তই দুখ পাইছ!\nসমীৰণে বাধা দি কৈছিল-"দুখ মই পোৱা নাই অ'।ভাবিছো মিছামিছি সপোনৰ মৰীচিকা খেদি খেদি নিজকে শেষ কৰি দিলো । এতিয়া কাকো believe কৰিব নোৱাৰো । কাৰোৰে ওচৰত নিজৰ পৰিচয়ো দিব নোৱাৰো । কি বুলি পৰিচয় দিম মোৰটো কোনো পৰিচয়ো নাই এতিয়া । এতিয়া ভাবিছো নীলাই কোৱাৰ দৰেই তাইক পাহৰিবলৈ চেষ্টা কৰোঁ কাৰণ মইতো তাইৰ বেয়া হোৱাটো নিবিচাৰো । কথাৰ শেষৰ ফালে সি এডাল চিগাৰেট জ্বলাই লৈছিল হয়তো তাৰ দুখৰ হুমুনিয়াহবোৰ লুকুৱাবলৈকে আপ্রান চেষ্টা কৰিছিল । জীৱনত প্রথমবাৰৰ বাবে কাৰোবাৰ কথাত স্মিতাৰ অন্তৰাত্মাই কান্দি উঠিছিল । জীৱনত তাই এতিয়ালৈকে বহুতো উপন্যাস পঢ়িছে তথাপি সমীৰণৰ জীৱনটো যেন এখন জীৱন্ত অলিখিত উপন্যাসহে ।\nতাৰেই কেইদিনমান পিছত তাই খবৰ পাইছিল সমীৰণে আত্মহত্যা কৰাৰ কৰুণ খবৰটো । তাই দৌৰি আহিছিল সমীৰণৰ হোষ্টেলৰ কোঠালৈ আৰু অসংখ্য ভিৰৰ মাজত তাই মাথোঁ দেখিবলৈ পাইছিল চিলিঙত নিঠৰ ভাৱে ওলমি আছিল তাইৰ প্রিয় বন্ধু সমীৰণ শইকীয়াৰ নিঠৰ মৃতদেহটো ।\nসমীৰণৰ কাষৰ ৰুমৰ মৃদুলে আহি নীৰৱে তাইৰ দুহাতত গুজি দি গ'ল সমীৰণে স্মিতালৈ বুলি দি থৈ যোৱা শেষ চিঠিখন ।\nচিঠিখনৰ আৰম্ভণিতে লিখা আছিল প্রখ্যাত কবি খলিল জিব্রানৰ এটা বিখ্যাত কবিতাৰ কেইটিমান শাৰী-\n"I amastranger in this world,I amastranger among my people and,\nসচাঁকৈয়ে সমীৰণে অলপ জিৰণি বিছাৰিছিল । য'ত তাৰ বিদ্রোহী ক্লান্ত হৃদয়খনে জিৰাব খুজিছিল । য'ত সি উন্মুক্ততাৰে উৰিব খুজিছিল খুলি থৈ তাৰ দুখৰ মলিন পোছাক । সি এমুঠি বিশ্বাসৰ সন্ধান কৰিছিল নি:সংগতাৰ বুকুত | প্রতিখন হৃদয়তে সি বিচাৰি চলাথ কৰিছিল এবুকু সঁচা মৰম…!!!!!\nসেই বিশ্বাস, সেই মৰম তাক কোনেও যাচিব নোৱাৰিলে,আনকি নীলাঞ্জনাৰ প্রেম আৰু স্মিতাৰ বন্ধুত্বইও ।\nমূহুর্ততে স্মিতাৰ মনলৈ ভাব আহিল - "...আত্মহত্যা সহজ নহয়...সহজ নহয় জীৱনৰ যাত্ৰাও...সমীৰণেও আত্মহত্যা কৰা নাই প্রকৃততে সমাজখনেহে তাক হত্যা কৰিলে ।"\nপিছে আমি কাক দোষী বুলি ক'ম আত্মহত্যাকাৰী সমীৰণক নে আত্মহত্যা কৰিবলৈ বাধ্য কৰোৱা পৰিস্থিতি অথবা বিশ্বাসহীনতাৰ সমাজখনক ।\nনামী businessman পিতৃৰ টকাৰে যদি কেতিয়াবা কোনোবা ভোকাতুৰৰ ক্ষুধা নিবাৰণ কৰিছে কেতিয়াবা আকৌ hospital ত কেইবাটাও বিনিদ্র ৰজনী উজাগৰে কটাইছে কোনোবা অনাত্মীয় লোকৰ ৰোগত । সেইসময়ত যেন স্মিতাৰ বাবে সমীৰণ হৈ পৰিছিল অমানুহৰ পৃথিবীৰ এজন সচাঁ অন্তৰৰ মানুহ ।\nএদিন চান্দমাৰী flyover ত বহি থাকোতে চিগাৰেট জ্বলাব খোজা সমীৰণক বাধা দি স্মিতাই কৈছিল\n-"এই ফাল্টু habit বোৰ তই বাদ দিব নোৱাৰনে ?"\n- ফাল্টু habits..?এই habit বোৰৰ সহায়তেইটো মই জীয়াই আছো । আৰু এইবোৰ বাদ দিলে মই কি ভাল হৈ যাম নেকি ?\n-প্লীজ সমীৰণ বাদ দে এইবোৰ । মানুহে তোৰ বিষয়ে বৰ বেয়াকৈ কয় জাননে ?\n-ধুঃৰ্ ৰ্ ৰ্ । মানুহে মোকেই কিয় বেয়া বুলি কয়,মোতকৈয়ো বয়সত বহুত সৰু লৰাই বিন্দাছ ৰাস্তাই ঘাটে চিগাৰেট খাই ঘূৰি ফুৰিছে । সিহঁতবোৰ বেয়া নহয় কিয়? নিশা হ'লেই G.S Road ত ১৯/২০ বছৰীয়া ছোৱালীয়ে মদ খাই মাতাল হৈ যে ঘূৰি ফুৰে সিহঁতবোৰক তেতিয়া সমাজে নোদোষে কিয় ?মোক বেয়া বুলি কোৱা সমাজখনে মোক খুৱাইছে নে পিন্ধাইছে ? মোৰ মন গৈছে মই খাইছো ,আৰু শুন স্মিতা please তোৰ যদি ভয় লাগিছে অথবা মোৰ এইবোৰ কামৰ বাবে তোৰ সন্মান হানি হৈছে বুলি ভাবিছ তেনেহ'লে এইমূহুর্ততে তই মোৰ জীবনৰ পৰা আঁতৰি যাৱ পাৰ' । মই বেয়া নাপাওঁ । কাৰন মোৰ বাবে কাৰোবাৰ জীবন ধ্বংস হোৱাটোও মই নিবিছাৰো ।\n“কিন্তু সমাজে এইবোৰ কামক ভাল চকুৰে নাচায় সমীৰণ” -স্মিতাই ক্ষীণ কণ্ঠস্বৰেৰে প্রতিবাদ কৰিছিল ।\nঅলপ পৰ মনে মনে থাকি সমীৰণে কৈছিল - " কিজানি তই ঠিকেই কৈছ স্মিতা । জন্মতে কোনো শিশুৱেই বদমাছ হৈ পৃথিবীলৈ নাহে । হয়তো মইও কেতিয়াও এনেকুৱা নাছিলো । ঘৰখনৰ ডাঙৰ আৰু একমাত্র ল'ৰা হিচাপে হয়তো মইও আছিলো সকলোৰে আশাৰ ।\nকিন্তু মই ইমান বেয়া,rude কিয় হ'লো জান'? মোক এতিয়াৰ মই কৰি তুলিলে মোৰ aristocrate ঘৰখনে,ছছায়টিৰ বদমেজাজ environment এ মোক ভীষণ বিদ্রোহী কৰি তুলিলে । মই এতিয়ালৈ জীৱনত বিনা স্বার্থত কাৰোৰে পৰাই একো পোৱাই নাই আৰু একো আশাও কৰা নাই । মই মোৰ লগতে মাথোঁ জীয়াই থাকিব বিছাৰো । মই অকলশৰীয়া হ'ব পাৰো কিন্তু মোক কাৰো সহানুভুতিৰ প্রয়োজন নাই । মই মইয়েই হৈ থাকিব খোজো ।\nসমাজে সৃষ্টি কৰা তথাকথিত বেয়া লৰা, unruly and rude…..!!! প্লীজ তই মোক সকলো ক' মই বেয়া নাপাওঁ,কেৱল সলনি হোৱাৰ কথা নকবি ।\n"গল গলীয়া সমীৰণৰ মাতটো পোন প্রথমবাৰৰ বাবে থুকাথোকি যেন অনুভৱ কৰিছিল স্মিতাই ।\nসি পুনৰ একেদৰেই কৈ গৈছিল – জান, স্মিতা আনে কোৱাৰ দৰে মই কেতিয়াও মোৰ শৈশৱটোক নষ্টালজিক বুলি ক'ৱ নোৱাৰো । কাৰণ নষ্টালজিয়া বুলি ক'বপৰাকৈ মোৰ শৈশৱটোত শূণ্যতাৰ বাহিৰে যেন আন একোৰেই স্থান নাছিল ।\nচহৰ খনৰ নামী businessman হিচাপে নাম থকা দেউতাৰ জৰিয়তে সেইময়ত আমাৰ ঘৰলৈ প্রতিদিনেই অজশ্র টকাৰ সোঁত বৈছিল । অথচ একো বস্তুৰে অভাব নঘটা ঘৰখনত যেন তেতিয়াও বহুত কিবা কিবি বস্তুৰ অভাৱ ঘটিছিল । ৰাতি ৰাতি মদৰ নিছাত মাতাল হৈ ঘৰ সোমোৱা দেউতাক দেখি মোৰ মায়ে মোক আৰু ভন্টিকে বুকুত সাবটি ভয়তে কুচি মুচি উজাগৰেই কটাই দিছিল বহুতো ৰাতি । সেইসময়ত আমাৰ ঘৰত প্রায়েই চলিছিল Late Night Celebration Party য’ত নকইনাৰ দৰে সজাই পৰাই দেউতাই মাক চিনাকি কৰাই দিছিল চহৰ খনৰ নামী দামী businessman সকলৰ সৈতে "this is my sweet beautiful wife" বুলি । আৰু সেই সকলৰ মাজৰে কোনোবাজনে যাচি দিয়া red wine ৰ গ্লাছটো প্রত্যাখান কৰাৰ দোষত নিশা দেউতাই মাৰ ওপৰত চলাই গৈছে শাৰীৰিক অত্যাচাৰ । তেতিয়াৰে পৰাই মই বিদ্রোহী হৈ পৰিলো। সৰুৰে পৰাই মই introvert আছিলো , কাৰোৰে লগত সহজতে mix-up কৰিব নোৱাৰা কোনো বন্ধু বান্ধবী নথকাৰ তীব্র যান্ত্রনাত চটফটাই উঠিছিলো । ঘৰখনৰ কাঠৰ ফার্ণিছাৰবোৰৰ দৰেই আছিল মাৰ অস্তিত্ব, যাৰ মাথোঁ প্রয়োজনহে দৰাচলতে আছিল মূল্য কিন্তু কাহানিও নাছিল । আৰু এনেদৰেই এদিন ঘৰলৈ ওভটি আহি মাক বেডৰুমৰ চিলিঙত ওলমি থকা অবস্থাত পাইছিলোহি । মাক বছাব নোৱাৰাৰ তীব্র উন্মাদনাই মোক তেতিয়াতেই আধা পাগল কৰি পেলালে । এতিয়া আৰু কাৰোৰে প্রতি মোৰ মনত তিলমানো আস্থা নাই । আচল কথা কি জান, স্মিতা পৃথিবীৰ সকলো মানুহেই isolated, সকলোৱে মাথোঁ সুখৰ পিছে পিছে দৌৰি আছে কিন্তু পাইছে মাথোঁ দুখ আৰু চকুলোৰ বন্যা । মই যিদৰে বিদ্রোহ কৰিছো বাকীসকলে হয়তো কৰা নাই । সমাজৰ এই aristocracy ৰ প্রতিবাদ কৰি কৰিয়েই মই প্রায় হেৰুৱাই পেলাইছো নিজৰ লগতে মই মোৰ সকলো ।"\n-কিন্তু তইও দেখোন তোৰ দেউতাৰ দৰেই কামবোৰ কৰি আছ । আচলতে তই কাৰ প্রতি তোৰ প্রতিশোধ ব্যক্ত কৰিছ তোৰ দেউতাৰ ওপৰত,এই সমাজখনৰ ওপৰত নে তই তোৰ নিজৰ ওপৰত ??" স্মিতাই তীব্র ভাষাৰে সুধি পেলাইছিল সমীৰণক ।\n-হয়তো নিজৰ ওপৰতেই । তথাপি ভাল লাগে কেতিয়াবা । এসময়ৰ প্রতাপী দেউতাই যেতিয়া অবাটে যোৱা নিজ পুত্রক দেখি বিচলিত হয় । ঘৰখনৰ একমাত্র পুত্রৰ ভৱিষ্যতৰ কথা ভাৱি তেওঁ দেৱালত মূৰ আফলিয়াই । সঁচা কথা ক'ৱলৈ গ'লে সেই মূহুর্ত্তত মোৰ অতৃপ্ত আত্মাটোৱে ভীষণ শান্তি পায় । মই কৰা কামবোৰৰ বাবে আজিলৈকে মই কাকো sorry কৈ পোৱা নাই । আৰু কেতিয়াও নকওঁ । মই সদায় মই হৈয়ে থাকিম ।\nঅভিজিৎ শইকীয়া জোনাক


ৰ'দালি ডাউনল'ড কৰক\nৰ'দালি ডাউনল'ড কৰাৰ আগতে অনুগ্ৰহ কৰি তলৰ নিৰ্দেশনাবিলাক পঢ়ি লয় যেন।\nৰ'দালিৰ পৰ্টেবল সংস্কৰণটো ডাউনল'ড কৰক। পৰ্টেবল সংস্কৰণটো চলিবৰ বাবে আপোনাৰ কম্পিউটাৰত .net framework 2.0 বা তাৰ শেহতীয়া সংস্কৰণ থকাতো প্ৰয়োজনীয়।কিন্তু Windows XP ত .net framework ৰ প্ৰয়োজনীয় সংস্কৰণটো নাথাকিব পাৰে।. সেয়েহে ৰ'দালিৰ পৰ্টেবল সংস্কৰণটো যদি আপোনাৰ কম্পিউটাৰত চলাব পৰা নাই, তেন্তে বুজিব লাগিব যে আপোনাৰ কম্পিউটাৰত .net framework ৰ আৱশ্যকীয় সংস্কৰণটো নাই। গতিকে .net framework 2.0 সংস্কৰণটো আপুনি এই সংযোগৰপৰা ডাউনল'ড কৰক আৰু আপোনাৰ কম্পিউটাৰত install কৰি লওক। ইয়াৰ পিছত আপুনি আপোনাৰ কম্পিউটাৰত ৰ'দালি ছফ্‌টৱেৰটো চলাব পাৰিব।ৰ'দালিৰ পৰ্টেবল সংস্কৰণটো ডাউনল'ড কৰাৰ পিচত ইয়াক কেনেকৈ ব্যৱহাৰ কৰিব লাগে তাক জানিবলৈ এই নিৰ্দেশাৱলী চাওক\nমন কৰিব: Windows XP থকা কম্পিউটাৰত অসমীয়া আখৰ ভালকৈ দেখা পাবলৈ আৰু লিখিবলৈ হ'লে আপুনি আপোনাৰ কম্পিউটাৰটো কিছু সজাই-পৰাই ল'ব লাগে। সবিশেষ জানিবলৈ ইয়াত ক্লিক কৰক\nৰ'দালিৰ পৰ্টেবল সংস্কৰণটো ডাউনল'ড কৰক. । পৰ্টেবল সংস্কৰণটো চলিবৰ বাবে আপোনাৰ কম্পিউটাৰত .net framework 2.0 বা তাৰ শেহতীয়া সংস্কৰণ থকাতো প্ৰয়োজনীয়। Windows Vista অপাৰেটিং চিষ্টেমটোৰ লগত .net framework ৰ প্ৰয়োজনীয় সংস্কৰণটো সংলগ্ন হৈ থাকে. গতিকে windows Vista ত ৰ'দালি ছফ্‌টৱেৰটোৰ পৰ্টেবল সংস্কৰণটো চলাবৰ বাবে কোনো অতিৰিক্ত ছফ্‌টৱেৰ install কৰাৰ প্ৰয়োজন নাই। . ৰ'দালিৰ পৰ্টেবল সংস্কৰণটো ডাউনল'ড কৰাৰ পিচত ইয়াক কেনেকৈ ব্যৱহাৰ কৰিব লাগে তাক জানিবলৈ এই নিৰ্দেশাৱলী চাওক।\nWindows7অপাৰেটিং চিষ্টেমত অনায়াসে অসমীয়া আখৰ চাব আৰু লিখিব পাৰি। আপোনাৰ কম্পিউটাৰত যদি Windows7আছে, তেন্তে ৰ'দালিৰ যিকোনো সংস্কৰণ ডাউনল'ড কৰি ব্যৱহাৰ কৰিব পাৰে। তাৰ বাবে কোনো অতিৰিক্ত ছফ্‌টৱেৰ install কৰাৰ প্ৰয়োজন নাই; কাৰণ Windows7ত .net framework 3.5 সংস্কৰণটো থাকেই।ৰ'দালি ডাউনল'ড কৰাৰ পিচত ইয়াক কেনেকৈ ব্যৱহাৰ কৰিব লাগে তাক জানিবলৈ এই নিৰ্দেশাৱলী চাওক\nৰ'দালি ১.০.১(ইনষ্টল কৰিব পৰা সংস্কৰণ)\nৰ'দালি ১.০.১(পৰ্টেবল সংস্কৰণ)


প্ৰথম প্ৰেম – স্মৃতিৰেখা দাস – ফটাঢোল\nOctober 3, 2019 ফটা প্ৰেম\t2 Comments\nপ্ৰথম প্ৰেম – স্মৃতিৰেখা দাস\nপ্ৰথমতেই কৈ থওঁ যি ক’ম সঁচা ক’ম, সঁচাৰ বাহিৰে একো নক’ম। সেয়া প্ৰেমক প্ৰথম প্ৰেমে বুলিবয়ে পাৰি, যদিও আজিলৈ বিভিন্ন সময়ত বিভিন্নজনৰ প্ৰেমত পৰি আহিছোঁ। সেয়া লাগে হৃত্বিকে হওক, সনু নিগমে হওক বা চলমান খানে হওক।\nমোৰ বয়স তেতিয়া ১৩/১৪ বছৰমান হ’ব চাগে, ঠিক মনত নাই। মামাহঁতৰ ঘৰ ওদালগুৰি জিলাৰ হৰিশিঙাত। অষ্টম শ্ৰেণীৰ পৰীক্ষা দি উঠাৰ পিছত মামাহঁতৰ ঘৰলৈ গৈছিলোঁ। কেইদিনমানৰ পিছত মাজু মামায়ে ঘৰলৈ থ’বলৈ আহিল। ৰাতিপুৱা গা-পা ধুই, খাই বৈ ষ্টেচনলৈ আহিলোঁ। যথা সময়ত ট্ৰেইনত উঠি আহি আছোঁ, এনেতে সম্মুখৰ চীটত এজন ল’ৰা বহিল। তাৰ কথাত বুজি পালোঁ ল’ৰাজন বঙালী। ১৭/১৮ বছৰ মানৰ, বেছ স্মাৰ্ট, মিঠা গাৰ ৰং, চকু দুটা দীঘল দীঘল,,,(উফফ! ইমানখিনি মনত নাই দেই।) মামাৰ লগতো বহুত কথা পাতিলে। মাজে মাজে দুয়োৰে চকু চকুৱে পৰি থাকিল, মিচিক-মাচাক হাঁহি চলি থাকিল। শেষত মামাই বাহিৰলৈ কিবা আনিবলৈ যোৱাত মোৰ ফোন নম্বৰটোৰ লগতে ঘৰৰ এড্ৰেচটো এটুকুৰা কাগজত লিখি দিবলৈ দিলে, ময়ো তাৰ পকেটৰ পৰা যোগান ধৰা কাগজ কলমেৰে মোৰ নম্বৰ আৰু এড্ৰেচটো আগ গুৰি নভবাকৈ লিখি দিলোঁ, লগতে তাৰটোও ল’লোঁ। এড্ৰেচৰ ফালে চকু ফুৰাই জানিলোঁ তাৰ ঘৰ তুফানগঞ্জ, পশ্চিমবংগত।\nপিচে কথাটোত অলপ কেনা লাগিল। তেতিয়ালৈ ঘৰৰ পিনে লেণ্ডলাইন ফোনৰ সুবিধা আহি পোৱা নাছিল। ইফালে নম্বৰ এটা নিদিলেও মনে নামানে। কেইমাহমান আগতে গুৱাহাটীত থকা খুৰাই ফোন লৈছিল সেয়ে নম্বৰটো মনত কৰি সেইটোকে লিখি দিলোঁ। (ফোন নাই বুলি ক’ম নে কিবা! নিজৰ ৰেপুটেচনৰ কথা আছেতো)।\nএনেদৰে যাত্ৰাৰ অন্তত সকলোৱে বাই বাই দি ঘৰাঘৰি হ’লোঁ। মনটোত অলপ গধুৰ ভাব লৈ ঘৰ পালোঁ। দুদিন পিছত সকলো পাহৰিলোঁ। পিছে এদিন দেউতাৰ হাতত দি গ’ল নহয় পিয়নজনে চিঠি এখন। চিঠিৰ পিছফালে তুফানগঞ্জৰ ঠিকনা। কথা বিষম দেখি ক’ত লুকাওঁ ভাবি থাকোঁতে দেউতাই প্ৰশ্নবাণ এৰা আৰম্ভ কৰি দিলে। এনেয়ে ৰাস্তাত লগ পোৱা বন্ধু বুলি কৈ চিঠিখন হাত কৰিলোঁ। পঢ়ি চালোঁ, একদম প্ৰেম পত্ৰ টাইপ, মাজে মাজে আঁহতৰ পাত আঁকিছে। উফফফফ! মনটো কিবা কিবা লাগি গ’ল। শেষত দেখিলোঁ বেচেৰাই বৰ দুখত লিখিছে……”তুমি দিয়া নম্বৰে একটু ভুল ছিলোঁ।” বাকীখিনি মনত নাথাকিল কি লিখিছিল।\nএতিয়াও তাৰ সেই কথাষাৰ মনত পৰিলে হাঁহি উঠে। বেচেৰাই কিমানবাৰ বা চেষ্টা কৰিছিল ফোন লগাবলৈ। আচলতে লেণ্ডলাইনৰ জিলাৰ কোড নম্বৰটো দিয়ায়ে নহ’ল, সি চাগে বৰপেটা জিলাৰ কোড নম্বৰেৰে ফোন লগাই আছিল।\nৰিপ্লাই-চিপ্লাই দি চিঠি দিবলৈ সাহস নহ’ল, সেয়ে সেই প্ৰেম তাতেই কলিতে মৰহি গ’ল। যি নহওক, কেতিয়াবা ভাবোঁ কোচবিহাৰ গ’লে তাক বিচাৰি মোৰ মোবাইল নম্বৰটো দি থৈ আহিম। আৰু এইবাৰ শুদ্ধ কৰিয়ে দিম। তাক নাপালেও তাৰ ল’ৰা-ছোৱালীৰ হাততে দি আহিম গৈ।\n« মন যায়, মন গৈছিল – দিগন্ত কুমাৰ ভট্টাচাৰ্য\nকাৰ্টুন – মাধৱ নাথ »\nইচ ইচ। ৰেলৱে প্ৰেম পূৰা মানে ন বা।\nকৃষ্ণ ! প্ৰথম প্ৰেম, বাঙালী যুৱক, থাকে তুফানগঞ্জ নে হাৱাগঞ্জত, নিজে পঢ়িছিল ক্লাছ এইটত……আকৌ এতিয়া গ’লে ল’ৰা-ছোৱালীক পত্ৰ দি আহিব…..এয়াই আচল প্ৰেম দেই।কবুতৰ এটাকে পঠাই দিবা নহলে ,গানটোও গাই দিবা কবুতৰ যা যা…ওচকে বেটেক’ দে আ আ…😂


01.06.22 Morning Assame Murli Om Shanti BapDada Madhuban\n“মৰমৰ সন্তানসকল – সদায় ঈশ্বৰীয় সেৱাত ব্যস্ত হৈ থাকা তেতিয়া পিতাৰ প্ৰতি স্নেহ বাঢ়ি গৈ থাকিব, আনন্দৰ পাৰা উৰ্দ্ধগামী হৈ থাকিব”\nদৃষ্টিৰে তৃপ্ত হোৱা সন্তানসকলৰ অন্তৰত কোনটো আনন্দ থাকে?\nতেওঁলোকৰ অন্তৰত স্বৰ্গৰ বাদশ্বাহীৰ আনন্দ থাকে কিয়নো পিতাৰ দৃষ্টি প্ৰাপ্ত হ’ল অৰ্থাৎ উত্তৰাধিকাৰৰ অধিকাৰী হ’ল। পিতাৰ মাজত সকলো সমাহিত হৈ আছে।\nপিতাই সন্তানসকলক নিতৌ ভিন্ন ভিন্ন ধৰণেৰে নতুন জ্ঞানৰ সাৰ কথা কিয় শুনায়?\nকিয়নো সন্তানসকলৰ অনেক জন্মৰ আশা পূৰ্ণ কৰিব লাগে। সন্তানসকলে পিতাৰ দ্বাৰা নতুন নতুন জ্ঞানৰ সাৰ কথা শুনে তেতিয়া পিতাৰ প্ৰতি স্নেহ বাঢ়ি গৈ থাকে।\nসন্তানসকলে দৃষ্টি লৈ বহি আছে। পিতায়ো আত্মাক আৰু এই শৰীৰক চাই আছে। সন্তানসকলেও চাই আছে। চালে মজা লাগে নে শুনি মজা লাগে? কিয়নো শুনাতো বহুত হ’ল। জ্ঞান আদি বহুত শুনিছা। তোমালোক হৈছা এক নম্বৰ ভক্ত। তোমালোকেই সকলোতকৈ অধিক ভক্তি কৰিছা। বেদ, শাস্ত্ৰ, গ্ৰন্থ, গীতা, গায়ত্ৰী, জপ, তপ আদি সকলো পঢ়িছা, কৰিছা, বহুত শুনিলা। পিতাই বুজায় - কেতিয়াৰ পৰা এইবোৰ শুনি আহিছা? যেতিয়াৰ পৰা এয়া ওলাইছে বহুত শুনিছা। বাকী পিতাৰ সৈতে দৃষ্টিৰ মিলন সেয়া এতিয়াহে হয়। দৃষ্টিৰে তৃপ্ত হয়েই। এটা শ্লোকো আছে – স্বামী সৎগুৰুৱে দৃষ্টিৰে তৃপ্ত কৰে। গুৰুও হয়, প্ৰেমিকাসকলৰ স্বামীও হয়। দৃষ্টিৰ সন্মুখত বহি আছে দৃষ্টিৰেই পিতাক জানে যে তেওঁৰ পৰা আমি বিশ্বৰ মালিকীসত্ব পাওঁ। পিতাক দেখিলে অন্তৰ আনন্দিত হৈ যায় কিয়নো পিতাৰ পৰাই সকলো পোৱা যায়। পিতা মাজতে সকলো সমাহিত হৈ আছে। যিহেতু পিতাক পালা, দৃষ্টিৰ সন্মুখত বহি আছা তেন্তে নিশ্চয় সন্তানসকলৰ স্বৰ্গৰ বাদশ্বাহীৰ নিচাও বাঢ়িব। প্ৰথমে পিতাক পোৱাৰ নিচা, পাছত ‘বে’ বাদশ্বাহীৰ নিচা। আমি জানো যে আমি এতিয়া পিতাৰ সন্মুখত বহি আছোঁ। দেহ-অভিমান এতিয়া আঁতৰি গৈ আছে। আমি আত্মাসকলে এই শৰীৰৰ সৈতে পৰিক্ৰমা লগাওঁ, ভূমিকা পালন কৰি কৰি এতিয়া আমাৰ পিতাও সন্মুখত বহি আছে। পিতাৰ লগতে উত্তৰাধিকাৰৰ বাবে আনন্দিত হওঁ। সন্তানসকল যেতিয়া ডাঙৰ হয় তেতিয়া বুদ্ধিত উদয় হয় যে মই বেৰিষ্টাৰৰ, ইঞ্জিনিয়াৰৰ, বাদশ্বাহৰ সন্তান হওঁ। মই বাদশ্বাহীৰ মালিক হওঁ। ইয়াত তোমালোকে জানা পিতাৰ পৰা আমি স্বৰ্গৰ উত্তৰাধিকাৰ পাওঁ। পিতাক দেখিলে সন্তানসকলৰ স্থায়ী আনন্দ থাকিব লাগে, ইয়াকে আত্মিক বাৰ্তালাপ বুলি কোৱা হয়। সকলোৰে যিজন সৰ্ব্বোচ্চ পিতা তেওঁ বহি আত্মাসকলৰ সৈতে বাৰ্তালাপ কৰে। আত্মাই এই শৰীৰৰ দ্বাৰা শুনে। এয়া এবাৰেই এনেকুৱা হয় যে পিতাক স্মৰণ কৰি কৰি যেতিয়া তেওঁ আহে আৰু দৃষ্টি দিয়ে তেতিয়া 21 জন্মৰ কাৰণে উত্তৰাধিকাৰ দি দিয়ে। এইটো তোমালোক সন্তানসকলে স্মৃতিত ৰাখিব লাগে। যিসকল সন্তান আছে তেওঁলোকে পাহৰি যায়, পাহৰিব নালাগে। বাবাৰ দৃষ্টিৰ সন্মুখত থাকিলেই বুজে যে আমি বাবাৰ লগত বহি আছোঁ। বাবাক দেখিলে আনন্দৰ পাৰা উৰ্দ্ধগামী হয় আৰু বহি নতুন নতুন জ্ঞানৰ সাৰ কথা বুজায়। পিতাৰ প্ৰতি সন্তানসকলৰ পূৰা স্নেহ জাগি উঠক। আত্মাই নিজৰ অন্তৰ পূৰা কৰি দিয়ে কিয়নো বিচ্ছেদ হৈ আছিল। অনেক প্ৰকাৰৰ দুখ দেখিছে। এতিয়া সন্মুখত বহি আছে তেন্তে দেখি হৰ্ষিত হ’ব লাগে। পিতাৰ সন্মুখত থাকিলে হৰ্ষিত হোৱা নে পিতাৰ পৰা দূৰ হৈ গ’লেও ইমান হৰ্ষিত অৱস্থা থাকে? বিবেকে কয় বাহিৰততো বহুত কথা শুনে সেয়েহে বুদ্ধি অন্যফালে গুচি যায়। এয়া মধুবনত যিসকল সন্তান বহি আছে, সন্মুখত শুনে, বাবাই স্নেহেৰে আকৰ্ষিত কৰে। চোৱা, তোমালোকৰ কিমান মিঠা, কিমান মৰমৰ বাবা। তোমালোকক স্বৰ্গলৈ যাবৰ বাবে লায়ক কৰি আছে। সন্তানসকল স্বৰ্গৰ মালিক আছিল। এতিয়া ড্ৰামা অনুসৰি সকলো হেৰুৱাই পেলালে। ৰাজ্য হেৰুওৱা আৰু প্ৰাপ্ত কৰা এইটো কোনো ডাঙৰ কথা নহয়। তোমালোকেহে এইটো কথা জানা। জগতত কোটি কোটি আত্মা আছে, কিন্তু কোটিৰ মাজত কিছুসংখ্যকেহে মোক চিনি পায়। মই কি হওঁ আৰু কেনেকুৱা হওঁ, মই যি হওঁ, যেনেকুৱা হওঁ মোৰ দ্বাৰা কি পোৱা যায়? এয়া বুজি পোৱা সত্ত্বেও আচৰিত কথা যে মায়াই পাহৰাই দিয়ে। এনেকুৱা নহয় যে সন্মুখত থকাসকলক মায়াই পাহৰাই নিদিয়ে। সন্মুখত থকাসকলকো মায়াই পাহৰাই দিয়ে। শিৱবাবাৰ প্ৰতিও পূৰা স্নেহ থকা উচিত। স্নেহ কেনেকৈ বাঢ়িব যে বাবাৰ পৰা আমি উচ্চ উত্তৰাধিকাৰ লৈ ল’ম? পিতাই ক’ব - সেৱা কৰা। পিতাই সন্তানসকলৰ সেৱা কৰে। সন্তানসকলে জানে, বাবা দূৰণিৰ দেশৰ পৰা আহিছে। নিশ্চয়বুদ্ধিৰ সন্তানসকল কেতিয়াও অস্থিৰ হ’ব নালাগে। বিবুদ্ধিত পৰিব নালাগে, কিন্তু মায়া বৰ শক্তিশালী। বাবাইতো অলংকৃত কৰি আছে। মনুষ্যক দেৱতা কৰি তোলে। এইখন স্কুল হয়েই দেৱতা হোৱাৰ। পৱিত্ৰ সৃষ্টিৰ মালিক হ’বলৈ এইখিনি পৰিশ্ৰম আছে। বাবাই কেৱল কয় - মোক স্মৰণ কৰা। মনুষ্য যেতিয়া মৰে তেতিয়া তেওঁক কয় ৰামক স্মৰণ কৰা। কিন্তু ৰামক নাজানেই গতিকে স্মৰণ কৰি কোনো লাভ নাই। তোমালোকৰতো পিতাৰ পূৰা পৰিচয় আছে। তোমালোক আহাই শিৱবাবাৰ ওচৰলৈ। তেওঁতো হৈছে নিৰাকাৰ, ৰচয়িতা। কেনেকৈ ৰচিব? প্ৰজাপিতা ব্ৰহ্মাকো ৰচয়িতা বুলি কয়, ব্ৰহ্মাৰ দ্বাৰা মনুষ্য সৃষ্টি উৎপত্তি হয়, সেইকাৰণে প্ৰজাপিতা ব্ৰহ্মা বুলি কোৱা হয়। তোমালোক এতিয়া ব্ৰাহ্মণ হৈছা। তোমালোক আত্মাই এতিয়া ভালদৰে জানা যে আমি শিৱবাবাৰ নাতি, ব্ৰহ্মাৰ সন্তান হৈছোঁ। তোমালোক সন্তানসকলে বিচৰা যে আমাৰ বিকৰ্ম বিনাশ হৈ যাওঁক আৰু আমি বিজয় মালাত সমীপত গঁথা যাওঁ, গতিকে বাবাক বহুত স্মৰণ কৰিব লাগে। আকৌ তোমালোক কৰ্মযোগীও হোৱা। ঘৰ-সংসাৰৰ তত্ত্বাৱধান লৈ পদুম ফুলৰ দৰে পৱিত্ৰ হৈ থাকিব লাগে। এইটো দৃষ্টান্ত কোনো সন্ন্যাসীৰ ক্ষেত্ৰত প্ৰযোজ্য নহয়। তেওঁলোক গৃহস্থ ব্যৱহাৰত থাকি পদুম ফুলৰ দৰে পৱিত্ৰ হৈ থাকিব নোৱাৰে। আৰু কাকো তেনেকৈ ক’বও নোৱাৰে। যি যেনেকুৱা হয়, তেওঁ তেনেকুৱা কৰিয়ে গঢ়িব। সন্ন্যাসীয়ে এনেকৈ ক’ব নোৱাৰে যে পদুম ফুলৰ দৰে পৱিত্ৰ হৈ থাকা। যদি কয় ব্ৰহ্মক স্মৰণ কৰা, সেয়াও হ’ব নোৱাৰে। ক’ব আপোনালোকেতো ঘৰ-সংসাৰ এৰিছে, আমি কেনেকৈ এৰিম? আপোনালোকেই ঘৰ গৃহস্থালিত থাকিব নোৱাৰে তেন্তে আনক কেনেকৈ ক’ব পাৰে। এই ৰাজযোগৰ শিক্ষা দিব নোৱাৰে। এতিয়া তোমালোকে সকলো ধৰ্মাৱলম্বীৰ ৰহস্য বুজি গৈছা। প্ৰত্যেক ধৰ্মই আকৌ নিজৰ সময়ত আহিব লাগে। কলিযুগৰ পৰা পুনৰ সত্যযুগ হ’ব। সত্যযুগৰ কাৰণে আদি সনাতন দেৱী-দেৱতা ধৰ্ম লাগে অন্য কোনো ধৰ্মাৱলম্বীৰ মনুষ্যক দেৱতা কৰি তুলিব নোৱাৰে। তেওঁলোক মুক্তিলৈয়ে যাব লাগে, সুখ আছেই স্বৰ্গত। যেতিয়া আমি দেৱী-দেৱতা হ’ম তেতিয়া অন্য ধৰ্মাৱলম্বীসকল মুক্তিত যাব। যেতিয়ালৈকে আমি জীৱনমুক্তি ধাম স্বৰ্গলৈ নাযাওঁ তেতিয়ালৈকে কোনো মুক্তিত যাব নোৱাৰে। স্বৰ্গ আৰু নৰক একেলগে থাকিব নোৱাৰে। আমি জীৱনমুক্তিৰ উত্তৰাধিকাৰ পাম গতিকে জীৱনবন্ধনত থকাসকল থাকিব নালাগে। তোমালোকে জানা এয়া হৈছে সংগমৰ সময়। তোমালোকেই কল্পৰ সংগমত বাবাৰ সৈতে মিলিত হোৱা, অন্য কোনেও মিলিত হ’ব নোৱাৰে। অন্যই ভাবে এয়াতো কলিযুগ। আমি এতিয়া কলিযুগত নাই। বাবাৰ পৰা স্বৰ্গৰ কাৰণে পুনৰাই উত্তৰাধিকাৰ পাই আছোঁ। আমি জীৱন্তে মৰি পিতাৰ হৈছোঁ। যিসকল তোলনীয়া হয় তেওঁলোকে দুয়োখন জগতৰ বিষয়ে গম পায়। অমুকৰ আছিল, এতিয়া অমুকৰ হৈছোঁ। তেওঁলোকে নিজৰ মিত্ৰ সম্বন্ধীয় আদি সকলোকে জানে, দুয়োফালৰ কথা গম পায়। তোমালোক সন্তানসকলে জানা এই জগতৰ পৰা আমাৰ লংগৰ উঠাই ল’লোঁ। এতিয়া আমি গৈ আছোঁ। ইয়াৰ লগত আমাৰ কোনো সম্পৰ্ক নাই। এই ভগৱানে নিজৰ সন্তানসকলৰ সৈতে অৰ্থাৎ পৰমপিতা পৰমাত্মাই শালগ্ৰাম সন্তানসকলৰ সৈতে বাৰ্তালাপ কৰি আছে। ভগৱান আহিব লাগে, কিন্তু নাজানে। পিতাক নজনাৰ কাৰণে বিবুদ্ধিত পৰে। ইমান সহজ কথাটিও কোনেও বুজি নাপায়। স্মৰণ কৰে। তোমালোকে জানা আমি আত্মাই শৰীৰ লৈ ভূমিকা পালন কৰোঁ। আমি পৰমধামৰ পৰা আহোঁ। তাত পৰমপিতা পৰমাত্মাও থাকে। মনুষ্যইতো আত্মাকো নাজানে আৰু পৰমাত্মাকো নাজানে। কেনেকৈ ভগৱান আহি সাক্ষাৎ কৰিব? কি কৰিব। কোনেও নাজানে। গীতাত সকলো ভুলকৈ লিখি দিছে। নামেই সলনি কৰি দিছে। পিতাই সোধে - তোমালোকে মোক জানা নহয়? কৃষ্ণই জানো এনেকৈ ক’ব যে তোমালোকে মোক জানানে? তেওঁকতো গোটেই জগতে জানে। তেওঁ জ্ঞান দিব নোৱাৰে। গতিকে নিশ্চয় বুজাব লাগে, ভগৱানে ৰূপ সলনি কৰে কিন্তু কৃষ্ণ নহয়। তেওঁ মনুষ্যৰ দেহত আহে, কৃষ্ণৰ দেহত নাহে। এওঁ হৈছে ব্ৰহ্মা। তেওঁ হয়েই কৃষ্ণৰ আত্মা। কেৱল অলপ কথা পাহৰি গৈছে। এওঁ হৈছে কৃষ্ণৰ 84তম জন্মৰ আত্মা, যি আকৌ আদিত কৃষ্ণ হয়। অন্তিম জন্মত কৃষ্ণৰ পদ পাবলৈ পুৰুষাৰ্থ কৰি আছে। এইবোৰ কিমান গুপ্ত কথা। সৰু কথাটিও পাহৰি গ’ল, এই ক্ষেত্ৰত বহুত ভ্ৰম আছে।\nতোমালোকে জানা আমি কৃষ্ণৰ কুলৰ আছিলোঁ। এতিয়া পুনৰ শিৱবাবাৰ পৰা ৰাজ্য-ভাগ্য লৈ আছোঁ। আমাৰ বুদ্ধিত কৃষ্ণ নাথাকে। মনুষ্যইতো কৃষ্ণ ভগৱানুবাচ বুলি কৈ দিয়ে। একোৱেই সিদ্ধ নহয়। গীতাত দেখুৱাইছে যে পাঁচ পাণ্ডৱ ৰক্ষা পৰিল। কল্পৰ আয়ুস লাখ লাখ বছৰ দি দিছে। ইমান সহজ কথাটিও মনুষ্যই নাজানে। তোমালোকে ইংগিততে বুজিব পাৰা যে আমিয়েই সূৰ্যবংশী কুলৰ আছিলোঁ, এতিয়া সূৰ্যবংশৰ পৰা শূদ্ৰবংশত আহিছোঁ। পুনৰ ব্ৰাহ্মণৰ পৰা দেৱতা হওঁ। বৰ্ণকো বুদ্ধিত ৰাখিব লাগে। তেওঁলোকে বৰ্ণকো আধা কৰি দিছে। টিকনি (আটাইতকৈ উচ্চ) ব্ৰাহ্মণ আৰু শিৱবাবাক পাহৰি গৈছে। বাকী দেৱতা, ক্ষত্ৰিয়, বৈশ্য, শূদ্ৰ দেখুৱাই দিছে। ব্ৰাহ্মণতো নিশ্চয় লাগে নহয় জানো। ব্ৰহ্মাৰ সন্তান ক’লৈ গ’ল। এয়া কাৰো বুদ্ধিত ধাৰণ নহয়। তোমালোকক পিতাই ভালদৰে বুজায়, তোমালোকে বুদ্ধিত ভালদৰে ধাৰণ কৰিব লাগে। যি জ্ঞান পিতাৰ বুদ্ধিত আছে সেয়া তোমালোকৰো থাকিব লাগে। মই তোমালোক আত্মাসকলক নিজৰ সমান কৰি গঢ়ি তোলোঁ। সৃষ্টিৰ চক্ৰৰ যি জ্ঞান মোৰ আছে, সেয়া তোমালোকৰ বুদ্ধিতো আছে। বুদ্ধিমান হ’ব লাগে। বাবাৰ সৈতে যোগযুক্ত হৈও থাকিব লাগে আৰু প্ৰতি মুহূৰ্ততে বিচাৰ সাগৰ মন্থন চলি থাকিব লাগে। এতিয়া তোমালোক সন্মুখত বহি আছা। বুজি পোৱা যে বাবাইতো একেবাৰে সহজকৈ বুজায়। এনেকৈ কয়ো - আত্মা পৰমাত্মা…. সৎগুৰুৱে দালালৰ ৰূপত পঢ়ায়। দালাল অথবা চুক্তি কৰোঁতা। পিতাই এওঁৰ দ্বাৰা আহি নিজৰ লগত চুক্তি কৰায়। তোমালোকে জানা যে দালালক স্মৰণ কৰিব নালাগে। দালালৰ দ্বাৰা আমাৰ বাগদান হয় শিৱবাবাৰ লগত। তোমালোক সকলো মাজৰ দালাল। কয় - পৰমপিতা পৰমাত্মাৰ সৈতে তোমালোকৰ কি সম্বন্ধ? তোমালোকে বাগদান কৰাৰ যুক্তি ৰচা। আকৌ প্ৰজাপিতাৰ নামো দি দিয়া। উত্তৰাধিকাৰ শিৱবাবাৰ পৰা পোৱা যায়। স্বৰ্গৰ ৰচিয়তাই হৈছে তেওঁ। জীৱ আত্মাসকলৰ পৰমাত্মাৰ সৈতে বাগদান হয়। বাগদান কৰিছিল, উত্তৰাধিকাৰ পাইছিলোঁ পুনৰাই পাওঁ।\nতোমালোকে জানা যে আমাৰ কল্পই কল্পই কল্পৰ সংগমযুগৰ এইটোৱেই ধাণ্ডা, অন্য কোনো আত্মাই পৰমাত্মাৰ সৈতে বাগদান নকৰায়। বাগদানো তেওঁৰ সৈতে কৰায় যিয়ে বিশ্বৰ মালিক কৰি তোলে। এয়া হৈছে উচ্চতকৈও উচ্চ আত্মিক বাগদান। আত্মিক বাগদান কৰিবলৈ কল্পই কল্পই পিতাৰ পৰাহে শিকে। কল্পই কল্পই এনেকুৱা হয়। কল্পই কল্পই মনুষ্যৰ পৰা দেৱতা নিশ্চয় হয়। দেৱতা পুনৰ মনুষ্য হয়। মনুষ্যইতো মনুষ্যই হয়। কিন্তু কিয় এনেকৈ লিখা আছে যে মনুষ্যৰ পৰা দেৱতা কৰি তুলিবলৈ ঈশ্বৰৰ সময় নালাগে…. কিয়নো দেৱতা ধৰ্ম প্ৰতিষ্ঠা কৰে। তোমালোকেও জানা এই বাগদানেৰে আমি মনুষ্যৰ পৰা দেৱতা হৈ আছোঁ। সকলোৱে কয় যীশুখ্ৰীষ্টৰ3হাজাৰ বছৰ পূৰ্বে ভাৰত ‘হেভেন’ আছিল, কিন্তু বুদ্ধিত উদয় নহয়। ভাৰত প্ৰথমে স্বৰ্গ আছিল, এতিয়াও কিমান মন্দিৰ সাজে। কিন্তু সকলোৰে অৱৰোহণ কলা। আমাৰ হৈছে আৰোহণ কলা। আৰোহণ কলা হ’বলৈ এক চেকেণ্ড লাগে। ভাল বাৰু!\n(1) কেতিয়াও কোনো কথাত বিবুদ্ধিত পৰি নিশ্চয়তাত তল-ওপৰ হ’ব নালাগে। ঘৰ-সংসাৰৰ তত্ত্বাৱধান লৈ, কৰ্মযোগী হৈ থাকিব লাগে। বিজয় মালাত সমীপত আহিবলৈ পৱিত্ৰ নিশ্চয় হ’ব লাগে।\n(2) বুদ্ধিমান হ’বলৈ জ্ঞানৰ বিচাৰ সাগৰ মন্থন কৰিব লাগে। সদায় সেৱাত তৎপৰ হৈ থাকিব লাগে। নিজৰ সমান কৰি তোলাৰ সেৱা কৰিব লাগে।\n‘বাবা’ শব্দৰ স্মৃতিৰে হদৰ ‘মোৰ বোধ’ক অৰ্পণ কৰোঁতা বেহদৰ বৈৰাগী হোৱা\nঅনেক সন্তানে কয় মোৰ এইটো গুণ আছে, মোৰ শক্তি আছে, এয়াও ভুল, পৰমাত্ম দানক মোৰ বুলি মানি লোৱা - এইটো মহাপাপ হয়। অনেক সন্তানে সাধাৰণ ভাষাত কৈ দিয়ে মোৰ এই গুণক, মোৰ বুদ্ধিক ব্যৱহাৰ কৰা নহয়, কিন্তু মোৰ বুলি কোৱা মানেই মলিয়ন হোৱা - এয়াও ঠগামি হয়, সেইকাৰণে এই হদৰ ‘মোৰ বোধ’ক অৰ্পণ কৰি সদায় ‘বাবা’ শব্দ স্মৃতিত ৰাখিব লাগে, তেতিয়া বেহদৰ বৈৰাগী আত্মা বুলি কোৱা হ’ব।\nনিজৰ সেৱাক পিতাৰ আগত অৰ্পণ কৰি দিয়া তেতিয়া সেৱাৰ ফল আৰু বল প্ৰাপ্ত হৈ থাকিব।


আলায়াৰণ - অসমীয়া ৱিকিপিডিয়া\nবডোচা ফিল্ম প্ৰডাকচন\nনীলকমল ব্ৰহ্ম, হিড়ম্বা নাৰ্জাৰী\nMwdwi Arw Gwlwmdwi নামৰ চুটিগল্প\n১৩ মাৰ্চ ১৯৮৬ (1986-03-13)\nআলায়াৰণ (বড়ো: आलायारन; ইংৰাজী: Alayaron) বড়ো ভাষাৰ প্ৰথম পূৰ্ণদৈৰ্ঘ্যৰ কাহিনী ছবি। আলায়াৰণ শব্দৰ অৰ্থ প্ৰভাত। ১৯৮৬ চনৰ ১৩ মাৰ্চত কোকৰাঝাৰৰ গঙ্গা টকীজত ছবিখনে মুক্তি পাইছিল। বডোচা ফিল্ম প্ৰডাকচনে প্ৰযোজনা কৰা ছবিখনৰ পৰিচালনা, চিত্ৰগ্ৰহণ আৰু সম্পাদনা আছিল জাংদাও বডোচা। মুখ্য চৰিত্ৰত অভিনয় কৰিছিল অমৰ নাৰ্জাৰী আৰু ৰহিলা ব্ৰহ্মই। নীলকমল ব্ৰহ্মৰ ১৯৮৫ চনত প্ৰকাশ পোৱা গল্প সংকলন ‘চিৰিনাই মান্দাৰ’ত প্ৰকাশিক Mwdwi Arw Gwlwmdwi শীৰ্ষক চুটিগল্প এটাৰ আধাৰত ছবিৰ চিত্ৰনাট্য ৰচনা কৰা হৈছিল।\nগোমবৰ নামৰ ডেকা এজন ধনী মহাজন মনবৰোৰ ঘৰত বন্ধা শ্ৰমিক হৈ থাকে; কিয়নো তাৰ দেউতাকে মহাজনৰ পৰা ধন ধাৰে লৈছিল। সেই ধন পৰিশোধ কৰিবলৈ গোমবৰ বন্ধা হৈ থাকিবলৈ বাধ্য হৈছিল। মহাজনৰ সৰুজনী ছোৱালী হিংমাশ্ৰীৰ অন্তৰত তাৰ প্ৰতি সহানুভূতিৰ উদ্ৰেক হয়। এই কাণ্ড দেখি মহাজনে খঙত গোমবৰক ঘৰৰ পৰা খেদি দিয়ে আৰু কয় যে দেউতাকে লোৱা ধাৰ যদি পাঁচবছৰৰ ভিতৰত পৰিশোধ কৰিব নোৱাৰে তেন্তে সিহঁতৰ মাটিবাৰী জব্দ কৰি ল’ব।\nগোমবৰে পৈতৃক মাটিখিনি মোকলোৱাৰ সংকল্প লৈ চহৰলৈ আহে। চহৰত সি খৰি ফলা, বোজা কঢ়িওৱা, ৰিক্সা চলোৱা, গাড়ী চলোৱা আদি বিভিন্ন কাম কৰে আৰু অৱশেষত এখন হোটেলত কাম পায়। সেই হোটেলতে সংযোগবশতঃ এজন সৎ ব্যৱসায়ী দিগম্বৰক লগ পায়। দিগম্বৰৰ সহযোগত গোমবৰ এজন চহকী উদ্যোগপতিলৈ পৰিণত হয়। অৱশেষত সি পৈতৃক মাটিখিনি মোকলোৱাৰ লগতে হিংমাশ্ৰীকো বিয়া কৰায়।\nঅমৰ নাৰ্জাৰী (গোমবৰ)\nৰহিলা ব্ৰহ্ম (হিংমাশ্ৰী)\nফিৰোজ ব্ৰহ্ম (শিশুশিল্পী)\nশব্দগ্ৰহণ- সঞ্জীৱ পুঞ্জ্\nকলা নিৰ্দেশক/ সাজ-সজ্জা- মাখন ব্ৰহ্ম\nছবিখনত পাঁচটা গীত আছিল। গীত ৰচনা আৰু সঙ্গীত পৰিচালনা কৰিছিল মোহিনী মোহন নাৰ্জাৰীয়ে। গাইছিল সুলেখা বসুমতাৰী আৰু অৰুণ নাৰ্জাৰীয়ে।\n১৯৮৬ত অনুষ্ঠিত হোৱা ৩৩তম ৰাষ্ট্ৰীয় চলচ্চিত্ৰ মহোৎসৱত সংবিধানৰ অষ্টম অনুসূচী বহিৰ্ভূত ভাষাত নিৰ্মিত চলচ্চিত্ৰ শিতানত আলায়াৰণে বড়ো ভাষাৰ শ্ৰেষ্ঠ ছবিৰ ৰাষ্ট্ৰীয় বঁটা লাভ কৰে। বড়ো ভাষাৰ বাটকটীয়া এই ছবিখনত বড়ো সমাজৰ সামাজিক আৰু আৰ্থিক জীৱনৰ নিষ্ঠাপূৰ্ণ চিত্ৰায়ণৰ বাবে আগবঢ়োৱা হৈছিল। এই বঁটাত প্ৰযোজক আৰু পৰিচালকক ৰজত কমলৰ লগতে ক্ৰমে বিশ আৰু দহ হাজাৰকৈ টকা দিয়া হয়।\n↑ 1.0 1.1 1.2 1.3 1.4 1.5 1.6 "National Film Awards Archivesː33rd NFA". Directorate of Film Festivals, Govt. of India. 1986. http://dff.nic.in/Archive.aspx?ID=6। আহৰণ কৰা হৈছে: 18 October 2020.\n↑ Brahma, Ronjoy (2 February 2017). "BODO FILM SOCIETY". https://web.archive.org/web/20180108224416/https://listbodolist.wordpress.com/2017/02/02/bodo-film-society/। আহৰণ কৰা হৈছে: 18 October 2020.\n↑ "Alayaron (1986 film)" Archived 21 December 2016 at the Wayback Machine Retrieved 11 April 2017\n"https://as.wikipedia.org/w/index.php?title=আলায়াৰণ&oldid=249830"ৰ পৰা অনা হৈছে\nএই পৃষ্ঠাখন ১৯ অক্টোবৰ, ২০২০ তাৰিখে ১০:৩২ বজাত অন্তিম সংশোধন কৰা হৈছিল।


অসম আৰ্হিৰ স্থাপত্য - অসমীয়া ৱিকিপিডিয়া\nশীৰ্ষ: গোলাঘাট চৰকাৰী বেজবৰুৱা উচ্চতৰ মাধ্যমিক বিদ্যালয়\nমধ্য: কাজিৰঙা ৰাষ্ট্ৰীয় উদ্যানত অৱস্থিত আৱাসগৃহ\nনিম্ন: যোৰহাটত অৱস্থিত অসম সাহিত্য সভাৰ মুখ্য কাৰ্যালয় চন্দ্ৰকান্ত ভৱন\nঅসম আৰ্হিৰ স্থাপত্য ভাৰতৰ অসমত উত্তৰ-আধুনিক কালত উদ্ভৱ হোৱা স্থাপত্যশৈলী। এই স্থাপত্যশৈলীৰ স্থাপত্য ঘাইকৈ অসম আৰু ইয়াৰ আশে-পাশে অৱস্থিত অঞ্চলত দেখা যায়। এই শৈলীত নিৰ্মিত ঘৰক অসম আৰ্হিৰ ঘৰ বুলি জনা যায়। সাধাৰণতে এনে আৰ্হিৰ ঘৰসমূহ এমহলীয়া বা বহুমহলীয়া হোৱা দেখা যায়। অসম আৰ্হিৰ স্থাপত্যশৈলীৰ বিশেষত্ব হ'ল এই শৈলীত নিৰ্মিত ঘৰ ভূমিকম্প প্ৰতিৰোধী। এই শৈলীত ঘাইকৈ স্থানীয় ভাবে উপলব্ধ কাঠ-বাঁহকে আদি কৰি তীখা আৰু কংক্ৰীট নিৰ্মাণ সামগ্ৰী হিচাপে ব্যৱহাৰ কৰা হয়।\n2 অসম আৰ্হিৰ স্থাপত্যৰ উপাদান\n3 উল্লেখযোগ্য উদাহৰণ\nব্ৰিটিছ সকল অসমত অহাৰ আগতে অসমৰ আঢ্যৱন্ত লোকসকলে দীঘলীয়া পদূলি মুখত আলহীক আদৰিবলৈ বাটচৰা, বাটচৰা পাৰ হৈ পৰ্য্যায় ক্ৰমে গোঁসাইঘৰ, চৰাঘৰ, বৰঘৰ, মাৰলঘৰ, সৰুঘৰ, শোৱনীঘৰ, ৰান্ধনি ঘৰ, ঢেঁকীঘৰ, তাঁতশাল, গোঁহালী, পুখুৰী আৰু ভড়াল, বাটচৰাৰ পাছতে আগচোঁতাল, পিছফালে এখন ভিতৰ চোতাল, সন্মুখত ফুলনি, পাছফালৰ শাকনি বাৰী আদিৰে ঘৰত বসবাস কৰিছিল। দুখীয়ালোকসকলে খেৰৰ জুপুৰি বা পোৰা মাটিৰ টালিৰ ঘৰত বাস কৰিছিল। মজিয়া কেঁচা আৰু বেৰ মাটিৰে লিপা হৈছিল। এইবোৰৰ নিৰ্মাণকাৰ্যত কাঠ, বাঁহ, আদি স্থানীয় সামগ্ৰী ব্যৱহাৰ কৰা হৈছিল। ৰজা সকলে পোৰা মাটিৰ ইটা ব্যৱহাৰ কৰিছিল। ব্ৰিটিছ সকল অসমলৈ অহাৰ লগে লগে অসমত বৈজ্ঞানিক পদ্ধতিৰ আগমন ঘটিল। ব্ৰিটিছ অভিযন্তা সকলে বৈজ্ঞানিক জ্ঞানৰ সহায়ত প্ৰাকৃতিক পৰিৱেশৰ সামগ্ৰীৰে এক নতুন পদ্ধতিৰ উদ্ভাৱন কৰিলে। তেওঁলোকে নতুন শৈলীৰে নিৰ্মাণ কৰা ঘৰ সমূহক বৰ্তমান অসম আৰ্হিৰ ঘৰ বুলি জনা যায়। ঔপনিবেশিক কালৰ পৰা এই স্থাপত্যশৈলীৰ উন্নীতকৰণৰ ফলত বৰ্তমান অৱস্থা লাভ কৰিছে।\nঅসম আৰ্হিৰ স্থাপত্যৰ উপাদান[সম্পাদনা কৰক]\nঅসম আৰ্হিৰ স্থাপত্যশৈলীৰ ঘৰ সমূহ সমতল বা পাহাৰৰ হেলনীয়া তল দুয়োটাতে নিৰ্মাণ কৰা হয়। সমতল অঞ্চলত গৃহসমূহৰ ভূমি সাধাৰণতে আয়তাকাৰ বা ইংৰাজী বৰ্ণ "L" বা "C"ৰ আৰ্হিৰ। পাহাৰীয়া অঞ্চলত ঘাইকৈ আয়তাকাৰ আকাৰৰ ভূমি নিৰ্মাণ কৰা হয়। ঘৰৰ মুধচ প্ৰচুৰ বৃষ্টিপাতৰ পৰা বাচিবলৈ যথেষ্ট ওখকৈ সজা হয়। ঘৰৰ বেৰ সাধাৰণতে কাঠৰ ফ্ৰেম ব্যৱহাৰ কৰি চিমেণ্টেৰে প্লাষ্টাৰ কৰা হয়। কোঠা সমূহত ওখকৈ চিলিং থাকে আৰু বতাহ চলাচলৰ সু ব্যৱস্থা থাকে। মজিয়াখন সাধাৰণতে কাঠৰ বা কংক্ৰীটৰ থাকে। কংক্ৰীটৰ মজিয়াত টাইল আৰু মাৰ্বলো ব্যৱহাৰ কৰা হয়। কিছুমান অঞ্চলত চাং ঘৰৰ আৰ্হিত তলৰ মহলা এৰি ওপৰত ওখকৈ সজা হয়।\nঅসম আৰ্হিৰ ঘৰৰ বিন্যাসত সাধাৰণতে বহা কোঠা, বাৰাণ্ডা, পাকঘৰ, শুৱনি কোঠা আৰু গা-ধোৱা ঘৰ থাকে। কিছুমানত প্ৰয়োজন সাপেক্ষে দীঘলীয়া হ'ল, কৰিড'ৰ আদি থাকে। এনে কৰিড'ৰ ঘাইকৈ বিদ্যালয়-মহাবিদ্যালয় আৰু কাৰ্যালয় আদিত দেখা পোৱা যায়।\n↑ "Tea planter’s punch" (en ভাষাত). www.telegraphindia.com. https://www.telegraphindia.com/culture/travel/tea-planters-punch/cid/1695757। আহৰণ কৰা হৈছে: 2020-02-05.\n↑ "Assam debates safe house structures" (en ভাষাত). www.telegraphindia.com. https://www.telegraphindia.com/states/north-east/assam-debates-safe-house-structures/cid/1530029। আহৰণ কৰা হৈছে: 2020-02-05.\n↑ Kaushik, Hemant; Ravindra Babu, K. S. (2009-02-20). "Housing Report: Assam-type House" (PDF). World Housing Encyclopedia (India: Earthquake Engineering Research Institute (EERI) and International Association for Earthquake Engineering (IAEE)): 2. http://www.world-housing.net/WHEReports/wh100172.pdf.\n↑ 4.0 4.1 "Amazing Facts About Traditional Assam Type House- RoofandFloor" (en-GB ভাষাত). RoofandFloor. 2016-04-15. https://roofandfloor.com/realty-guide/traditional-assam-type-house/.\n↑ "Golaghat getsaplace of pride - Planter converts ancestral bungalow into modern club" (en ভাষাত). www.telegraphindia.com. https://www.telegraphindia.com/states/north-east/golaghat-gets-a-place-of-pride-planter-converts-ancestral-bungalow-into-modern-club/cid/1620116। আহৰণ কৰা হৈছে: 2020-02-05.\n↑ "Back then, at the burra bungalows of tea estates" (en ভাষাত). www.telegraphindia.com. https://www.telegraphindia.com/culture/heritage/back-then-at-the-burra-bungalows-of-tea-estates/cid/1680275। আহৰণ কৰা হৈছে: 2020-02-05.\n↑ "What to learn from traditional Assamese Houses" (en-US ভাষাত). Happho. 2017-09-21. https://happho.com/learn-traditional-assamese-houses/। আহৰণ কৰা হৈছে: 2020-02-05.\n↑ Panorama, Eastern. "IN THE LAP OF GREEN TEA PLANTS" (en-gb ভাষাত). Eastern Panorama. http://www.easternpanorama.in/index.php?option=com_content&view=article&id=2373:in-the-lap-of-green-tea-plants&catid=6:contents&Itemid=10। আহৰণ কৰা হৈছে: 2020-02-05.\n"https://as.wikipedia.org/w/index.php?title=অসম_আৰ্হিৰ_স্থাপত্য&oldid=229544"ৰ পৰা অনা হৈছে


কাটাৰত পালিত অসম সমাজৰ ঈদ মেহফিল\n'অসমীয়াৰ সুখ দুখ'ৰ সহৃদয় পাঠকসকলৰ বাবে কাটাৰৰ ঈদ মেহফিলৰ অভিজ্ঞতা জনাবলৈ লৈছোঁ৷ পোন প্ৰথমবাৰৰ বাবে 'কাটাৰৰ অসম সমাজে' আনন্দোল্লাসৰ মাজেৰে সফলতাপূৰ্বক এক সম্প্ৰীতিৰ পৰব 'ঈদ- মেহফিল'ৰ আয়োজন কৰাত আমি ধন্য হলোঁ৷\nইছলাম ধৰ্মাৱলম্বী লোকসকলৰ পবিত্ৰ ৰমজান মাহৰ ৰোজা যোৱা জুন মাহৰ ২৯তাৰিখৰ পৰা আৰম্ভ হৈ ২৭জুলাই পৰ্যন্ত চলে ৷ প্ৰতিজন ইছলামে পুৱাৰ পোহৰ নৌহওতেই 'চেহৰী' গ্ৰহণ কৰি দিনটো উপবাসে থাকি সকলোৱে মিলিজুলি সন্ধিয়া একে সময়তে 'ইফটাৰ' কৰে ৷ উপবাসৰ সময়ত দেহ-মনৰ পবিত্ৰতা ৰক্ষা কৰি সংযমপূৰ্বক ক্ৰোধ নিয়ন্ত্ৰন কৰি সদ্ভাৱনাপূৰ্বক সৰ্ব শক্তিমান আল্লাতালাক প্ৰাৰ্থনা জনায় ৷ এই ইফটাৰলৈ আন ধৰ্মাৱলম্বী ওচৰ-চুবুৰীয়া আৰু বন্ধু-বান্ধৱকো আমন্ত্ৰণ জনোৱা হয় ৷\nআগৰ বছৰ কেইটাৰ দৰেই এইবাৰো মাহটোৰ ভিতৰত আমি কেইবাজনো প্ৰবাসী অসমীয়া মুছলিম বন্ধুৰ ইফটাৰৰ নিমন্ত্ৰণ পাইছিলোঁ ৷ কাটাৰৰ অসম সমাজে এটি সমূহীয়া ইফটাৰ পাৰ্টি আয়োজন কৰাৰ কথা মনতে পাঙিছিল, যদিও বিভিন্ন কাৰণত তাক কাৰ্যকৰী কৰাত অসুবিধা হ'ল আৰু ইফটাৰৰ সমাবেশৰ পৰিবৰ্তে সকলোৰে সুবিধাজনক এটি দিনত 'ঈদ মেহফিল' পাতিবলৈ সিদ্ধান্ত লোৱা হয় ৷ এই সময়ছোৱাতে কাটাৰৰ স্কুলসমূহৰ গৰম বন্ধ আৰম্ভ হোৱাত বহু অভিভাৱকে বছেৰেকীয়া ছুটিলৈ অসমৰ বা ভাৰতবৰ্ষৰ ঘৰলৈ ৰাৱণা হোৱাত আমাৰ সমাজৰ সদস্য সংখ্যা ভালেখিনি হ্ৰাস পায় ৷ তথাপিও সীমিত মানৱ শক্তিৰেই এই আঁচনি কাৰ্যকৰী কৰিবলৈ আমাৰ উদ্যমী ডেকাশক্তি সংকল্পবদ্ধ হ'ল ৷ এইবাৰ কাটাৰত ঈদ পালিত হয় ২৮জুলাইৰ দিনাখন ৷ ঈদ পাৰ হোৱাৰ পিছত 'ঈদ-মেহফিল' পাতিবলৈ অধিকাংশ সদস্যৰ সুবিধামৰ্মে ২২আগষ্টৰ দিনটো ঠিৰাং কৰা হয় ৷\nসন্ধিয়া সাত বজাৰ লগে লগে ডোহাৰ গ্ৰেণ্ড কাটাৰ পেলেচ হোটেলত ঈদ মেহফিলৰ কাৰ্যসূচী আৰম্ভ হয় ৷ পোনতেই অসম সমাজৰ সভাপতি হিচাবে সকলো অভ্যাগতক আদৰণি জনাই ঈদৰ বিষয়ে দুআষাৰ কোৱাৰ দায়িত্ব মই পালন কৰিবলগীয়া হয় ৷ ইয়াৰ পিছতেই মুস্তফা জালাল চৌধুৰীয়ে কোৰাণৰ এটি আয়াত পাঠ কৰি তাৰ ভাৱাৰ্থ সহজ অসমীয়াত বাখ্যা কৰে ৷ ইয়াৰ পিছত "হিন্দুৱে বিলালে মাহে প্ৰসাদে, মুছলমানে বিলালে ৰুটি --- " জিকিৰেৰে আৰম্ভ হোৱা সংগীতানুষ্ঠান নিশা চাৰে ১০বজালৈকে চলে ৷ নকলেও হব মাত্ৰ কেইদিনমানৰ আখৰাৰে প্ৰস্তুত কৰা সমবেত কন্ঠৰ এই জিকিৰটো আছিল আজিৰ অনুষ্ঠানৰ প্ৰাণ স্বৰূপ ৷ ইয়াত অংশ গ্ৰহণ কৰা সদস্যসকলৰ একাগ্ৰতা আৰু আন্তৰিকতাক সকলোৱে একমুখে শলাগিছে ৷ অসম সমাজৰ ন-পূৰণি সদস্যসকলে পৰিবেশন কৰা গজল,কৌতুক,আবৃত্তি, নৃত্য, হিন্দী-অসমীয়া আধুনিক গীত, সুৰ সমলয় আদি আকৰ্ষনীয় বিচিত্ৰানুষ্ঠানৰ ওপৰিও আয়োজন কৰা হৈছিল এটি মিষ্ঠান্ন প্ৰতিযোগিতাৰ ৷ মহিলা সদস্যসকলে ঘৰত বনাই অনা নানা বিধ মিষ্ঠান্ন যেনে চেৱই, পায়স, কেক,পিঠা, বিস্কুট, পুডিং, গাজৰ-চুজি-ব্ৰেডৰ হালুৱা, খীৰ, ৰসমলাই আদিৰ জুতি প্ৰতিজন অভ্যাগতেই ললে ৷ মনতে যেন গুণগুণালে - প্ৰবাসৰ সুবাস লওঁ এনেকৈয়ে মিলিজুলি, উৎসৱৰ আচিলাৰে জুতি লওঁ, মিষ্ঠান্ন আৰু নানা ব্যঞ্জনেৰে !\nসন্ধিয়াৰ এই অনুষ্ঠানৰ সৌষ্ঠৱ বৃদ্ধি কৰিছিল জেষ্ঠ সদস্য জামিল লস্কৰে আবৃত্তি কৰা প্ৰখ্যাত বাংলা কবি কাজি নজৰুলৰ 'ঈদ মুবাৰক' কবিতটিয়ে ৷ লস্কৰে এই বিখ্যাত কবিতাটিৰ অসমীয়া ভাঙনিও আগবঢ়ায়৷ কোৰাণ পাঠে আনি দিছিল ঈদ মেহফিললৈ এক স্বকীয় গাম্ভীৰ্যতা ৷ জিকিৰ আৰু গজল ঈদৰ পৰিবেশ সৃষ্টি কৰাত অতিকৈ সহায়ক হৈছিল ৷ দৰ্শকৰ মনোৰঞ্জন কৰাত সফল হৈছিল এইসকল গায়ক গায়িকা - ৰাজু উপ্ৰেটি, নৱজ্যোতি 'নিকু', দীপক শৰ্মা, দেবানন্দ নৰহ, ৰুমঝুম শইকীয়া, পল্লবী দাস, ডা০ মধুস্মিতা লহকৰ আৰু শিশু শিল্পী অনিছ ভাগৱতী ৷ ভিন্ন স্বাদৰ কৌতুকেৰে ভৰপূৰ হাঁহিৰ খোৰাক যোগায় আব্দুল্লা চৌধুৰীয়ে ৷ তৃণা ডেকাৰ আধুনিক নৃত্যয়ো দৰ্শকৰ যথেষ্ট সমাদৰ পায় ৷ ইয়াৰ ওপৰিও বিভিন্ন বাদ্যযন্ত্ৰৰে সুৰ সমলয়ত অংশ লোৱা ৰাজু দাস, নাৰায়ণ শৰ্মা পাঠক, বিশ্বজিৎ ডেকা আৰু ৰাজীব ভাগৱতীৰ নাম অৱশ্যেই উল্লেখনীয় ৷বহুতো অসমীয়া পৰিয়াল কাটাৰত অনুপস্থিত থকা হেতুকে আৰু কিছুমানৰ সন্ধিয়াৰ শ্বিফ্ট ডিউটি থকাত আজিৰ ঈদ মেহফিললৈ আহিব নোৱাৰিলে ৷ তথাপিও যথেষ্ঠ সংখ্যক দৰ্শকৰ উপস্থিতিয়ে আয়োজক সকলৰ মন প্ৰফুল্লিত কৰি তুলিছিল ৷ চৌডি আৰব আৰু ডুবাইৰ পৰা অহা অসমীয়া লোককো আমাৰ মাজত দেখা গৈছিল৷ তদুপৰি আনন্দৰ কথা এয়ে যে আগৰ প্ৰত্যেকখন কাটাৰ অসম সমাজৰ সমাবেশৰ দৰে আজিও ৪৷৫জন নবাগত অসমীয়া উপস্থিত হৈছিল ৷\nউল্লেখযোগ্য যে ভাৰতৰ অন্য প্ৰান্তৰ উপৰিও আন দেশৰ লোকো আমাৰ অতিথিসকলৰ মাজত উপস্থিত আছিল ৷ মিষ্ঠান্ন প্ৰতিযোগিতাৰ বিচাৰক আছিল আমি অনুষ্ঠান আয়োজন কৰা গ্ৰেণ্ড কাটাৰ পেলেচ (চাৰি তাৰকা) হোটেলৰ মুখ্য চেফজন আৰু পুৰস্কাৰ বিতৰণ কৰিছিল কাটাৰ নিবাসী এক প্ৰতিষ্ঠিত বাংলাদেশী ব্যৱসায়ী দম্পত্তিয়ে ৷ হোটেলৰ মুখ্য চেফজনে নানা ধৰণৰ মিষ্ঠান্নৰ জুতিলৈ অভিভূত হৈ পৰে আৰু প্ৰতিযোগীসকলৰ ভূয়সী প্ৰসংসা কৰে ৷ ভাৰতবৰ্ষৰ দূতাবাসৰ অধীন ভাৰতীয় সাংস্কৃতিক কেন্দ্ৰৰ মুৰব্বী গিৰিশ কুমাৰে এই ঈদ মেহফিলৰ বিষয়ে কয় যে অসম সমাজে এক ব্যতিক্ৰমী আৰু প্ৰসংশনীয় অনুষ্ঠানৰ আয়োজন কৰিছে ৷ ভাৰতীয় সাংস্কৃতিক কেন্দ্ৰৰ অধীন ১৩০খন ৰেজিষ্টাৰ্ড চ'চাইটিৰ কোনেও এতিয়ালৈকে এনে সম্প্ৰীতিৰ নিদৰ্শন দাঙি ধৰা নাই ৷\nমেহফিলত উপস্থিত থকা প্ৰতিজন কণকণ মইনাক অসম সমাজৰ ফালৰ পৰা 'ঈদি' বিতৰণ কৰা হয়৷ ঈদ মেহফিলৰ শেষত ঈদৰ সুবাস থকা বিশিষ্ট ব্যঞ্জনেৰ আহাৰ গ্ৰহণ কৰি অভ্যাগতসকল মনত মধুৰ স্মৃতি কঢ়িয়াই লৈ ঘৰমুৱা হয় আৰু নিশাতেই আৰম্ভ কৰি দিয়ে ফেচবুকত ফটো আপলোড কৰি নিজৰ মনৰ ভাৱ প্ৰকাশৰ নানা সুখদ অভিব্যক্তি ৷ মোখনিত কাটাৰ অসম সমাজৰ সভাপতি হিচাবে মই ঈদ মেহফিল সাফল্যমণ্ডিত কৰাৰ বাবে বিশেষকৈ শলাগ লব লাগিব জামিল লস্কৰ, আব্দুল্লা চৌধুৰী, সাংস্কৃতিক সম্পাদক দেবজিৎ কলিতা আৰু তেওঁৰ সহধৰ্মিনী গীতাশ্ৰী কলিতাৰ, হিপজুৰ ৰহমানৰ, আফজল আহমেদ, আইনুল, প্ৰিন্স গোস্বামী আৰু প্ৰতিজন সদস্যৰ ঐকান্তিক সদিচ্ছাৰ ৷ সন্ধিয়াৰ গোটেই অনুষ্ঠানটো নিয়াৰিকৈ পৰিচালনা কৰাৰ বাবে একংৰ জাফৰিন হাচান বিশেষ ধন্যবাদৰ পাত্ৰী ৷ মাত্ৰ ৪৷৫দিনৰ ঘোষণাতে আমাৰ সমাজৰ মহিলাসকলে নানাধৰণৰ মিঠাই প্ৰস্তুত কৰি আমাক পৰম আহ্লাদিত কৰিলে ৷ সদৌ শেষত ঈদ মেহফিলত উপস্থিত হোৱা প্ৰতিজন সদস্যক প্ৰণিপাত জনাই এই লিখনিৰ সামৰণি মাৰিলোঁ৷\nইতিমধ্যে ডোহাৰ পৰা প্ৰকাশিত তিনিখন ইংৰাজী দৈনিক বাতৰি কাকতত ( কাটাৰ ট্ৰিবিউন, দি পেনিনচুলা আৰু গাল্ফ টাইমচ্) ফটোসহ ঈদ-মেহফিল পালনৰ বাতৰি প্ৰকাশিত হোৱাত কাটাৰ অসম সমাজৰ সদস্যসকলৰ উৎসাহ তুংগত উঠিছে৷অসমৰ এজন সহৃদয় পাঠকে ফেচবুকৰ অসমীয়া কথা বতৰা গোটত জনাইছে - "হেপাহ পলুৱাই লেখাটি পঢ়িলোঁ, প্ৰাণ ভৰি ভৰি ফটোকেইখন চালোঁ। এক অজান ভাল লগা গালে মুখে সানি ললোঁ। আপোনালোক আটাইয়ে ভালে থাকক" !\nলেখক কাটাৰৰ ডোহা চহৰত বিশেষজ্ঞ চিকিৎসক ৰূপে কৰ্মৰত৷ ম'বাইল - ০৯৭৪-৩৩৭৩৮৭২২\nই- মেইল : drbksaikia@hotmail.com, ৩১আগষ্ট ২০১৪


কেচ ধৰি মাটিত বল লগাই কি বুজাব বিচাৰিলে অসম সন্তান ৰিয়ানে - Olympia Sports\nHomeNewsকেচ ধৰি মাটিত বল লগাই কি বুজাব বিচাৰিলে অসম সন্তান ৰিয়ানে\nকেচ ধৰি মাটিত বল লগাই কি বুজাব বিচাৰিলে অসম সন্তান ৰিয়ানে\nচৰ্চাত অসম সন্তান ৰিয়ান পৰাগ । ৰিয়ানৰ প্ৰতিক্ৰিয়াক লৈ বহুতৰে মনত প্ৰশ্ন । ধাৰাভাষ্যকাৰেও উল্লেখ কৰিলে ৰিয়ানে কৰিছে ভুল ।\nপিছে চলিত আই পি এলত এনে কি কৰিলে, যাৰবাবে চৰ্চাৰ কেন্দ্ৰত অসম সন্তান ৰিয়ান ! যিকোনো খেলত খেলুৱৈ গৰাকীৰ প্ৰদৰ্শনেই যে গুৰুত্বপূৰ্ণ এনে নহয়, আচৰণো যে মূল্যবান, সেই কথা চৰ্চালৈ আহিল ৰাজস্থান ৰয়েলছ আৰু লক্ষ্ণৌ মাজত অনুষ্ঠিত দেওবাৰৰ মেচখনত । এইবাৰ সমালোচনাৰ বলি অসম গৌৰৱ ৰিয়ান পৰাগ । চলিত ছিজনত ৰিয়ানে বিগত বৰ্ষৰ তুলনাত উন্নত প্ৰদৰ্শন আগবঢ়াইছে । অৰ্জন কৰিছে অৰ্ধশতক । ফিল্ডিং আৰু বেটিং দুয়োটাতে ভাল ফল দেখুৱাইছে ৰিয়ানে । দেওবাৰেও লক্ষ্ণৌৰ বিৰুদ্ধে এটা বাউণ্ডেৰী সহ ১৬ টা বলত সংগ্ৰহ কৰিলে ১৯ ৰাণ । সেইদৰে, ২০ বছৰীয়া ৰিয়ানে ২ টা কেচ ধৰি ৰাজস্থানক এক উন্নত অৱস্থালৈ লৈ যোৱাত সহায় কৰে । কিন্তু কেচ ধৰাৰ সময়ত এনে কিছু কাম কৰিলে, যাৰ বাবে একাংশ ক্ৰিকেটপ্ৰেমী ৰিয়ানৰ ওপৰত হৈ পৰিছে ক্ষুব্ধ । ছচিয়েল মিডিয়াত বিভিন্ন জনে কৰিলে তীৰ্যক মন্তব্য ।\nৰিয়ানে কে এল ৰাহুলৰ নেতৃত্বাধীন লক্ষ্ণৌ ছুপাৰ জায়েন্টছৰ বিৰুদ্ধে দুটাকৈ কেচ ধৰি সকলোৰে দৃষ্টি আকৰ্ষণ কৰে । প্ৰথমে অশ্বিনৰ বলত উঠা কেচ বাউণ্ডেৰী লাইনত বাটলাৰৰ সহযোগত ৰিয়ানে কেচ ধৰি ক্ৰুনাল পাণ্ডিয়াক আউট কৰে । দ্বিতীয়তে ১৮ অভাৰ ৩ নম্বৰ বলত ৰিয়ানে মাৰ্কুছ ষ্ট্ৰইনিছৰ এটা কেচ ধৰাৰ সুযোগ লাভ কৰিছিল । ৰিয়ানে সমুখলৈ ড্ৰাইভ মাৰি বলটো ধৰিছিল । বলটো ধৰি ৰিয়ানে মাৰ্কুছ আউট হোৱা বুলি আপীল কৰে । পিছে তৃতীয় আম্পায়াৰে ইয়াক নট আউট বুলি ঘোষণা কৰে । টিভিৰ ৰিপ্লেত স্পষ্টকৈ দেখা গৈছিল ধৰাৰ পূৰ্বে বলটোৱে মাটিত স্পৰ্শ কৰিছে । ফলত আউটৰ পৰা সাৰি গৈছিল মাৰ্কুছ\nষ্ট্ৰইনিছ । কিন্তু মাৰ্কুছে দুভাগ্যবশত: ১৯ অভাৰ ২ নম্বৰ বলটোত প্ৰসিদ্ধ কৃষ্ণৰ বলত উঠা কেচ এইবাৰ সহজে আয়ত্ত কৰিলে ৰিয়ানে । কেচ ধৰি বলটো মাটিত লগাই ৰিয়ানে কি প্ৰতিপন্ন কৰিব বিচাৰিছিল কোনেও নাজানিলে । ৰিয়ানে দেখুৱাইছিল নেকি এই কেচ তেওঁ স্পষ্টভাৱে লৈছে , মাটিত এইবাৰ স্পৰ্শ কৰা নাই ?\nএই আচৰণ আম্পিয়াৰলৈ নে মাৰ্কুছলৈ, সেয়া ৰহস্যাবৃত ।\nপূৰ্বৰ কেচটোৰ সন্দৰ্ভত ধাৰাভাষ্যকাৰ ৰূপত থকা মহম্মদ কাইফে সেইসময়ত মন্তব্য কৰিছিল এনেদৰে — “আজিৰ যুগত যিহেতু খেলপথাৰৰ প্ৰতিকোণত কেমেৰা থাকে, এনে আবেদন কৰা অৰ্থহীন। ইমানবোৰ কেমেৰা ইনষ্টল কৰাৰ পাছত ভুল হ’ব নোৱাৰে । তেনে স্থলত ৰিয়ানে কিয় এনে কৰিলে ।” লগতে সুৰ মিলাই আকাশ চোপ্ৰাই কলে ৰিয়ানে পূৰ্বৰ কেচটোত আপীল কৰিব নালাগিছিল । যদি তেওঁৰ সন্দেহ আছিল তৃতীয় আম্পায়াৰৰ সহায় ল’বলৈ অনুৰোধ কৰিব লাগিছিল ।\nইফালে অন্তিমটো অভাৰত ৰিয়ানে কেচটো ধৰি মাটিত বল লগাই দিয়াৰ আচৰণক লৈ একাংশ ক্ৰিকেট অনুৰাগীয়ে সমালোচনা কৰিছে । ছচিয়েল মিডিয়াত বিভিন্ন ধৰেণেৰে আক্ৰমণৰ লক্ষ্য কৰি লৈছে অসম সন্তান ৰিয়ান পৰাগক ।\nসি যিয়েই নহওক ৰাজস্থান ৰয়েলছৰ অধিনায়ক সঞ্জু চেমচনৰ অতিকৈ প্ৰিয় ৰিয়ান ।হয়তো সঞ্জু চেমচনে ৰিয়ানৰ ফিল্ডিঙৰ দক্ষতাত পূৰ্ণ বিশ্বাস আছে । সেইকাৰণে হয়তো, অধিনায়কজনে বেছিকৈ বল যোৱা ঠাইত ৰিয়ানক নিয়োজিত কৰে । ৰিয়ানেও ফিল্ডিঙত যেন সেই বিশ্বাস অক্ষুণ্ণ ৰাখিছে ।\nৰিয়ানৰ অনুৰাগীসকলৰ আশা—সমালোচনা- প্ৰত্যহ্বান নেওচি ক্ৰিকেট বিশ্বত উজলি উঠক যুৱ ক্ৰিকেটাৰ ৰিয়ান পৰাগ ।\nPrevious articleউমৰাণৰ স্পীডক লৈ কটাক্ষ আখটাৰৰ । অভিলেখ ভঙাৰ দৌৰত যাতে নাভাগে হাঁড়\nNext articleৰাষ্ট্ৰীয় টাং চু ডো প্ৰতিযোগিতাত অসমৰ ৫ টা সোণৰ, ৯ টা ৰূপৰ আৰু ১৬ টা ব্ৰঞ্জৰ পদক\nআই পি এলৰ প্ৰাকক্ষণত মাহিয়ে ললে আশ্বৰ্যকৰ সিদ্ধান্ত


Coronavirus in the World: চীনত লকডাউন, ইউৰোপত ভৰ্তি চিকিৎসালয় ! পৃথিৱীত আৰম্ভ হৈছে নেকি ক'ৰোনাৰ নতুন ঢৌ ?– News18 assam\nCoronavirus in the World: চীনত লকডাউন, ইউৰোপত ভৰ্তি চিকিৎসালয় ! পৃথিৱীত আৰম্ভ হৈছে নেকি ক'ৰোনাৰ নতুন ঢৌ ?\nCoronavirus in the World: পৃথিৱীত ক'ৰোনা ভাইৰাছ (Corona Virus) মহামাৰীৰ আন এটা ঢৌ আৰম্ভ হৈছে নেকি? চীন (China) আৰু ইউৰোপৰ (Europe) পৰা অহা বাতৰিবোৰে ইয়াক আঙুলিয়াই দিছে।\nLast Updated : March 14, 2022, 14:05 IST\nপৃথিৱীত ক'ৰোনা ভাইৰাছ (Corona Virus) মহামাৰীৰ আন এটা ঢৌ আৰম্ভ হৈছে নেকি? চীন (China) আৰু ইউৰোপৰ (Europe) পৰা অহা বাতৰিবোৰে ইয়াক আঙুলিয়াই দিছে। দৰাচলতে, দুবছৰৰ পিছত, চীনত ক'ৰোনাৰ অভিলেখ ঘটনা হৈছে। ইয়াৰ পিছত, দুখন ডাঙৰ চহৰত লকডাউন হৈছে। ইয়াত ইউৰোপীয় দেশবোৰৰ পৰা বাতৰি আহিছে যে ইয়াত আকৌ এবাৰ ক'ৰোনাসদৃশ লক্ষণ থকা চিকিৎসালয়ত ভৰ্তি হোৱা ৰোগীৰ সংখ্যা দ্ৰুতগতিত বৃদ্ধি পাইছে।\nইউকে, আয়াৰলেণ্ড, নেডাৰলেণ্ড, চুইজাৰলেণ্ড আৰু ইটালীৰ দৰে দেশবোৰে যোৱা সপ্তাহত প্ৰতিবেদিত কোভিড-19 ৰোগী আৰু চিকিৎসালয়ত ভৰ্তি হোৱাৰ ক্ষেত্ৰত অধিক বৃদ্ধি দেখিছে। স্ক্ৰিপছ ৰিচাৰ্চ ট্ৰেন্সলেশ্যনেল ইনষ্টিটিউটৰ MD এৰিক টপোলে টুইট কৰিছে: "ইউৰোপত পৰৱৰ্তী ঢৌ আৰম্ভ হৈছে।" ইউৰোপত, বিভিন্ন দেশে প্ৰায় এমাহৰ পিছত নিয়মবোৰ শিথিল কৰিছিল আৰু এতিয়া ঘটনাবোৰ পুনৰ বৃদ্ধি হ'বলৈ আৰম্ভ কৰিছে। আমেৰিকা যুক্তৰাষ্ট্ৰত একেই ঘটনা ঘটিছে। এতিয়া প্ৰশ্ন উত্থাপিত হৈছে যে শিথিল কৰি দিয়াৰ খৰধৰৰ বাবে আক্ৰান্তৰ সংখ্যা অত্যাধিক হ'ব পাৰে নেকি?\nchinaCovid 19Omicron In Europe


ঘৰৰ ওপৰত ঘৰ, আঁঠুৱা তৰি মৰ - জিমি শইকীয়া - সাহিত্য ডট অৰ্গ\nঘৰৰ ওপৰত ঘৰ, আঁঠুৱা তৰি মৰ – – জিমি শইকীয়া\nমাহঁতক বুজাই আছোঁ বোলো তোমালোকৰ মাইনাছ জিৰ’ ফিগাৰৰ ছোৱালীজনীৰ তেজ খাই ম’হে চুইচাইড কৰিব নাহে। হেৰৌ ম’হে মোৰ তেজ খাবলৈ আহি তাইৰ/তাৰ শুং মোৰ গাত লগোৱাৰ লগে লগে ডাইৰেক্ট হাৰ্ডিত পৰি শুং ভাঙি যাব। হাত চাপৰি নমৰাকৈয়ে মোৰ দৰে কায়াৰ অৱতাৰবোৰে ম’হ বধ কৰিব পাৰোঁ।\nপৃথিৱীৰ ভিতৰত টান পোৱা কাম এটা আছে যদি এই আঁঠুৱা তৰা কামটোৱেই টান।অ’ৰ পৰা তলৈ ত’ৰ পৰা তলৈ কৰি দীঘ-প্ৰস্থ বিচাৰ কৰি তুলিত খুচি খাছি লোৱাটো মস্ত জেংকাৰ কাম। যিয়ে এই কামটো সুচাৰুৰূপে কৰিব পাৰে মোৰ ভাষাত তেওঁ ধৈৰ্য্যশীল আৰু কলাসুলভ গুণৰ অধিকাৰী।\nআগৰ দিনতেই ভাল আছিল ।আঁঠুৱা তৰিবলৈ বিচনাৰ চাৰি ঠেঙত চাৰিডাল ষ্টেণ্ড সঁচাকৈয়ে ষ্টেণ্ডআপ হৈ আছিল। তাতেই আঁঠুৱা নামে জালখন সামৰি থৈছিল আৰু মন গ’লেই তৰি ল’ব পাৰিছিল।তাৰ পিছত আঁঠুৱাই লাহে লাহে দুডাল ষ্টেণ্ডত দিনটো কটাব লগাত পৰিল।বৰ্তমান দিনৰ ভাগত আঁঠুৱা অদৃশ্য হৈ পৰিল । গুডনাইট,কালাহীট,কচুৱাৰ আৰ্বিভাৱে আঁঠুৱাৰ অস্তিত্ব সংকটত পেলালে। নতুন চামে আঁঠুৱাক টা টা বাই বাই দিছে যদিও সম্পুৰ্ণৰূপে নোহোৱা হৈ যোৱা নাই। আমাৰ মা-দেউতাৰ দৰে পৰম্পৰা ৰক্ষাকাৰীৰ পৰা উপায় নাই। আঁঠুৱা নোহোৱাকৈ শুলে আধাৰাতিলৈকে ডি.জে. বজাদি ফুল ভলিউমত বাজিয়েই থাকে-হেৰৌ আঁঠুৱাখন তৰিবলৈ কিহৰ ইমান এলাহ হা! তেজৰ নামত গাত আছে কেইটোপাল তাকো ম’হক খুৱাই আদায় কৰি ল!এইসবৰ সেইকাৰণেই চেহেৰা ফাটি গৈছেগৈ।\nম‌ই বোলো “য’তে ত’তে চেহেৰাডালক লৈ ইনচাল্ট কৰি নাথাকিবা দেই। ৰক্তদান এক মহান দান। মোৰ ৰক্ত খাই যদি ম’হৰ পেট ভৰে সেয়া ধৰ্মহে হ’ব। এনেয়েটো ডাক্তৰে মোৰ কায়া দেখিয়েই ভুলতো মোৰ তেজ নলয়।এনেকৈয়ে যদি কিঞ্চিত ধৰ্ম হয় হ‌ওঁক।\nমায়ে বোলে-“মুখখনহে হ’ল আৰু!এইসব ভু ভাং কথা কৈ নাথাক আৰু ভালে ভালে আঁঠুৱা তৰি ল! “\nম‌ই বোলো-ম’হে কামুৰিলে মূৰে গায়ে ব্লেংকেট,বেডচিট মেৰাই ল’ম।কিন্তু আঁঠুৱা হ’লে নতৰিম।\nমায়ো নহয় কম।কয়-এইসবে আঁঠুৱা এখন তৰিব নাজানে ঘৰ চলাই খাব পাৰিব। এইবোৰক বিয়া দিলেও ঘৰত ঘূৰাই দিবহি কামৰ ভমক দেখি।\nমোৰো টেমাত লাগি যায়।বোলো-আঁঠুৱা তৰিব জানিলেই যদি সব হয়।তোমাক বিয়া পাতিব যাওঁতে দেউতাৰ ঘৰৰ মানুহে কি আঁঠুৱা তৰাৰ চাৰ্টিফিকেট বিচাৰিছিল নেকি?\nমা সেইফালেই তাপ মাৰিলে।বোলে- যি কৰ কৰি থাক।এইসবৰ লগত নোৱাৰি।\nআঁঠুৱা তৰিবলৈ ল’লেই চকুৰে ধোঁৱা দেখো ম‌ই। কোনোদিন একেবাৰতে শুদ্ধ নহয়। এনেও অংকত কেঁচা।\nএবাৰ আমাৰ ঘৰৰ ওচৰৰ বৰমা এগৰাকীৰ এই আঁঠুৱাৰ বাবেই হাৰ্ট এটেক হ’লহেঁতেন।\nবৰমাহঁতৰ ঘৰত সকাম আছিল।আলহী আছিল। গতিকে যিয়ে যেনেকৈ পাৰে দিনটোৰ ভাগৰৰ অন্তত বিচনা দখল কৰিলে। বৰমা আৰু তেওঁৰ ভনীয়েক তলতে শুব লগাত পৰিল। কেৰেলুৱাৰ পৰা কাণ ৰক্ষা কৰিবলৈ আঁঠুৱা তৰিব‌ই লগাত পৰিল। গতিকে বহুদিন অব্যৱহৃত হৈ থকা আঁঠুৱাখন আনি ইডালত সিডাল ৰচী যোৰা দি খিৰিকীৰ ৰড,আলনা,বিচনা য’ত যেনেকৈ সম্ভৱ ফিটিং কৰিলে। জোতাৰ ফিটাও সাৰি নগ’ল যোৰা দিয়াত।তিনিমূৰ হৈ গ’ল চাৰি নম্বৰৰ মূৰটো লগাবলৈ ৰচী নাই। ইফালে টোপনিয়ে ভাগৰে হেঁচি ধৰিছে। দৰ্জাত থকা গজালটো পাবলৈ কি যোৰা দিয়া যায়?তেনেতে পুতেকৰ জিনছ পেণ্টটোত পৰিল চকু। আইডিয়া আহি গ’ল। বেল্টডাল খুলি বেল্টৰ ফুটাত যেমন তেমন গজালটো সুমুৱাই দিলে। পিছে আধাৰাতি ভনীয়েকৰ আকৌ বাহিৰলৈ যোৱাৰ অভ্যাস।\nবায়েকক জগাই দিলে-অ’ বাইদেউ ,বাইদেউ।উঠছোন বাহিৰৰ পৰা আহোঁগৈ। ওচৰতে থকা লেম্পটোৰ ৰিণিকি ৰিণিকি পোহৰত ভনীয়েকৰ চকু পৰিল দৰ্জাৰ মুখতে আঠঁৱাৰ এমূৰত লাগি থকা কিচকিচিয়া ক’লা সাপডাললৈ। ইতিমধ্যে বায়েকেও চকু মোহাৰি সেইডালিক দেখি চিঞৰ ল’লে-ঐ দীঘল পৰুৱাই পালে আমাক।(ৰাতি সাপ বুলি নকয়)।ঐ উঠ ঐ আজি আমি আঁঠুৱাৰ ভিতৰতে মৰিম এতিয়া। বচা ঔ।\nদুয়োগৰাকীৰ খচমচনিত আঁঠুৱা খন কঁপি যায় আৰু আঁঠুৱাৰ লগে লগে আমাৰ মূৰত থকা সাপডালেও কেৰমেৰাই উঠে। সকলোৰে তালুৰ আগে জীৱ যাওঁ অৱস্থা। লাইটৰ চুইচ দিবলৈ মাটিত নামি আহে কোন!ডেডাউৰিয়াই থকা বৰমাৰ কোনোবা এপাকত চিগনেল লাগি গ’ল মানে ইয়াডাচ আহি গ’ল। তাৰ পৰা হঠাৎ ঢেকঢেককৈ হাঁহি-এ মৰতী সেইডাল দেখোন আমাৰ সৰু ল’ৰাৰ পেনৰ বেল্টডাল।\nমুঠতে আঁঠুৱাই সমস্যা যিমান সমাধান কৰে সমস্যা বঢ়াইয়ো তেনেকৈ।মোৰ কাৰণে আঁঠুৱা হৈছে এক সমস্যা। ৰাতি ধৰিবা তৰিলোৱেই পুৱা আকৌ সেইখন জুকিয়াই পুকিয়াই মৰা। মুঠতে “আঁঠুৱা হতাই টাইম বচাওঁ “আন্দোলন কৰিব লাগিব।\n← ফাগুনত লিগাং চাবলৈ, ঘূণাসুঁতিলৈ – কবিতা ডেকা\nপঞ্চপদী পদ্য_ হেমেন ডেকা →\nবিয়া (হেমন্ত কাকতি)\nষ্ট্ৰেইট চুলি (সুস্মিতা দাস)\nখিৰিকী (উজ্জ্বল ফুকন)


ডি পি-গীতাৰ্থী গোস্বামী – ফটাঢোল\nডি পি-গীতাৰ্থী গোস্বামী\nকিনো ক’ম ঔ ৰাইজক ! নিজৰ দুখৰ কথাবোৰ কৈ থাকিবলৈ লাজো লাগে । ইফালে আক’ ক’বলৈও মন যায় 😔\nনতুনকৈ ফেচবুক খোলাৰ সময়ৰে কথা । সিজনাই শিকাই বুজাই দিছে । অলপ অলপ নিচা বহিছে আউ । তেনেতে বান্ধৱী এজনীয়ে ক’লে বোলে -“হেৰৌ দিনটো ঘৰত অকলে থাক । মেচেঞ্জাৰটো খুলি লৈ কাৰোবাৰ লগত কথা পাতি থাকিব পাৰ দেখোন ।” কি কয় ঔ এইপাতে ? মোৰ কাম বন নোহোৱা হ’লনে কিবা । আইজনী, তোমাৰ দৰে কমোৱা তুলা নহয় দেই মই । কোনো দৰকাৰ নাই । পুৰুষৰ সঞ্জাত নাই 🤨\nপিছে ভাবিলোঁ যদিও মনুষ্যৰ মেথা, লকলকাই আছে । বোলোঁ কি বস্তুনো এইটো খুলিয়েই চাওঁচোন । চুচুক চামাককৈ এদিন মোবাইলত খুলিলোঁ আউ মেচেঞ্জাৰটো । খুলি লৈ পুটুক্ পুটুক্ কৈ চাই আছোঁ মেচেজ আহিছে নেকি । প্ৰথম দিনা এটাও মেচেজ নাহিল ।\nদ্বিতীয় দিনা ইস্কুলৰ বান্ধৱী দুজনীৰ লগত বহুত সময় কথা পাতিলোঁ । অকলে দুপৰীয়া শুই বহিহে থাকোঁ । কথা পাতি থাকিলে মনটোও ভালে থাকিব ।🙂\nতৃতীয় দিনা দুপৰীয়ালৈ ধুনীয়া ল’ৰা এটাই হাত জোঁকাৰিলে । ময়ো আগ পিছ নুগুনি দিলোঁ নহয় হাত এখন জোঁকাৰি ।\nঅ’ কিচ্ন ! তেৰাই মেচেজ আৰম্ভ কৰিলে -“ki krisa ?” ময়ো লিখিলোঁ -“anai aso.” সি চিধাই ক’লে -“tumi bhut dhunia. Pise DP khon change koriba.” অ কিচ্ন গোঁসাই ! প্ৰথম শাৰীটো বুজি পালোঁ । মানে তুমি বহুত ধুনীয়া । কিন্তু পিছৰ শাৰীতযে লিখিলে “ডি পি” সেইটোহে ধৰিব নোৱাৰা হ’লোঁ ।\nধুনীয়া বুলি কওঁতে ভালেই লাগিছিল বাউ । পিছে ডি পি বুলি কওঁতেহে ……..।\nডি পি, ডি পি …….. .\nমানে কিবা বেয়া কথা নি বাউ ? কিন্তু সলাবলৈ ক’লে যে ?? মানে কাপোৰ কানি জাতীয় কিবা নেকি ? নে ল’ৰাৰ পৰা ছোৱালী হোৱা কিবা কথা ?\nৰাম ৰাম ৰাম । সাতবাৰমান ভূমি চুই কৰ্ণত হাত দি সিমানতে মেছেঞ্জাৰ খতম ।\nপিছে এই ডি পি শব্দটোৱে মোৰ পিছা নেৰাই হ’ল । কাক সোধোঁ, কাক সোধোঁ ? 🤔🤔\nসিজনাক সুধিবই নোৱাৰি । যিহে লাওপাত কচুপাত মুখ ! সিদিনা গধূলি বৰ মৰমত নাকৰ পৰা মাতটো উলিয়াই সুধিলোঁ বোলোঁ -” হেৰা, তোমাক চিকেন বনাই দিওঁ নে ?”\nবোলে -“নালাগে ঔ আই । মই মানুহ হিচাপেই ঠিকেই আছোঁ । বৰ একেবাৰে যাদুকৰণী জনী ওলাইছে । মোক চিকেন বনাই দিয়ে !”\nসেইজনাক ডি পিৰ কথা সুধিলে মোক কেইখন ভূৱন দেখুৱাই ঠিকনা নাই । 😟\nকাকো সুধিব নোৱাৰা হ’লোঁ । ছেহ্ …..\nএদিন আবেলি মানুহজন অফিচৰ পৰা আহি চাহ খাবলৈ বহিছে ।\n“হ’ৰা, ফেচবুক চলাব জনা হ’লা হ’বলা ? আজিকালি দুপৰীয়া ফেচবুকতে থাকা দেখোন ।”\nঅ’ আই, এইজনে কেনেকে জানিলে ? মোৰ একেবাৰে পেটতে হাতভৰি লুকাল । কেনেবাকৈ সেই ডি পিৰ কথাটোও ……….\n“প্ৰভূ বচোৱা ।” মনে মনে ওপৰলৈ চাই এশটামান সেৱা কৰিলোঁ ।\n“পিছে ডি পি খন সলাবা দেই ।”\nহেঃ ? কি ক’লে ? নিজৰ কাণকেই যেন বিশ্বাস নকৰিম । মানে মই ভবাটোৱেই হ’ল ? সেপ ঢুকি ঢুকি মই তৎ পোৱা নাই ।\n“মাৰৰ ঘৰত দাৰে কলপাত কাটি থকা ফটোখন গুচাই ভাল ফটো এখন দিবা বুজিছা ? নাই যদি কাইলৈ মই উঠাই দিম ।”\nঅ’ হৰি, মানুহটোৱে দেখোন ফটোৰ কথাহে ক’লে ?\nএকো নজনাৰ ভাও ধৰি মই ওচৰ চাপি আহিলোঁ ।\n“কি ক’লা ?” আই ঐ, মোৰ সমান শান্ত মানুহ যেন নায়েই ! 😋\n“তোমাৰ ফেচবুকত দিয়া ডিচ্ প্লে পিকচাৰ, মানে ডি পি খন সলাই দিবা । বৰ বেয়া লাগিছে ।”\nডি পি মানে ডিচ্ প্লে পিকচাৰ ??\nহে হৰি !!\nঅতদিনে গাত মেৰিয়াই থকা অজগৰ এডাল যেন সুৰসুৰকৈ মেৰ সোলোকাই ওলাই গ’ল ……।\n« অনুগল্প -জয়শ্ৰী দূৱৰা\nক’লা ককাইৰ দুখ -প্ৰনীতা গোস্বামী বৰঠাকুৰ »\nখুব হাঁহিলোঁ। ভাল লাগিল পঢ়ি